
Pred okružnim sudom u Birglaru počela je rane jeseni prošle 
godine rasprava o čijem je toku javnost saznala vrlo malo. Tri vrste 
novina, —raspačavane u  birglarskom okrugu, = »Rheinische 
Rundschau«, »Rheinisches Tagblatt« i »Duhrtalbote«, koje su 
povremeno u rubrikama »U sudnici«, »Iz sudnica« i »Novo_ iz 
sudnica« objavljivale opširne izvještaje, primjerice u vezi s krađom 
stoke, većim prometnim prekršajima, tučnjavama na proštenjima, 
objavile su u ovom slučaju samo kraću bilješku, koja je u svim trima 
novinama začudo glasila jednako: »Otac i sin Gruhl našli blagog 
suca. Jedna od najomiljenijih ličnosti javnog života našeg okruga, 
predsjednik okružnog suda dr. Stollftuss, kome će se na ovom mjestu 
još odati dolično priznanje, rukovodio je kao posljednjom raspravom 
pred svoje umirovljenje procesom protiv Johanna i Georga Gruhla iz 
Huskirchena, čiji je neshvatljiv čin u lipnju uzbudio duhove. Oba 
Gruhla nakon jednodnevne rasprave osuđena su na potpunu 
naknadu štete i šest sedmica zatvora. Oni su prihvatili blagu osudu 
nakon kraćeg savjetovanja sa svojim braniocem, odvjetnikom drom 
Hermesom iz Birglara. Kako im je u kaznu uračunat i istražni zatvor, 
bili su odmah pušteni na slobodu.« 

Mjesne — redakcije — novina — »Rheinische — Rundschau« i 
»Rheinisches Tagblatt« složile su se još nekoliko sedmica prije 
početka rasprave da ne konkuriraju jedna drugoj u toj stvari i da 
slučaj Gruhl »ne stavljaju na veliko zvono«, jer da »premalo sadrži«. 
Za slučaj da se čitaoci potuže na manjkavu informaciju o slučaju 
Gruh! - čega se nije trebalo plašiti - imale su obje redakcije 
pripremljen izgovor, koji je po riječima urednika lista »Rheinische 
Rundschau« Krichela »pristajao bolje od klizaljki na nogama svjetske 
prvakinje u umjetničkom-klizanju«: proces što je u obližnjem 
velegradu istovremeno počinjao protiv djecoubice Schewena, koji je 
zanimao većinu čitalaca. Propao je međutim pokušaj tih dviju 
redakcija da naprave isti takav dogovor s glavnim urednikom, 
izdavačem i tiskarom novina »Duhrtalbote«, gospodinom drom 
Hollwegom. Dr Hollweg, koji se u birgalskom okrugu zanosio nekom 
vrstom liberalne opozicije, nanjušio je - s pravom - neku vrstu 
»klerikalno-socijalističke  zavjere« i naložio svom tadašnjem 


izvjestiocu, bivšem studentu protestantske teologije Wolfgangu 
Brehselu, da stvar zabilježi. Brehsela, koji je sudske reportaže volio 
od svih ostalih, obavijestila je o iznenadnom ugovornom terminu 
rasprave žena branioca dra Hermesa. Ona mu je također objasnila, 
dok su nakon predavanja o »Koncilu i nekršćanima« zajedno sjedili s 
referentom, nekim prelatom drom Kerbom uz čašu piva, što je zaista 
vrijedno spomena u slučaju Gruhl: potpuno priznanje optuženih, 
njihov čin, njihove ličnosti, a prije svega činjenica što tužilac želi da 
se neobičan prekršaj obaju Gruhla osudi samo kao »materijalna 
šteta i grub prijestup«, te što zapostavlja očiglednu činjenicu 
podmetanja požara. Osim toga, gospođi se Hermes, koja je i sama 
promovirala cum laude in juribus, činilo značajno: brzo sazivanje 
rasprave, smještaj optuženih u sudskoj zgradi —_provizorno 
opremljenoj s nekoliko ćelija, gdje su, kao što je u Birglaru bilo 
poznato, živjeli kao bubreg u loju; a osobito značajno izgledalo je 
gospođi Hermes što je ostavljeno da se taj proces odvija pred jednim 
okružnim sudom pod predsjedavanjem dra Stolltussa, koji je 
očekivao umirovljenje, a zbog svoje humane prošlosti i sadašnjosti 
bio na dobru i zlu glasu. Pa i Brehselu se činilo da je za takav 
prijestup nadležan barem porotni sud, iako se tek bio počeo snalaziti 
u osnovnim načelima sudbene prakse, a ne samo jedan sudac; 
Hermesova je to potvrdila, obratila se referentu spomenutog 
večernjeg skupa, prelatu dru Kerbu, koji se već bio počeo zamarati 
tim lokalnim birglarskim govorkanjima i zamolila ga da ekumenski 
zainteresiranom nekatoliku Brehselu dade nekoliko natuknica za 
njegov članak o referatu. 

Još iste večeri razgovarao je Brehsel u redakciji sa svojim šefom 
drom Hollwegom o tim pravnim finesama u slučaju Gruhl, dok je 
Hollwegu, koji je rado pokazivao kako je »otprve« izučio zanat 
tiskara i slagara, diktirao u slagarski stroj članak o večernjem 
referatu. Hollweg, kome se sviđao Brehselov entuzijazam, ali koji mu 
se, kako je ponekad govorio, »znao popeti na živce«, izmijenio je u 
Brehselovu članku izraz »vrlo optimistički« u »s izvjesnom nadom«, 
a izraz »sjajna liberalnost« u »s izvjesnom otvorenošću« i ovlastio 
Brehsela da za »Duhrtalbote« izvještava o procesu Gruhl. Oprao je 
zatim ruke s onom djetinjom radošću koja ga je uvijek obuzimala kad 
bi ih Zaprljao stvarnim i pravim poslom, te se autom odvezao tih 


nekoliko kilometara do Kireskirchena svom partijskom istomišljeniku, 
poslaniku, koji ga je bio pozvao na večeru. Hollweg, dobroćudan, 
vrlo ugodan čovjek pedesetih godina, doduše ponešto sklon 
indolenciji, nije ni slutio da je svom partijskom istomišljeniku skinuo 
veliku brigu s vrata skrećući sa svoje strane razgovor na neobičan 
slučaj Gruhl. Izrazio je, naime, svoje čuđenje u vezi s vlastima čiju je 
nepopustljivost, gdje se pojavljivala, neumorno nastojao žigosati, na 
čiju je rabotu valjalo pripaziti, a koje su se u ovom slučaju pokazale 
tako blage. Takva popustljivost vlasti jednako mu je sumnjiva kao i 
pretjerana nepopustljivost: kao liberal osjeća se pozvanim da i u 
ovakvom jednom slučaju opipa ranu vlastitim prstima. Prijatelj je na 
ustaljeno ljubazan način upozorio Hollwega, koji se ponekad znao 
izgubiti u praznom brbljanju, da ne precjenjuje događaje u 
birglarskom okrugu, kao što mu se često događalo, na primjer, u 
slučaju Heinricha Grabela iz Dulbenweilera, u kome je smjesta vidio 
mučenika za slobodu, a za koga se ispostavilo da je sasvim sitna 
varalica, bijedni nikogović s »prlično širokom rukom za novac s krive 
strane«. Hollweg nije volio da ga sjećaju na taj slučaj, svojski se bio 
založio za Heinricha _Grabela, pribavio mu publicitet, toplo ga 
preporučio vanjskim kolegama, čak je zainteresirao za nj dopisnika 
nekih većih novina. Hollweg je poslanikovoj ženi, koja je zijevajući 
zamolila za izvinjenje i za dopuštenje da se povuče, poljubio ruku - 
čitavu je noć probdjela nad krevetom svoje male kćerke - posvetio se 
neko vrijeme desertu, camembertu garniranom paprikama i lukom, 
uz koji je servirana čaša crnog vina. Poslanik mu je dolio u čašu i 
rekao: - Ta ostavi se tih Gruhlovih. - Hollweg je međutim odvratio da 
je takvo traženje, iza čega sluti - jer tako glup ipak nije - izvjesnu 
namjeru, da je takvo upozorenje za njega, vatrenog liberalca i 
žurnalista, upravo poticaj da se prihvati stvari. Njegov se domaćin 
uozbiljio i rekao: - Čuj, Herberte, jesam li te ikad zamolio za ikakvu 
uslugu što se tiče tvojih novina? - Hollweg je nato, zatečen, 
odgovorio, ne, to nije nikada učinio. Sada, rekao je domaćin, moli ga 
po prvi put nešto, »i to za tvoje dobro«. Hollweg, koga su zbog 
njegova birglarskog lokal-patriotizma dosta zadirkivali i koji se osim 
toga stidio svog provincijalizma, obećao je da će opozvati svog 
izvjestioca, ali pod uvjetom da mu poslanik izloži pozadinu stvari. 
Nema pozadine, rekao je ovaj, neka Hollweg slobodno ode i 


prisustvuje raspravi, zatim neka odluči da li je vrijedna izvještaja; no, 
eto, glupo je da tamo nekakav izvjestilac stavlja stvar na veliko 
zvono. Hollwega je već spopalo zijevanje predočavajući sebi 
sudnicu, tu trošnu zgradu pokraj crkve, koja je još uvijek mirisala po 
školi, starog Stollfussa, njegovu rođakinju kao obaveznog gledaoca 
a osim toga: zar ne bi bilo poželjno da oba Gruhla nađu blagog suca 
i da se poštede publiciteta? Uostalom, bila bi sreća za sve ljubitelje 
starog pokućstva u birglarskom okrugu i izvan njega, kad bi Gruhl 
sen. opet bio slobodan, a njegove spretne ruke i njegov nepogrešivi 
ukus stajali u službi društva. 

Poslanik je uz kavu, što ju je natočio iz termosice u gostinskoj 
sobi, zapitao Hollwega sjeća li se izvjesne Betty Hall iz Kireskirchena 
koja je kasnije postala glumica. Ne, odvratio je Hollweg, on, poslanik, 
zacijelo zaboravlja razliku u godinama među njima, a ta ipak iznosi 
petnaest godina; što je s Hallovom; ta, rekao je poslanik, nastupa u 
obližnjem velegradu u jednom poljskom kazališnom komadu i novine 
je kuju u zvijezde. Hollweg je prihvatio poziv za kazalište. 


Sutradan ujutro oko sedam i trideset nazvao je Hollweg Brehsela 
i naložio mu da ne izvještava o slučaju Gruhl iz Birglara, već da 
otputuje u obližnji velegrad gdje je istovremeno započinjao 
senzacionalni proces djecoubici Schewenu. Brehselu je nekoliko 
trenutaka izgledalo čudno što ga njegov šef, koji nije slovio kao 
ranoranilac, naziva tako rano izjutra, dok mu nije palo na um, da 
takvi koji poput njega duže ujutro spavaju uglavnom kasno idu na 
počinak te da je Hollweg po svoj prilici upravo došao kući. Holhvegov 
glas učinio mu se za mjeru energičniji, gotovo zapovjedan, jedno i 
drugo bile su nijanse koje su ga iznenadile; inače je Hollweg bio 
popustljiv, nedovoljno energičan čovjek, koji se običavao uzbuditi 
jedino kad bi u jednom jedinom danu prispjela tri ili četiri otkaza 
narudžaba. Brehsel se nije suviše dugo bavio tim sitnim 
odstupanjima od uobičajenog, obrijao se, doručkovao i uputio se 
svojim majušnim autom do obližnjeg velegrada; bio je pomalo 
nervozan zbog predstojećih teškoća oko parkiranja, a isto tako se 
plašio velikih međunarodnih izvjestilačkih pera, koja su se bila 
najavila iz čitavog svijeta. Očekivala ga je, kao što mu je Holhveg 
zajamčio, novinarska ulaznica; poslanik, član Obrambenog vijeća i 


Udruženja novinara iskazao se time što mu je ranim telefoniranjem 
pribavio kartu. 


Proces Gruh! započeo je u najmanjoj od triju raspoloživih 
dvorana pred deset prisutnih, od kojih su gotovo svi bili u srodstvu s 
optuženima, svjedocima, sudskim vještacima i službenicima suda ili 
ostalim osobama, zabavljenim tim procesom. Samo jedan od 
prisutnih bio je pridošlica, vitak, neupadljivo a ipak zamjetljivo 
odjeven gospodin srednjih godina, koji je samo predsjedniku, javnom 
tužiocu i braniocu bio poznat kao savjetnik okružnog suda Bergnolte 
iz obližnjeg velegrada. 

U sobi za svjedoke - nekadašnjoj školskoj zbornici koja je u 
osamdesetim godinama prošlog stoljeća bila izgrađena kao osnovka, 
a na početku stoljeća proširena u šestoljetku, u kasnim pedesetim 
godinama ovog stoljeća zamijenjena novim zdanjem i predana na 
upotrebu poslovično siromašnoj sudskoj ustanovi, koja je do tada 
obavljala pravne poslove u bivšoj podoficirskoj školi - u sobi za 
svjedoke, koja je bila podesna za šest, najviše za osam osoba, 
natisnulo se četrnaest osoba različitih socijalnih i moralnih obilježja: 
stari župnik Kolb iz Huskirchena, dvije njegove župljanke, od kojih je 
jedna bila na glasu radi neviđene krotkosti i predanosti crkvi a druga 
kao prećutilna osoba, pri čemu je ono »pre« valjalo shvatiti kao 
stupnjevanje od ćutilan a ne u smislu metaćutilan; osim njih: po 
jedan oficir, narednik i vodnik Bundeswehra, privredni ekspert, 
sudski ovrhovoditelj, viši financijski službenik, trgovački putnik, 
okružni opunomoćenik za pitanje prometa, stariji majstor stolarske 
zadruge, policijski vodnik, jedna vlasnica bara. Sudski redar Sterck, 
koji je isključivo za tu priliku bio doveden iz obližnjeg velegrada, 
morao je, pošto je rasprava bila započela, zabraniti svjedocima 
zadržavanje na hodniku; za glasnog govora u sudnici mogla se na 
hodniku čuti rasprava. Ta okolnost već je dovodila do raznih 
uzaludnih sporenja između predsjednika okružnog suda i njegovih 
pretpostavljenih. Budući da je jedina šansa suda za istjerivanje istine 
prilikom krađa, natezanja oko nasljedstva, prometnih prekršaja bila u 
otkrivanju oprečnosti u iskazima svjedoka, trebalo je u najvećem 
broju slučajeva zatražiti redara koji bi pazio na svjedoke, a s njima je 
često morao postupati daleko strože od svog kolege u sali s 


optuženima. Povremeno je u sobi za svjedoke dolazilo i do koškanja, 
prostačkih psovki, kleveta i sumnjičenja. Jedina prednost islužene 
škole sastojala se, kako se uvijek iznova ironički navodilo u 
odgovarajućim predlošcima, u činjenici »da ne oskudijeva u 
nužnicima«. U obližnjem je velegradu, među pretpostavljenima 
birglarskog okružnog suda smještenim u novogradnji s očigledno 
premalo nužnika, kolao vic s bradom, da se svakome tko bi se 
potužio na nedostatak nužnika savjetuje neka se samo odveze 
taksijem do jedva dvadeset pet kilometara udaljenog Birglara, gdje je 
vladalo notorno preobilje sudskih nužnika. 


U dvorani za rasprave vladalo je među prisutnima raspoloženje 
kao uoči izvedbe amaterskih kazališta koja najavljuju klasični 
repertoarski komad: izvjesna dobrohotna napetost, čija je umjerena 
temperiranost potjecala od nedostatka rizika u poduhvatu: zna se 
radnja, znaju se uloge i tko ih igra, ne očekuju se nikakva 
iznenađenja, a ipak je napetost tu; ako krene loše, nije puno 
izgubljeno, utrošeno je u najgoru ruku nešto dobronamjernog mara; 
krene li pak dobro, utoliko bolje. Svim prisutnima bili su poznati 
rezultati istražnog postupka i prethodne istrage i to preko direktnih ili 
indirektnih indiskrecija kakve su neizbježne u malim mjestima. Svaki 
je od njih Znao da su obojica optuženih potpuno sklona priznanju, 
štaviše, ne samo da su, kao što je javni tužilac prije nekoliko dana 
izjavio u povjerljivom krugu, »bili skloniji« od svih optuženih koje je 
on ikad upoznao, ne, bili su štaviše »najskloniji«; ni za vrijeme 
istražnog postupka ni za vrijeme prethodne istrage nisu protivurječili 
ni svjedocima ni vještacima. Bit će to, izjavljivao je javni tužilac, 
jedan od onih glatkih procesa neugodnih svakom iskusnom pravniku. 

Samo tri osobe među prisutnom publikom znale su ono što je bez 
sumnje bilo poznato i »na drugom mjestu« - tako se u sličnim 
slučajevima govorilo o obližnjem velegradu: da su se naime vlasti 
začudo spustile na niske grane, ograničavajući se na to da optužene 
okrive samo za materijalnu štetu i grub prijestup a ne i za 
podmetanje požara, kao i time što su za vođenje procesa odredile 
jednog suca kao dovoljnu instancu. Dvije osobe koje su imale uvida 
u takvo stanje stvari bile su supruga javnog tužioca dra Kugl-Eggera, 
koja se tek prije nekoliko dana preselila u Birglar pošto je njezin muž 


konačno našao stan i supruga branioca dra Hermesa, kćerka 
trgovca iz Birglara, koja je ono što je znala već bila ispričala 
dopisniku Brehselu prošle večeri: da je »s višeg mjesta« zaključeno 
da se ne saziva ni porotni sud - što bi bilo potpuno »kako spada« - ni 
velika kaznena komora; no kako se zna da nijedan branilac, ako već 
ima tu mogućnost da mu optuženima izrekne osudu stari umorni 
humanitarni vuk poput Stollfussa, neće reagirati tako perverzno da bi 
slučaj predao u ruke maloj kaznenoj komori, »staroj mrcini« Prellu: 
odlučilo se s »višeg mjesta« da se slučaj Gruhl zataška; u tome je 
valjalo vidjeti neizgovorenu ali zametljivu susretljivost a istodobno i 
molbu za susretljivošću; Hermes, njen muž zadržava međutim pravo 
da, već prema tome kako proces bude tekao, odbije oboje - 
susretljivost i molbu za susretljivošću - i da ustraje oko nove 
rasprave barem pred porotnim sudom. 

Treća osoba, prisutna među publikom i upućena u takvo stanje 
stvari, savjetnik okružnog suda Bergnolte ne bi nikako bio kadar da 
savjesno razmišlja na takav način; kao čovjek velike moći zapažanja 
i već poslovičnog poznavanja slova zakona shvatio je doduše što se 
zbiva: da je pravosuđe, ovlašteno da uspostavi pravdu, u ovom 
slučaju »pogledalo kroz prste«, kako je to nazvao jedan kolega, 
međutim pojmove kao susretljivost ili štaviše molba za susretljivošću 
u tom sklopu označio bi kao nedopustive. 


Kad su sudac i javni tužilac ušli i uputili se na svoja mjesta a 
prisutni ustali, očitovao se u načinu kako su se digli i ponovo sjeli 
onaj familijarni nehaj, kakav se sreće samo u samostanskim 
sredinama gdje se ritualnost pretvorila u prijateljsko držanje među 
prisnima. Neko veće micanje nije nastalo ni kad su uvedeni optuženi; 
gotovo svi prisutni poznavali su ih, znali su štaviše da im je za 
vrijeme istražnog zatvora u trajanju od deset sedmica jedna mlada 
dama, jedna od najljepših djevojaka koje su ikada stasale u 
birglarskom okrugu, donosila doručak, ručak i večeru iz najbolje kuće 
na trgu; tako dobro zbrinuti kao za vrijeme istražnog zatvora nisu 
obojica bila već dvadeset dvije godine, od smrti njihove žene i majke; 
govorkalo se čak da su se povremeno, za posebno popularnih 
televizijskih emisija, puštali u dnevnu sobu sudskog redara Schroera 
dok nije bilo drugih zatvorenika, čije se indiskrecije valjalo čuvati; 


Schroer i njegova žena pobijali su doduše te glasine, ali ne baš 
žestoko. 

Optuženi nisu bili poznati jedino ženi javnog tužioca i Bergnolteu; 
žena javnog tužioca priznala je svom mužu kod ručka da je za 
obojicu smjesta osjetila velike simpatije. Bergnolte je te večeri opisao 
utisak što ga je stekao kao »pozitivan protiv moje volje«. Obojica su 
djelovala zdravo, bili su dobro odjeveni, čisti i mirni, doimali su se ne 
samo sabrano već i vedro. 

Uzimanje osobnih podataka proteklo je gotovo glatko, ako se 
izuzme da je dr Stollfuss morao obaviti što je redovito morao 
obavljati: pozvati optužene da govore glasnije, razgovjetnije i da ne 
zapadaju odviše u nerazgovjetno mjesno narječje; ako se nadalje 
izuzme da je javnom tužiocu, koji nije bio iz tog mjesta i kraja, valjalo 
povremeno prevoditi izraze u dijalektu na književni njemački jezik. 
Nije se desilo gotovo ništa što bi bilo vrijedno spomena niti je mnogo 
novog izašlo na vidjelo. Optuženi Gruhl, koji je naveo da mu je ime 
Johann Heinrich Georg, da ima pedeset godina, slabašan, gotovo 
krhak čovjek srednjeg rasta, kome se ćela tamno sjajila, rekao je da 
će, prije nego što dade službene podatke o sebi, izjaviti još nešto s 
ovog mjesta što ne bi želio da zamjeri gospodin predsjedavajući 
koga poznaje, štuje, štaviše cijeni iznad svega; ono što on ima reći 
istina je, naime čista istina i ništa drugo do istina, iako je sve to vrlo 
osoban iskaz; evo što želi reći: ništa mu, ni najmanje, nije do pravde 
i zakona, on ovdje ne bi ni davao izjavu, ne bi čak ni navodio svoje 
godine kad ne bi - i tu se njegov iskaz, koji je među publikom rijetko 
tko čuo, gotovo izgubio u njegovu nečujnom, nerazgovjetnom govoru 
- kad ne bi osobni razlozi bili po srijedi; prvi je od tih osobnih razloga 
njegovo dužno poštovanje prema gospodinu predsjedavajućem, 
drugi je njegovo dužno poštovanje prema svjedocima, pogotovo 
prema policijskom vodniku Kirffelu koji je bio dobar, štaviše vrlo 
dobar prijatelj njegova oca, poljoprivrednika Gruhla iz Dulbenweilera; 
ne želi ovdje ostaviti na cjedilu ili dovesti u nezgodan položaj ni 
svjedokinje Leuffenovu, svoju punicu, te Wermelskirchenovu, svoju 
susjedu, a ni svjedoke Horna, Grahna, Halla i Kirffela - zbog toga 
daje izjavu a ne zato što bi očekivao da će »mlinski točak pravde 
izmljeti i jedno jedino zrnce istine«. 


Za vrijeme većeg dijela te uvodne izjave govorio je Gruhl u 
dijalektu, a ni predsjednik suda ni branilac, koji su mu obojica bili 
naklonjeni, nisu ga ni prekidali niti zahtijevali da govori razgovijetno i 
književnim njemačkim jezikom; javni tužilac, koji je već često 
razgovarao s Gruhlom a dijalekt niti je podnosio niti razumio, nije 
pravo ni slušao; zapisničar referent Aussem nije u tom stadiju još 
pisao: ta rasprava ionako mu je bila dosadna. Neke dijelove tog 
uvoda iznesenog brzo i nerazgovijetno razumjela su među 
prisutnima samo dvojica Gruhlovih kolega, zatim gospođa dr Hermes 
i jedna starija, gotovo sasvim stara dama, gospođica Agnes Hall, 
koja je Gruhla vrlo dobro poznavala. Gruhl je zatim naveo da je po 
zanimanju stolarski majstor, da je rođen u Dulbenweileru, okrug 
Birglar, da je ondje išao u osnovnu školu i završio je 1929. godine; 
zatim je u Birglaru naukovao »kod svog cijenjenog majstora Horna« 
a već u trećoj godini pohađao večernje tečajeve na školi za 
umjetnički obrt u obližnjem velegradu, onda se 1936. osamostalio u 
svojoj dvadeset prvoj godini, 1937. se sa dvadest tri godine oženio, 
1939. položio je majstorski ispit sa dvadeset pet godina »u 
najranijem propisanom roku«; tek 1940. bio je pozvan u vojsku i 
služio do 1945. Tu je predsjednik po prvi put prekinuo Gruhlovo 
jednolično, jedva razgovijetno izlaganje, a zapisničar je kasnije 
priznao da je čitavo to vrijeme morao zatomljavati žestoko zijevanje, 
i zapitao optuženog je li učestvovao u vojnim operacijama za vrijeme 
rata i je li politički djelovao pred sam rat ili u njegovu toku. lako ga je 
dr Stollftuss energično pozvao da govori glasnije, odvratio je Gruhli 
gotovo mrzovoljno, nečujno i gotovo nerazgovijetno da uz tu tačku 
može reći gotovo isto ono što i za pravdu i zakon; niti je učestvovao 
u vojnim operacijama niti djelovao politički, no htio bi - i tu je tek 
postao nešto glasniji te se činilo da se počinje ljutiti - no htio bi 
naglasiti da se to nije desilo niti iz heroizma niti iz ravnodušnosti: ta 
»besmislica« bila mu je jednostavno previše glupa. Što se tiče 
njegovog služenja u vojsci bio je u svojstvu stolara za izradu 
namještaja zaposlen uglavnom opremanjem oficirskih stanova i 
klubova »po njihovu ukusu koji je za mene bio izvan diskusije«, no 
uglavnom je u okupiranoj Francuskoj restaurirao »ukradeni ili 
zaplijenjeni namještaj directoire, empire i ponekad i Louis XVl« i 
stručno ga pakovao za transport u Njemačku. Tu se umiješao javni 


tužilac i prosvjedovao protiv termina »ukraden«, koji je pogodan da 
ojača »zastarjele kolektivne predodžbe o njemačkom barbarstvu« ili 
da ih ponovo potakne; uostalom na osnovi pravnih spisa i pravne 
prakse opće je poznato da je transportiranje »francuske imovine iz 
zaposjednute Francuske« bilo zabranjeno, štaviše, bilo je vrlo 
kažnjivo. Gruhl ga je mirno pogledao i odvratio da on ne samo da 
zna, već da bi se mogao zakleti - kad bi mu se zaklinjanje učinilo na 
mjestu - da je najveći dio pokućstva bio ukraden i unatoč zabrani, o 
čemu zna, transportiran u Njemačku, »najčešće u avionima visoko 
dekorirane gospode sportaša«; njemu, dodao je Gruhl, potpuno je 
svejedno izriče li time kolektivnu osudu ili ne. Što se tiče pitanja u 
vezi s njegovim političkim djelovanjem: nikad se za politiku nije 
osobito zanimao, »pogotovo ne za tu besmislicu« koja je tada bila u 
toku; njegova preminula supruga bila je vrlo religiozna, znala je 
govoriti o »antikristu«, što on doduše nije razumio iako je vrlo volio 
svoju ženu, ali je respektirao i gotovo »poštovao način na koji se 
uzbuđivala«; samo se po sebi razumije da je bio »na onoj drugoj 
strani«, što je, kao što bi htio naglasiti, samo po sebi razumljivo. 
Nakon rata uspjelo mu je uz pomoć holandskih prijatelja - tada je bio 
u Amsterdamu - da »utekne iz nekakvog zarobljeništva« te je 
računajući od 1945. ponovo živio i radio kao stolarski majstor, ovaj 
put u Huskirchenu. Na pitanje javnog tužioca što podrazumijeva pod 
tim tako naglašenim samo se po sebi razumije odgovorio je: - »Vi to 
svejedno ne biste razumjeli. - Po prvi put ponešto uzrujano uložio je 
javni tužilac prosvjed protiv te nedopustive procjene svoje 
inteligencije od strane optuženog. Pošto ga je dr Stollfuss ukorio i 
pozvao da odgovori javnom tužiocu, odvratio je Gruhl da mu je to 
previše komplicirano i da uskraćuje iskaz. Upitan od strane javnog 
tužioca, koji se bio počeo ljutiti, da li je ikada došao u konilikt sa 
zakonom, rekao je Gruhl da je posljednjih deset godina stalno živio u 
konfliktu sa zakonom, s poreznim zakonom, ali da nije bio kažnjavan 
u smislu pitanja javnog tužioca. Energično pozvan da ocjenu riječi »u 
smislu javnog tužioca« prepusti ovome samome, rekao je Gruhl da 
ne želi da ispadne kako je priznao da je stalno bio pod nalozima za 
pljenidbu i ovrhu; ta o tome može svjedočiti Hubert; Gruhl, koji je 
također postajao uzrujan, odgovorio je na pitanje javnog tužioca da 
je Hubert - gospodin sudski ovrhovoditelj Hubert Hall s boravištem u 


Birglaru a inače bratić oca njegove punice, ako se smije tačno 
izraziti. Upitan od strane branioca za svoje prihode i imovinsko 
stanje, nasmiješio se Gruhl uljudno i zamolio da se odgovor na to 
pitanje, koji je vrlo, vrlo zamršen, prepusti svjedoku Hallu i 
ekonomistu dru Grahnu. 

Njegov sin Georg Gruhl, viši za glavu od oca pa i krupniji od 
njega, gotovo debeljuškast, svijetle kose, nije uopće bio nalik na oca 
ali zato utoliko više na svoju pokojnu majku, te se mnogima 
prisutnima činilo da je »direktno prepoznaju u njemu«. Lieschen 
Gruhl, rođena Leuffen, kćerka mesara iz Huskirchena, kojoj su 
svijetla put i blijedilo bili isto tako poslovični kao i pobožnost i vedra 
joj krotkost, i koja se u usmenoj predaji među stanovništvom okolnih 
sela spominjala kao »Leuffenova Liza« i još uvijek krstila poetičnim 
pridjevcima kao »naš zlatni anđeo«, »predobra za ovaj svijet«, 
»gotovo svetica«, imala je samo to jedno dijete. Georg je s nešto 
suviše ispoljene veselosti, kako se učinilo nekolicini prisutnih, naveo 
da je u Huskirchenu išao u osnovnu školu do četvrtog razreda a 
zatim u Birglaru u realku, ali da je već od svog ranog djetinjstva 
pomagao ocu i tako na osnovi dogovora sa zadrugom istovremeno 
sa zaključnim ispitom na realci, zapravo nekoliko sedmica kasnije, 
položio ispit za stolarskog pomoćnika; nakon toga je tri godine radio 
Kod svog oca i sa dvadeset godina otišao na odsluženje vojnog roka 
u Bundeswehr; »kad se to desilo« bio je razvodnik Bundeswehra. 
Što se ostalog tiče, priključuje se onome što je kazao njegov otac 
kao objašnjenje pred svoj iskaz. 

Ono što su prisutni kod mladog Gruhla osjetili »kao nešto suviše 
ispoljenu vedrinu«, označio je referent Aussem na nekoliko mjesta u 
više privatnom dijelu protokola, što ga je bio zamislio u obliku 
literarne skice, za »frivolnu vedrinu«; na taj je naime način mladi 
Gruhl odgovorio na neka pitanja javnog tužioca. Da li ga je zatvor 
psihički opteretio, prouzročio mu moguće štete? Ne, odvratio je 
mladi Gruhl, bio je radostan što može nakon vremena provedenog u 
Vojsci opet biti zajedno sa svojim ocem, a kako su dobili odobrenje 
da izvode manje radove, nešto je dapače i naučio; otac ga je osim 
toga podučavao u francuskom, a »tjelesno« nisu ni u čemu 
oskudijevali. 


lako je prisutnima bilo poznato sve a možda i više od onog što su 
obojica Gruhla ovdje izjavila, bez patosa, učinilo se da su s velikom 
napetošću slijedili njihovo izlaganje; isto tako živo pratili su čitanje 
optužnice, koja za njih nije bila ništa novo. 

Oba Gruhla jednog lipanjskog dana 1965. godine bila su 
otkrivena (tu se predsjednik okružnog suda dr Stollfuss ispravio i 
rekao »zatečena«) kako na poljskom putu koji je bio jednako udaljen, 
otprilike dva kilometra, od sela Dulbenweiler, Huskirchen i 
Kireskirchen promatraju gdje gori neki džip njemačkog Bundeswehra 
čiji je vozač, kako se kasnije ispostavilo, bio Gruhil mlađi, obojica su 
pušeći sjedila na nekoj međi i nisu samo »spokojno« nego i »s 
očiglednim zadovoljstvom« promatrali požar, kako je to u protokol 
izjavio policijski vodnik iz Birglara po imenu Kirffel. Prostor za gorivo 
u džipu bio je, kako je to u pismenom svjedočanstvu utvrdio vještak 
za požare profesor Kalburg, koji je slovio kao jedan od najpoznatijih 
pirotehničara i bio saslušan komisijski, najprije izbušen »nekim 
oštrim čeličnim sredstvom« a tek onda, što se moralo zbiti na mjestu 
čina, napunjen; osim toga džipa mora da je »bio propisno preliven 
gorivom, štaviše natopljen«, jer samo obično izgaranje u prostoru za 
gorivo nije moglo prouzročiti takva pustošenja kakva su 
ustanovljena. Eksplozija se, s obzirom na tu obijesno izvedenu 
perforaciju, tako je to formulirao profesor Kalburg, mogla gotovo 
isključiti. »Znatna vatra« je u začudo kratkom vremenu primamila 
mnoštvo ljudi, iako je mjesto što su ga obojica Gruhla na osnovu 
vlastitog priznanja promišljeno odabrali, bilo udaljeno od okolnih sela 
za oko spomenuta dva kilometra, ležalo je dakle »relativno« na 
osami: bili su to seljaci i poljski radnici s okolnih polja, školska djeca 
koja su bila na putu kući iz Huskirchena u okolne zaseoke 
Dulbenhoven i Dulbkirchen, a prije svega vozači koji su se, opazivši 
neobičan požar, zaustavili na cesti, suvremenom putu drugog reda, 
da pruže pomoć, zadovolje svoju radoznalost ili da se naužiju prizora 
»znatne vatre«. 

Saslušani o predmetu spora, obojica optuženih izjavila su da 
prikaz odgovara od riječi do riječi i da nemaju ništa dodati; još neki 
detalji, važni za njih, doći će na vidjelo u toku iskaza svjedoka. Na 
predsjednikov poziv da sad napokon navedu objašnjenje za to 
neobjašnjivo djelo, što su odbili učiniti kako za vrijeme prethodne 


istrage tako i u toku istražnog postupka, odgovorili su obojica, 
nezavisno jedan od drugoga, da će na to doći njihov branilac u svojoj 
završnoj riječi. Ne žele li bar opovrći ili ublažiti termine »spokojno« i 
»s očiglednim zadovoljstvom« koji ih znatno terete? Ne, to je sve 
policijski vodnik vrlo tačno promatrao i dobro opisao. Da se osjećaju 
krivi u smislu optužbe. »Da, u smislu optužbe« izjavili su obojica. 
Predsjednik, koji je mimo svog običaja bio počeo pokazivati znake 
uzrujavanja, upitao je treba li to »u smislu optužbe« shvatiti kao uz 
ograde, što su obojica optuženih potvrdili i potkrijepili objašnjenjem 
koje su dali prije iskaza. 

Kad ih je predsjednik upitao osjećaju li kajanje, odgovorili su 
obojica bez ustezanja i ograđivanja: Ne. 

Na poziv javnog tužioca da se izjasne o bušenju prostora za 
gorivo: tko je od njih dvojice, što još uvijek nije utvrđeno, izveo to 
bušenje i kako, odgovorio je Gruhl sen. da je vještak za požare 
ustanovio kako je bušenje izvedeno nekim oštrim čeličnim 
predmetom i da tome nema ništa dodati. Upitan da li su obadvije 
kante za gorivo, nađene _ na mjestu čina, bile vlasništvo 
Bundeswehra, Gruhl mlađi je odgovorio, da, bile su vlasništvo 
Bundeswehra, jedna je spadala u opremu džipa a drugu je dobio uz 
prvu, jer je trebalo poći na »prilično dug službeni put«. Da li je bio 
pošao na taj službeni put? Da, pošao je, ali ga je prekinuo kod kuće i 
»onda ga više nije nastavio«. Nato je branilac a ne javni tužilac 
upitao mlađeg Gruhla kakve je vrste bio taj službeni put, no tu je 
javni tužilac prosvjedovao rekavši da je nedopustivo postavljati jedno 
takvo pitanje pred javnošću; prema tome on zahtijeva ili da se pitanje 
ne dopusti ili da se isključi javnost. Nato je predsjednik upitao 
branioca i javnog tužioca slažu li se da on to pitanje postavi Gruhlu 
sen. u prisustvu njegovog bivšeg pretpostavljenog, poručnika 
Heimullera, pozvanog kao svjedoka; obojica su kimnula potvrdno. 

U toku dokaznog postupka prvi je dao izjavu svjedok Heuser, 
opunomoćenik za pitanja prometa tog okruga, koji je zamolio da 
može svjedočiti prvi, jer ne smije propustiti jedan važan termin 
uglavljen preko noći, gdje su u pitanju životno važni interesi okruga. 
Heuser, ponešto napadno odjeven i prilično gojazan čovjek valovite 
svijetle kose, koji je naveo da mu je dvadeset devet godina, da je po 
zanimanju sociolog za pitanje prometa, izjavio je da se »već četvrt 


sata nakon vjerojatnog termina podmetanja požara«, dakle otprilike 
u 12.45 na mjestu čina iskupilo mnoštvo od preko stotinu osoba; 
prema jugu oblikovala se kolona od dvadeset pet motoriziranih 
vozila, a prema sjeveru od četrdeset. Činjenica da je kolona vozila 
koja se zaustavila u sjevernom smjeru vožnje bila za petnaest vozila 
dulja od one koja se zaustavila u južnom smjeru vožnje odgovara, 
kako je to Heuser izjavio na svoj razvučen i vrlo samodopadljiv 
način, »upravo iskustvu što smo ga o prometu sakupili u birglarskom 
okrugu i koje je javnosti dobro poznato kao očajno prometno stanje 
»našeg okruga«, jer za sobom povlači različito trošenje gornjeg sloja 
ceste. Nato se Hauser osvrnuo na još jedan problem koji ga je 
očigledno vrlo zaokupljao: čime se može objasniti taj već godinama 
utvrđeni »nesrazmjer« u broju vozila između sjevera i juga koji se na 
tom suvremenom putu za vrijeme afere Gruhl permanentno penjao i 
sada iznosi šezdeset posto; Heuser je nestala vozila u povratku iz 
smjera sjever-jug nazvao »lutalicama« ili »skretačima«, također 
»cirkulantima« (što je zvučalo kao »ciganima«) i tu je razliku, koja 
mu je očito zadavala glavobolje, sveo na činjenice što se naime 
sjeverno od Huskirchena »na temelju sociološki lako uočljivih 
okolnosti stvorilo stambeno stjecište trgovačkih putnika«. Ti trgovački 
putnici koriste u smjeru sjevera suvremeni put a na povratku 
očigledno sporedne ceste. Heuser je previdio predsjednikov znak 
rukom, koji ga je na tom mjestu htio prekinuti i doviknuo sali podižući 
prema nepoznatom tri prsta svoje desne ruke kao na prisegu: »Ali 
već ću ja tome ući u trag: izvest ću ja na čistac tu stvar.« Već je dao 
da se zapisu automobilski brojevi »dotične gospode« i započeo 
ispitivanja u načinu kao i o motivima lutanja i skretanja odnosno 
cirkuliranja, jer jednostrano korištenje suvremenog puta »naprosto 
nije dopustivo« na duže vrijeme; to jednostrano trošenje otežava 
sporazumijevanje s federacijom i pokrajinama, koji ga zajednički 
pokušavaju svaliti na leđa poljoprivredi. Tu je napokon u izlaganju 
svoje teorije napravio stanku, koju je predsjednik smjesta iskoristio 
da mu postavi skromno pitanje zbog čega je zapravo i bio pozvan: 
da li je djelo obojice optuženih omelo promet. Na to pitanje Heuser je 
odgovorio bez ustezanja: Pa svakako, i to znatno. - Na mjestu čina 
dogodile su se dvije nezgode; jedna manja kola naletjela su na 
mercedes 300 SL koji se zaustavljao, između vozača obaju kola 


došlo je do koškanja, pale su uvredljive riječi, vozač mercedesa 
spomenuo je »auto za uzgajanje kunića« a vozač manjih kola - »s 
dopuštenjem, gospodine predsjedniče« - »auto za sranje po 
ljudima«. Osim toga je opazio da su se na mjestu čina sprijateljili 
vozači teretnjaka za prijevoz cementa s vozačima auta s bocama 
piva, da je na »licu mjesta« došlo do izmjene »kako pretpostavljam« 
deputata; u jedno nije siguran: da li se pivo mijenjalo za cement ili 
cement za pivo, ali je dva dana kasnije vidio suvozača teretnjaka za 
pivo, izvjesnog Humperta iz zaseoka Dulbenhoven, kako cementom 
one firme popravlja svoj ulaz; a oba vozača cementa »konzumirala 
su pivo na licu mjesta« te su nastavljajući vožnju skrenuli tri 
kilometra dalje od mjesta čina s ceste i uletjeli u trap šećerne repe. 
Slijedeća nesreća zbila se između teretnjaka za prijevoz tonskih 
cjevčica i nekog opela, sedam cjevčica je - tu je Heuser naglo 
pogledao na svoj ručni sat, preneraženo izjavio u protokol »zaboga, 
ta poslanici pokrajinske skupštine već čekaju« i žurnim glasom 
zamolio da ga otpuste. Predsjednik je upitno pogledao branioca i 
javnog tužioca - obojica su rezignirano kimnuli glavom te je Heuser 
napustio dvoranu mrmljajući još u odlasku »očajno prometno 
stanje«. Nitko nije zažalio zbog Heuserova odlaska, a najmanje 
njegova žena koja je sjedila među publikom. 


Iskaz starog policijskog redara Kirffela bio je kratak i jasan. 
Rekao je da je mjesto čina poznato svim mještanima uokolo pod 
imenom 

»KUupperovo stablo«, iako se tamo nadugo i naširoko ne može 
vidjeti nikakvo stablo, niti se ikada moglo vidjeti - čak ni za svog 
djetinjstva nije ondje vidio nikakvo stablo — ipak odabire taj naziv jer 
je mjesto tako ubilježeno i na poljskim kartama. Učitelj Hermes iz 
Kireskirchena poznati istraživač rodnog kraja ovako je objasnio taj 
naziv: prije nekoliko generacija ondje je vjerojatno stajalo stablo o 
koje se izvjesni Kupper objesio ili bio obješen. Potvrdio je u nekoliko 
rečenica ono što je Heuser prikazao na razvučen način: prometni 
zastoj obje nezgode, koškanje, izmjenu uvreda; sudu su već 
podnesene dvije tužbe zbog uvreda, a osim toga i tužbe seljaka za 
naknadu štete pričinjene na međašima ledina; prilikom sudara 
između teretnjaka za prijevoz tonskih cjevčica i opela nisu na svu 


sreću nastradale osobe, samo je bilo znatne gnjavaže oko 
protokoliranja, jer je, da nevolja bude veća, neki seljak na biciklu po 
imenu Alfons Mertens u prolazu felgom svog zadnjeg kotača 
»naravno nehotice« neznatno okrznuo nov novcat citroen čelično 
plave boje i nanio mu na laku blatobrana »moram priznati prilično 
nezgodnu ogrebotinu«. Kirffel je također potvrdio nezgodu teretnjaka 
za prijevoz cementa kod trapa šećerne repe, ali je naglasio kako je 
utvrđeno da je isključeno pijanstvo za volanom, dokazano je da je za 
nezgodu krivo trulo repino lišće, koje je nakon otvaranja trapa ostalo 
na cesti. Kirffel se u više navrata poslužio izrazom »pačkul«, koji je u 
tom kraju uobičajen za trap šećerne repe te ga je valjalo prevesti 
tužiocu, koji se kao državni službenik tek nedavno bio doselio iz 
Bavarske. 

Kirffel, već pomalo tromi, sijedi policijski službenik, koji je u 
privatnom krugu opisao kao »gorko ali nužno« što tako kratko pred 
umirovljenje u svom vjerojatno posljednjem iskazu pred sudom mora 
teretiti upravo sina i unuka svog starog prijatelja Gruhla; Kirffel, u 
kome se još mogao nazreti seoski policajac starog kova, izjavio je 
nadalje da je u međuvremenu džip već gotovo bio izgorio, još se 
samo dimio i »bacao iskre« koje su ga natjerale da školsku djecu 
otjera što dalje. Obojica prisutnih policijskih redara Schniekens i 
Tervel s mukom su u međuvremenu stavili obje kolone automobila 
ponovo u pokret; na mjestu čina ostali su zbog potrebnog 
protokoliranja: vozači mercedesa, manjih kola, opela, citroena i 
teretnjaka s tonskim cjevčicama a i seljak Alfred Mertens, koga je on 
međutim nešto kasnije pustio da nastavi vožnju jer su mu bili poznati 
njegovi osobni podaci. Starog je Kirffela najviše začudila, »štaviše 
gotovo ozlojedila« činjenica što obojica Gruhla čak uopće nisu ni 
pokušala da stvar prikažu kao nesretan slučaj, nego su bez 
okolišanja priznali da su džip namjerno zapalili. Tu se po prvi put 
umiješao branilac, mladi odvjetnik dr Hermes, porijeklom iz Birglara, i 
postavio Kirffelu pitanje, kako to da on kao iskusni policajac očekuje 
laž ili izgovor kao nešto vjerojatnije, i da li on kao branilac treba 
možda iz toga izvući zaključak, koji bi mu u njegovu daljnjem životu 
kao odvjetniku mogao možda dobro poslužiti: da je u takvim 
slučajevima uobičajeno lagati i da je brzo priznanje njegovih 
štićenika možda bila laž. Prije nego što je zapanjeni Kirffel, koji je 


Hermesa naravno poznavao od malih nogu i kasnije to pitanje u 
privatnu krugu označio kao »unfer ali spretno - bit će to jednog dana 
dobar odvjetnik«, prije nego što je Kirffel, čija se opreznost starošću 
pretvorila u tromost, dospio odgovoriti, prihvatio je javni tužilac dr 
Kugl-Egger bačenu rukavicu i odvratio oštrim glasom da prosvjeduje 
protiv pokušaja da se okleveta službenik čije su poštenje i 
besprijekorna politička prošlost van svake sumnje. Ozlojeđenje 
svjedoka može protumačiti vrlo lako: takvo sramotno i štaviše 
rušilačko djelo priznati od prve, a da se ne pokaže kajanje ili 
pokušaju naći izgovori, to mora ozlojediti zdrav narodni osjećaj. On, 
javni tužilac, a on će se još potanko pozabaviti time, shvaća da je to 
»golo priznanje« itekako kadro da izazove ozlojeđenje, jer u pravom 
svjetlu prikazuje frivolnu svijest optuženih. Branilac je odgovorio da 
zdrav narodni osjećaj nije čin Gruhlovih nipošto shvatio za zločinački 
ili kao povod za ozlojeđenje - već prije za »šalu koja je otišla 
predaleko«, i naravno da njemu kao braniocu nije ni najmanje do 
toga da kleveće Kirffela, koga cijeni i drži za uzornog službenika. 
Jedino je htio malo profitirati na račun njegova dugogodišnjeg 
psihološkog iskustva s uhvaćenima na djelu. 

Tu je rasprava morala biti prekinuta jer je nastao mali metež. 
Optuženi Gruhl sen. nesmetano je i neprimijećeno, jer se »nitko nije 
usudio povjerovati vlastitim očima«, kako je to ušlo u Aussemov 
privatni protokol, zapalio svoju lulu i - kako je dalje stajalo u 
protokolu - stao pušiti »s frivolnom vedrinom«; sudski redar Schroer, 
hoteći odvratiti pažnju publike, pokušao je Gruhlu oteti lulu iz ruke; 
Gruhl se tome htio oprijeti više instinktivno nego u rđavoj namjeri, 
trgnuo lulu uvis zbog čega je jednoj dami među publikom dospio 
ugarak grubo rezanog duhana u izrez haljine. Ta dama, gospoda 
Schorf-Kreidel, mladolika žena vozača mercedesa-300, koja je došla 
samo radi toga, ako se pruži prilika, da izjavi u protokol kako joj muž 
od te »komunističke uvrede« leži živčano bolestan u krevetu, što 
može potvrditi i liječnik koji ga obilazi, profesor Fuhibrock, kako je 
nadalje njenog muža, čiji su napredni nazori nadaleko poznati i kojih 
se plaše oni slijeva i oni zdesna vrlo pogodilo što ga je uvrijedio taj 
tip iz Huskirchena čiji su nazori također poznati; ta je dama vrisnula, 
što je Gruhla opet nagnalo da učini slijedeći plašljivi pokret i tako 
drugoj nekoj dami prospe nekoliko ugaraka grubo rezanog duhana u 


krilo, zbog čega joj je na novoj novcatoj svilenoj haljini nastala rupa 
od paljevine; ta je dama također vrisnula, ukratko: nastao je metež, 
rasprava je morala biti prekinuta; neki praznički odjeveni promatrač, 
koji je kasnije identificiran kao mesar Leuffen iz Huskirchena, šurjak 
optuženog Gruhl, doviknuo je u odlaženju dvojici optuženih ono 
uobičajeno na seoskim tučnjavama: - Udri, Johann i Schorch, samo 
udri! 

Predsjednik nije ostao pošteđen ljutnje ni nakon prekida rasprave 
što ga je iskoristio da telefonira svojoj ženi i povuče nekoliko dimova 
iz cigare; čim su sud i tužilac zauzeli svoja mjesta, ustala je dama s 
oštećenom haljinom i nepozvana upitala predsjednika, koga je bez 
prezanja oslovila s »ti« i »Alois«, tko je na kraju obavezan da joj 
nadoknadi štetu: optuženi Gruhl, sudski redar Schroer, sud, ona 
sama ili njeno osiguranje. Ono što je predsjednika osobito naljutilo 
bila je činjenica da je ona, ne bez uvredljive namjere kao što je 
nagađao, javno odala godinama u Birglaru brižno čuvanu tajnu time 
što je spomenula njegovo ime, jer on je svima koji su ga oslovljavali 
imenom bio poznat kao Louis; čak se ni njegova žena nije sjećala 
njegova stvarnog i pravog imena, koga se on previše stidio. Ta 
dama, njegova rođakinja Agnes Hall, čije je fino djevičansko lice 
sačuvalo nježnu ljepotu često uskraćenu udatim ženama _ istih 
godina, prisustvovala je već dvadeset godina svim otvorenim 
raspravama što ih je on vodio, svatko ju je poznavao kao »Agnes, 
sudski inventar«; stanovala je, financijski u više nego neovisnom 
položaju, u jednoj staroj patricijskoj kući, u kojoj je bila rođena 
Stollfussova majka s djevojačkim prezimenom Hall, i u koju je 
Stollfuss često zalazio kao mladi čovjek, još kao asesor, bio je 
takoreći svakodnevni gost, često i da bi izveo Agnes na ples ili na 
druge zabave. Stollfuss je potpuno krivo protumačio činjenicu što je 
ona svoj nijemi prijekor pretvorila u takvu javnu neuljudnost, zbog 
toga što se nije njome oženio; dok je ona zapravo, telefonski 
obaviještena tog jutra da je njegovo umirovljenje konačno gotova 
stvar, željela samo da se oprosti od njega, jer ga zacijelo više nikad 
neće sresti, željela samo da ga bar jednom još oslovi s »Alois«, - za 
nju radost, koju ne može shvatiti onaj tko ne shvaća platonske 
egzistencije. Stollfuss je u sebi ionako zamjećivao sve veću 
uzrujanost te je reagirao neočekivano ljutito: oštrim je riječima 


podsjetio Agnes oslovivši je - po prvi put u svom i njenom životu - sa 
»gospođice Hall«, da pred sudom nema prava istupati nepozvana; 
da se ovdje radi o uspostavljanju pravde a ne o banalnim, 
sekundarnim pitanjima osiguranja. Znajući da joj to dobro stoji, 
navukla je na lice izraz fine poruge, a onda, pošto to izgleda nije 
pomoglo, jer je Stollfuss govorio daleko službenije nego do sada te 
nastavio sa svojom suhoparnom i strogom lekcijom, stala je 
gospođica Hall pokazivati znakove zlobe: uvrijeđeno mrdanje 
ramenima, prkosno napućene usne, našto ju je uklonio iz dvorane, a 
ona je napustila ponosno, uzdignutih ramena; mučna je šutnja 
zavladala kad je ta lijepa stara žena napuštala dvoranu u stilu koji se 
može označiti samo kao »šuštav«; Stollfuss ju je ispratio pogledom: 
najprije ljutito a potom snuždeno - nato se nakašljao i pozvao 
ponovo starog Kirffela na klupu za svjedoke. Oštrije nego što je ovaj 
to zaslužio naložio mu je da konačno izostavi sve što je sporedno: 
prometni zastoj, posljedice, povrede prava s tim u vezi, privatne 
tužbe koje iz toga proistječu i kontroverze oko osiguranja koje se 
mogu očekivati. Gruhl, koga se ispad s Hallovom mučno dojmio, 
izjavio je u protokol tihim glasom da se nakon sređivanja raznih 
»zastoja« odmah htio uputiti k optuženima, ali da je uto na mjesto 
čina stupila vatrogasna služba, pa je samo s krajnjim naporom jedva 
uspio spriječiti da vatrogasci, koji su svoju crpku već bili postavili na 
obližnjem Duhru, ne zaliju džip koji je dogorijevao i tako unište 
moguće tragove i dokaze. Vatrogasci su se udaljili »povrijeđeni kao i 
obično u takvim slučajevima« pa je konačno imao vremena da se 
približi optuženima. Doviknuo im je već s udaljenosti od oko šest 
metara: - Zaboga, pa kako se to dogodilo? - Nato je mlađi Gruhil 
odgovorio: - Mi smo zapalili. - On, u neku ruku začuđeno: - Ali zašto? 
- Stari Gruhli: - Malo nam je bilo hladno pa smo se htjeli ugrijati 
hepeningom. - On: - Hannchen - njegov otac bio mi je jedan od 
najboljih prijatelja, poznajem optuženog još od njegovih malih nogu i 
jedan drugome kažemo »ti« - znaš li ti što govoriš? - Stari Gruhl: 

- Znam što govorim, bio je hepening. - On, mladome Gruhlu: - 
Schorch, je li Hannchen gucnuo koju više? - Mladi Gruhi: - Ne, 
Hennes - meni je, gospodine predsjedniče, ime Heinrich - već 
odavna nije bio tako trijezan. 


- Dodao je da je čitav taj razgovor vođen u dijalektu. Kasnije je 
Kirffel pričao da je ta njegova posljednja izjava pred sudom otprilike 
bila »valjda petstota u raspravama koje je vodio Stollfuss« te mu je 
kao i Stollfussu - osjećao je to - padalo teško da ostane na samoj 
stvari. Obojica su se, Stollfuss i on, »uglavnom u jalovom nastojanju 
da uvedu malo reda u taj ludi svijet«, često puta borili na suprotnim 
stranama što se tiče osoba, ali uvijek na istoj strani što se tiče 
predmeta. Koliko je već puta, pričao je Kirifel, moramo dati u 
protokol opasku da mu je ime Heinrich te da ga je prema tome taj i 
taj optuženi oslovio sa »Hennes«; već samo tu rečenicu mora da je 
bar dvjesta puta izjavio u protokol. 

Branilac je zamolio da mu dopuste da svjedoku Kirffelu postavi 
nekoliko pitanja; nakon dobivenog odobrenja rekao je da, prije nego 
što pitanja postavi, želi naglasiti kako mu nije do toga da Kirffelu, 
koga cijeni i poštuje kao pouzdanog policijskog službenika i uzornog 
svjedoka, postavi stupicu, da dovede u pitanje stupanj njegova 
obrazovanja ili da ga napravi smiješnim; Hermes se zagrijao i 
ponešto zapleo dometnuvši da je pitanje, iako naizgled vjerojatno 
sporedno, od odlučne važnosti za njegove štićenike. Zatim je 
zamolio svjedoka Kirffela da sudu i njemu ipak objasni kako je to on, 
Kirffel, razumio izraz »heppening«. Kirffel je najprije kimnuo 
potvrdno, čime je htio izraziti da ne drži da je to pitanje unfer, 
odmahnuo je zatim glavom i izjavio da taj izraz nije dobro razumio, 
ali da mu nije poklanjao neku pažnju. Kasnije je o tome razmišljao i 
shvatio ga otprilike ovako: poznato je bilo da je Gruhl uvijek bio oran 
za šalu i da nikada nije imao gotova novca; da je u svakoj prilici, 
budući da mu je sudski ovrhovoditelj bio stalno za petama, isticao 
kako nema ni pfeniga, što je u dijalektu »pening«, on je taj hepening 
razumio kao krnje »nemam ni pfeniga«, iako mu ni tada veza nije 
postala jasna; te je to shvatio kao nevažnu varijaciju na Gruhlovu 
»staru pjesmu« o pomanjkanju para. U vezi s djelom nije je mogao 
dovesti. Kad ga je branilac zapitao kako bi napisao riječ 
»happening«, odnosno kako je to zapisao u protokol, da li s »a« ili s 
»e«, odgovorio je Kirffel da tu riječ uopće nije naveo u svom prvom 
protokolu, ali kad bi je morao napisati, učinio bi to, samo se po sebi 
razumije, s »e«, jer to nipošto nije bio »a« nego »e«, odnosno Gruhil 
je to tako izgovorio. Predsjedniku je to skretanje nakon mučnog 


ispada sa svojom rođakinjom bilo dobrodošlo te je dijalog između 
Hermesa i Kirffela pratio zainteresirano, skupljenih obrva. Pošto je 
Kirffel odgovorio na pitanje o načinu pisanja riječi »happening«, 
zapitao je predsjednik branitelja zbog čega mu je toliko stalo do 
egzaktnog utvrđivanja takvih fonetskih sitnica; Hermes je zagonetno 
podsjetio da njegova pitanja ne idu za tim da ospore vjerodostojnost 
iskaza svjedoka Kirffela, više od toga zasad ne može reći. Javni 
tužilac pratio je to raspravljanje oko »a« i »e« sa samodopadljivim 
smješkom, mrmljao nešto o »cjepidlaštvu kojim se ovdje istjeruju 
rajnske mudrolije« koje ne služe nikome. Izgledalo mu je to, kao 
uostalom i predsjedniku, poput dokonog sporenja - shvatljivog jedino 
kao arabeska - o jednom dijalektalnom izrazu koji se njemu, javnom 
tužiocu, na smiješan način činio sporedan. U tom za njega stranom i 
nerazgovijetnom narječju otkrio je već podosta sličnosti s engleskim 
načinom govora, a izraz hepening podsjećao ga je na engleski 
izgovor riječi »halipenny«. Kad je branilac zamolio da se to »a-e- 
sporenje« unese u protokol, na što je predsjednik privolio uz 
smiješak, nasmijao se javni tužilac, no odmah se zatim uozbiljio i 
optuženom Gruhlu postavio pitanje da li je mislio ozbiljno kad je na 
mjestu čina izjavio da mu je hladno ili da zebe, ta bio je vrlo vruć 
lipanjski dan s temperaturom od 29 stupnjeva u hladu. Gruhl je 
odgovorio da mu je uvijek hladno kad je vruće. 

Drugo braniočevo pitanje dovelo je Kirffela - kao što se jasno 
moglo opaziti - ali nije bilo uneseno u protokol, u nemalu zabunu; je li 
tačno da su obojica Gruhla pjevala, uzajamno se kucali lulama, i je li 
on, Kirffel, »u tom stadiju požara« još čuo praskave zvukove o 
kojima su izvijestili ostali svjedoci. Kirffelu je laganje očigledno teško 
padalo te se stao izvlačiti, pocrvenio je, pogledao Stollfussa tražeći 
pomoć, a ovaj je opet - više ili manje tražeći pomoć za Kirffela - 
pogledao Hermesa. Hermes je izjavio, očigledno odlučan da Kirffelu 
što više iziđe u susret, da je odgovor na to pitanje od odlučne 
važnosti za njegove štićenike - i to u »povoljnom« smislu - to je 
pitanje u vezi s onim o načinu pisanja »happening«, te ako je Kirffelu 
do toga da optužene poštedi na taj način što neće ništa izjaviti o tim 
detaljima, onda mu on, Hermes, može zajamčiti da stvari stoje 
upravo suprotno: njegov iskaz može optuženima biti samo od koristi. 
Tu je Gruhl sen. zamolio za riječ, dobio je i rekao Kirffelu, koga je 


bez okolišanja oslovio sa »striče Hennes«, da se ne muči niti osjeća 
mučenim, red je da se nakon tako dugog besprijekornog službovanja 
oprosti na doličan način, neka prema tome govori »otvoreno«. Kirffel, 
koji je tu scenu kasnije opisao kao »osobito mučnu«, rekao je, 
zastajkujući i birajući riječi, da, promatrao je kako su se obojica 
optuženih uzajamno kucala svojim lulama i čuo gdje su pjevali. 
Upitan da li je uzajamno kucanje lulama uslijedilo ritmički, odgovorio 
je Kirffel, ovaj put nešto slobodnije, da, bilo je to ritmički - kao što je 
poznato, on je već četrdeset godina član crkvenog kora i razumije se 
u liturgijsko pjevanje - kucanje je bilo u ritmu Ora pro nobis, i to tako 
često da je to mogao tačno razabrati dok se približavao obojici 
Gruhla; prestalo je tek nakon što je Gruhlu doviknuo svoje prvo 
pitanje - a, dodao je Kirffel, sad opet nešto zbunjenije; pjevao je 
samo mladi Gruhl - tiho, gotovo nerazgovjetno, dodao je još Kirffel, 
prepoznao je litaniju Svih svetih, i obojica mora da su štaviše s tim 
bili već prilično daleko, jer kad im se približio, bili su kod svete Agate 
i svete Lucije; on, Kirffel nije »ništa više čuo« od praskavih šumova; 
to su zamijetili i izjavili u protokol samo oni koji su se prvi našli na 
mjestu čina, i to trgovački putnik Erbel iz Wollerschovena kod 
Huskirchena te đaci Krichel i Boddem iz Dulbenhovena. Hermes je 
zahvalio Kirffelu s osobitom srdačnošću, a javni tužilac zapitao ga je 
jedino je li »čitava ta besmislica« unesena u protokol o kojoj je 
njemu, Kirffelu, razboritom čovjeku, razumije se, teško palo da dade 
iskaz. Kirffel je odvratio da su zabilježene izjave obojice đaka 
Krichela i Boddema, a da će inače, koliko mu je poznato, o tom 
pitanju biti saslušan svjedok Erbel. 

Zatim je javni tužilac uljudno i tiho ali nedvosmisleno podsjetio 
predsjednika da je on, gospodin predsjednik, možda zaboravio s 
pravom ukoriti Gruhla zbog pušenja na optuženičkoj klupi. Dr. 
Stollfuss je sa zahvalnošću primio to upozorenje, zamolio Gruhla 
sen. da iziđe preda nj i zatražio s očinskom strogošću da napokon 
objasni što je zapravo mislio dok je samo tako palio svoju lulu; ipak 
on - što god da se protiv njega ispostavi na osnovi dokaza - ipak on 
nije ni neuljudan ni neugledan čovjek. Gruhl je ostao ozbiljan i 
dostojanstven dok je odvraćao da se ispričava zbog tog ispada, 
zapravo nije pri tome mislio ništa, naprotiv, to se desilo baš zbog 
potpune odsutnosti mišlju i duhom; nije mu bila namjera da izrazi 


omalovažavanje suda, mislio je na neki mali posao, čije mu je 
izvođenje bilo dopušteno za vrijeme istražnog zatvora - luženje i 
popravak male directoire-ukrasne kutije od ražinog drva, na kojoj su 
manjkali zavori i zglobovi, koji su skinuti i neukusnim zahvatom na 
početku stoljeća nadomješteni u bakru, budući da su vjerojatno bili 
od zlata; iznenada se osjetio ponukanim da pomisli na taj posao, a 
kad god misli na svoj posao, laća se lule, puni je i pali. Upitan može 
li tok jedne za njega tako važne rasprave slijediti u odsutnosti mišlju i 
duhom, odgovorio je Gruhl da je bio odsutan mišlju, ali da odsutan 
duhom možda nije pravi izraz; on je kadar da bude potpuno odsutan 
mišlju a istovremeno prisutan duhom, već mu se dogodilo i da zapuši 
u crkvi, što može potvrditi i župnik Kolb iz njegova zavičajnog sela 
Huskirchena koji je pozvan za svjedoka. Na to se Gruhl kratko 
okrenuo prisutnima te zamolio obje dame oštećene njegovom 
nepažnjom da mu oproste i izjavio kako je spreman nadoknaditi im 
štetu, u krajnjem slučaju radom, ako ne bude imao u gotovu; ta već 
je u više navrata radio za gospođu Schorf-Kreidel i za gospođicu 
Hall. Gruhl je govorio tiho i odmjereno, bez neke podložnosti, dok ga 
javni tužilac, ovaj put oštrije, nije prekinuo i rekao da u načinu kako 
optuženi ovdje javno nuđa svoje usluge __i spretnim 
»understatementom« vodi »advertising«, vidi nov dokaz njegove 
»frivolne vedrine i ravnodušnosti te najenergičnije zahtijevam u ime 
države koja je ovdje angažirana u uspostavljanju pravde da se takvo 
ponašanje kazni bar oštrim ukorom«. Dr Stollfuss je, glasom koji nije 
zvučao suviše uvjerljivo, podijelio oštar ukor Gruhlu sen., a ovaj to 
primio suglasnim kimanjem glave. Gruh! se zatim vratio _ na 
optuženičku klupu: moglo se vidjeti kako lulu s kesicom i šibice 
predaje u ruke sudskom redaru Schroeru, koji je sjedio pokraj njega i 
te tri stvari primio s odobravajućim kimanjem glave. 

Nakon toga saslušan je Kirffel do kraja. Izjavio je da je smjesta 
uhapsio obojicu Gruhla i da se začudio što su oni pošli s njim ne 
samo bez protivljenja nego čak gotovo radosno; prije toga nekoliko 
je trenutaka oklijevao, no onda mu je Gruhl sen. doviknuo da imaju 
namjeru pobjeći u Pariz ili Amsterdam, da plan bijega postoji; pa čak 
je i tad još oklijevao s hapšenjem uniformiranog mladog Gruhla, jer 
mu nije bio potpuno jasan pravni položaj, no kako Gruhl jun. nije 
pružao otpor, osjećao se pozvanim da zastupa vojne vlasti dok se ne 


razjasni pravni položaj. Kirffelu je očigledno bila nezgodna upadica 
javnog tužioca: »Dobro urađeno.« Predsjednik je javnog tužioca 
ukorio zbog nedopuštene i neumjesne upadice, ovo, rekao je 
predsjednik, nije mjesto za javna tapšanja po ramenu. Javni tužilac 
se ispričao i zamolio za razumijevanje što je, zbog latentne frivolnosti 
na koju nailazi kod optuženih, aklamirao trijeznom i revnom načinu 
zaslužnog policijskog službenika. 

Na braniočev zahtjev još jednom je tačno izložen pravni položaj 
Gruhla jun. Po mladoga Gruhla su sutradan ujutro nakon hapšenja 
došli iz njegove jedinice, smjestili ga u zatvorsku ćeliju, njegovi 
pretpostavljeni su ga preslušali, međutim već istog popodneva pustili 
su ga, a zatim ga je vojna policija u civilnoj odjeći privela u birglarski 
zatvor. On, branilac pridržava pravo da raščisti pitanje je li Gruhlova 
jedinica bila ovlaštena da transportira u Birglar pomoću vojne policije 
zatvorenika istražnog zatvora, proglašenog za posve civilnu osobu; 
no sad mu je prije svega do toga da sazna, stoji li konačno Gruhl jun. 
pred sudom kao civilna osoba ili se može očekivati i drugi proces. 
Predsjednik je objasnio da pravni položaj nije u početku bio sasvim 
jasan, da se na čin mladoga Gruhla najprije gledalo kao na prijestup 
za vrijeme službe, ali se onda, kad se postavilo pitanje nije li se i 
Gruhl sen. ogriješio o Bundeswehr, ispostavilo u pisarnici Gruhlove 
jedinice da je Gruhl dulje zadržan na osnovi pogrešne računice, to 
jest krivo vođenje knjige odsustava, a zapravo trebao biti otpušten 
već tri dana prije djela; za vrijeme čina bio je prema tome doduše 
subjektivno ali ne više objektivno pripadnik Bundeswehra, bio je isto 
tako subjektivno ali ne više objektivno ovlašten da vozi džip; Gruhl 
treba to da shvati kao veliku susretljivost, jer kad bi se čin kaznio kao 
sabotaža, čekao bi ga težak sudski postupak; međutim u ovom 
slučaju Bundeswehr se ne pojavljuje u ulozi materijalno oštećenog 
drugog tužioca, smatra i dalje da je Gruhl sen. glavni počinilac, 
Bundeswehr, objasnio je dr Stollfuss s ponešto kiselim osmijehom, 
»pere ruke«, ne nastupa kao drugi tužilac, već zastupan samo kao 
»Svjedok« preko nekoliko svojih pripadnika. Tu stvar uostalom valja 
prosuditi samo u vezi s upravo spomenutim Gruhlovim službenim 
putom, o vojnopravnom aspektu slučaja bit će još riječi čim svjedok 
poručnik Heimdiller dade izjavu i javnost bude isključena. Jedno 
može zajamčiti braniocu, a to je da Gruhl ne mora očekivati nikakav 


drugi postupak; što se pak materijalne štete tiče, Bundeswehr se 
suočava s civilnim osobama Gruhl preko birglarskog okružnog suda. 
Sud o tome posjeduje odgovarajuće pismo komandanta regimenta 
pukovnika von Greblothea. Mladi Gruhl zamolio je za riječ, dobio je i 
izjavio kako mu nimalo nije stalo do toga da mu Bundeswehr išta 
pokloni, pa radilo se i o sudskom postupku. Javni tužilac ga je bez 
posebnog javljanja za riječ žestoko napao i doviknuo mu da je 
nezahvalan klipan; Gruhl jun. odvratio je istom mjerom da ne 
dopušta da se tako naziva, on je odrastao čovjek, na volju mu je 
hoće li primiti nečiji poklon ili ne; naglašava da ne bi na dar primio 
čak ni oprošten sudski postupak. Od javnog tužioca zatraženo je da 
povuče izraz klipan, a Gruhl opomenut da ne ispoljava prgavost; 
obojica su se ispričali, ali ne jedan drugome već predsjedniku. 


Trgovački putnik Albert Erbel iz Wollershovena kod Huskirchena, 
okrug Birglar, naveo je da mu je trideset jedna godina, da je oženjen, 
ima dvoje djece i »dva psa«, kako je dometnuo u šali; predsjednik 
mu je zabranio da ubuduće ponavlja takve šale kad ga nitko ne pita. 
Da, odgovorio je Erbel, koji se ispričao, spornog dana prošao je 
svojim autom oko 12.35 kraj spomenutog mjesta, primijetio vatru, 
zaustavio se, okrenuo - što mu je poslije, kad je ponovo morao 
okrenuti u suprotnom smjeru, pričinilo znatne teškoće - ukratko, 
potrčao je tih »otprilike pedeset metara« u susret gorućem autu, 
primijetio obojicu optuženih kako se svojim lulama - »znate, onako 
kao što se uzajamno dižu pivske čaše kod nazdravljanja« - 
uzajamno kucaju i pjevaju, što su pjevali nije mogao razumjeti, da, 
moguće je da je zvučalo latinski, »u svakom slučaju ne njemački, a 
ni u dijalektu koji mi je poznat«. Upitan za praskave zvukove rekao je 
Erbel, da, to je zvučalo vrlo neobično, »gotovo lijepo«, više kao 
bubnjanje ili Zveckanje, u svakom slučaju bio je to šum žestoko 
uzbibanih sitnih predmeta u zatvorenoj limenoj kutiji; ako pravo 
pomisli, bilo je u tom izvjesnog ritma rumbe. No, i zatim je upitao 
obojicu optuženih može li što za njih učiniti; ne, odgovorili su ovi, 
njihova je stvar da nešto učine za njega i zato »neka tu stvar malo 
pogleda i posluša«, zar mu se to ne sviđa; kao odgovor na to on je 
upro prstom u čelo i bio čvrsto uvjeren da su obojica ludi ili da se radi 
o nekoj »svakako vrlo skupoj šali za poreske obveznike«, zatim se 


vratio svojim kolima. Na braniočev upit da li su mu obojica optuženih 
izgledali ludi ili kao ludi, odgovorio je Erbel nakon nekoliko trenutaka 
razmišljanja, da su mu prije izgledali kao ludi; da li je, pitao ga je 
dalje Hermes, imao utisak da prisustvuje slučajnom događaju, 
nesreći ili predstavi, Erbel: držao je da su slučaj ili nesreća isključeni, 
a riječ predstava mu se u takvom sklopu ne čini doduše sasvim 
prikladna ali »dosta približna«, u svakom slučaju jedno mu je bilo 
jasno, i to da je stvar bila namještena. Kad ga je javni tužilac 
upozorio da je vrijeme prethodne istrage dao znatno opširniji iskaz, 
ispričao se Erbel, udario se dlanom po čelu i rekao, da, sada se 
ponovo sjeća: Gruhl sen. pitao ga je kako i za koje poduzeće putuje; 
odgovorio je da putuje za jedno poznato poduzeće koje proizvodi 
sprej za kupanje; nato ga je Gruhil zamolio za probni uzorak bočice ili 
tube, Erbel je to odbio, našto je Gruhl izjavio da će kupiti bocu tog 
sredstva jer jednom treba i auto okupati. 


Obojica optuženih potvrdila su da je iskaz svjedoka Erbela 
»doslovno« tačan. Erbel je još opisao kakve je poteškoće imao dok 
je ponovo okretao svoja kola u prvotni smjer vožnje; ondje je u 
međuvremenu stalo desetak vozila: pomogao mu je narednik 
Schniekens i uputio ga kod okretanja na poljski put. 

Javnom tužiocu, koji se doselio u Birglar i tu službovao tek otprije 
jedne sedmice, omakla se odsudna greška pri pokušaju da karakter 
Gruhla sen. pokaže u lošem svjetlu. Predsjednik je tih nekoliko 
minuta pred početak rasprave toplo preporučio javnom tužiocu da 
odustane od preslušavanja svjedokinje Sanni Seiffert; no ovaj je, 
sluteći lokalnu korupciju, ostao pri svome da svjedokinju Seiffert 
presluša u vezi s optuženim. Zapravo je dr. Kugl-Egger, pozivajući 
svjedokinju Seiffert, radio po nagovoru socijaldemokratskog urednika 
novina »Rheinisches Tagblatt«, koga njegova partija zbog toga ne 
samo što nije pohvalila već ga je oštro ukorila, skoro mu pokazala 
vrata. Seiffertova će, tako je govorio taj urednik, u svako doba 
priznati da je Gruhl sen. u više navrata pokušavao da prema njoj 
bude nasilan. 

Kad je napokon pozvana svjedokinja »gospođa Sanni Seiffert«, 
sudski redar Schroer stupio je na hodnik i viknuo u sobu za svjedoke 
bez ikakve formalnosti, glasno da su ga svi prisutni u dvorani mogli 


čuti: - Uđi, Sanjice, kucnuo je tvoj čas - raširila se među većinom 
prisutnih izvjesna zluradost na račun javnog tužioca. Pojavljivanje 
pozvane, lijepe, ne više tako mlade, pomodno odjevene osobe, koja 
se isticala vrlo tamno obojenom kosom i crvenim kožnim cipelama, 
dovelo je predsjednika u nepriliku. U vezi s utajivanjem, 
svodništvom, prostitucijom i zavođenjem malodobnih bavio se on 
već više puta Seiffertovom, kojoj je za čin zvan »spolno općenje« 
stajao na raspolaganju čitav niz dijalektalnih izraza, koji je često čak i 
okorjelim znalcima tjerao stidno crvenilo u obraze. Dva puta je 
Seiffertovu morao saslušavati u vezi sa sumnjom o špijunaži za koju 
se međutim ispostavilo da je neosnovana; Seiffertova je samo 
održavala vrlo intimne odnose s američkim oficirom, koji je na 
aerodromu što je ležao još bliže Birglaru nego obližnji velegrad, imao 
pod paskom atomska punjenja i u okolici bio poznat kao »atomski 
Emil«, isto je tako Selffertova vrlo prisno saobraćala s jednim 
belgijskim majorom, povjerljivom osobom, no oba puta uspjelo joj je 
dokazati da nije imala drugih namjera osim onih uobičajnih u njenom 
zvanju. Sa svojim plavim očima, koje su u toku njenog kratkog 
nastupa bivale sve svjetlije i tvrđe, po čemu se vidjelo da se radi o 
očima prirodno izrazite plavojke, osobe posve određenih sklonosti, 
gledala je sve muškarce s prezrivim prkosom, izuzevši optužene i 
javnog tužioca. Predsjednik se uzdržao od smiješka dok je navodila 
da je po zanimanju gastronom te da ima »dvadeset osam« godina. 
Javni tužilac već za njenog ulaska uvidio je svoju pogrešku te je 
proklinjao nagovaranja socijaldemokratskog urednika i odlučio da ne 
glasa za njegovu partiju prilikom slijedećih izbora, nesigurnim 
glasom zapitao je Seiffertovu da li ju je optuženi Gruhil ikada 
uznemiravao ili moguće pokušavao biti nasilan prema njoj. Smjesta 
je ustao branilac i zatražio - kako je izričito naglasio - ne u interesu 
svog štićenika Gruhla sen., koji se u iskazu svjedokinje ne mora 
ničega bojati, već u interesu javnog reda i morala, čije je čuvanje 
zapravo posao javnog tužioca a ne njegov - zatražio je da se isključi 
ne samo javnost nego i njegov mladi štićenik Gruhl jun.; njegovo je 
uzbuđenje zvučalo istinito u času kad je uzviknuo da je za njegov 
pojam nečuveno kako ovdje gospodin zastupnik javnog morala 
pokušava uniziti oca u očima sina. Seiffertova je, još prije nego što je 
javni tužilac uspio odlučiti da odgovori, neočekivano blagim glasom 


rekla da u njen posao spada da je muškarci uznemiruju, ona je - tu ju 
je predsjednik energično prekinuo i upozorio da je dužna odgovarati 
samo kad je pitana, na što je ona glasnije nego maloprije odvratila 
da je bila upitana i da je samo odgovorila. U međuvremenu je javni 
tužilac među publikom pogledom potražio svoju ženu, krhku zagasitu 
osobu, za koju je jedino braniočeva supruga znala da je žena javnog 
tužioca, njegova žena pogledom mu je stavila do znanja da ne 
ustraje oko iskaza Seiffertove, a kad je predsjednik napokon zapitao 
inzistira li na saslušanju svjedokinje Seiffert, izjavio je javni tužilac 
tihim glasom da odustaje od njenog daljnjeg iskaza. Predsjednik nije 
pogledao Seiffertovu kad joj je uljudno objasnio da je otpuštena. 
Nato će sSeiffertova s lomnom blagošću u glasu: smije li bar 
odgovoriti na drugi dio pitanja da Gruhla sen. ne ostavi u lažnoj 
sumnji; pozvana neodlučnim klimanjem glave da to učini, rekla je da 
Gruhl sen. nikada nije pokušavao da je uznemirava, a ni govora o 
tome da bi bio nasilan prema njoj. On je samo radio za nju, opremio 
njen bar u fin-de-si€cle-stilu (što je tačno izgovorila), a zanatlije koje 
rade za nju dolaze eto vrlo brzo u sumnju da s njom stoje u 
drukčijem odnosu od poslovnog; uostalom i Gruhl jun. radio je kod 
nje, pričinjalo joj je zadovoljstvo da kuha za tu dvojicu »sirotih« 
muškaraca. Prije nego što je zatim na poziv napustila dvoranu 
učinilo se da joj je glas već skoro u stanju obično zvanom »u 
suzama«. Prisutni su se oglasili nekom vrstom odobravanja, čulo se 
pomicanje stolica i neki neartikulirani glasovi koji su se mogli tumačiti 
kao aklamacija: predsjednik ih je zabranio. Nastup Seiffertove, koju 
su kratko zatim vidjeli kako na nekadašnjem školskom dvorištu ulazi 
u svoja parkirana sportska kola i čuli kako odlazi, završio je u mučnoj 
šutnji koja svoju mučninu nije izgubila ni kad je zapisničar referent 
Aussem pristupio predsjedniku i upitao ga šaptom, da li da taj 
događaj označi kao »metež«. Predsjednik je nato srdito odmahnuo 
glavom, jer se šapat mogao jasno razumjeti u cijeloj dvorani. 

Ne baš plašljivo kucanje na vratima alarmiralo je Schroera koji je 
skočio, pohitao prema vratima i odatle doviknuo predsjedniku da je 
upravo stigao svjedok kriminalistički komesar Schmulck i da je 
spreman svjedočiti. Predsjednik ga je zamolio da uđe. Schmulck, u 
civilu, mladolik, sav »gibak i intelektualiziran« opisao je - na traženje 
- nekoliko do tada nepoznatih pojedinosti čina: počinilac je - da li je 


to bio mladi ili stariji Gruhl nije se moglo saznati ni u toku nekoliko 
preslušavanja - bacio »iz sigurne udaljenosti mali prethodno 
zapaljeni naboj, kakav se u ovom kraju prodaje za vrijeme 
karnevala« na auto potpuno natopljen benzinom i odmah postigao 
željeni učinak; čak je bilo predviđeno da izgori guma na kotačima, 
dvije gume su odoljele paljenju ali su doduše eksplodirale pod 
utjecajem vreline; konzerviranje tragova pomoglo je da se osim 
izgorjele olupine nađu samo sagorjeli ostaci slični bombicama, i to u 
prostoru za gorivo i u dva takva rezervna prostora; otprilike četiri 
metra od olupine kola nađena je na međi polja zasađenog repom 
kartonska čahura naboja poznatog na tržištu kao marka »topovski 
hitac«. U toku saslušanja optuženi doduše nisu bili prgavi ali ni 
previše razgovorljivi, ustrajali su pri svome da su djelo izvršili 
»zajednički«, no samo je jedan od njih mogao aktivirati naboj i baciti 
ga na auto. Bundeswehr je olupinu reklamirao kao svoje vlasništvo i 
odvezao je, pošto je stručno bila pregledana u vezi s tragovima; 
mlađi stanovnici obližnjeg zaseoka Dulbenhovena odnijeli su doduše 
prije toga sve odvriljive dijelove, kao što je to neizbježno, brojač 
kilometraže pokazivao je 4992 kilometra. Tu ga je predsjednik upitao 
bi li imao smisla uviđaj na licu mjesta, a Schmulck je odvratio, ne, to 
nema nimalo smisla, još kasnog ljeta je doduše našao šibice pored 
poljskog kamena i jednu limenu duhansku dozu američke 
proizvodnje, za koju je ustanovio da potječe od optuženih, ali u toku 
prispjele žetve šećerne repe, koja se kao što je poznato izvodi 
teškim vozilima, »potpuno je prerovana« neposredna okolina mjesta 
čina, ondje se ništa više ne može vidjeti. Zatim je pogledao na ručni 
sat i zamolio s odmjerenom uljudnošću da bude otpušten, u 
poslijepodnevnim satima saslušat će ga u obližnjem velegradu kao 
svjedoka u procesu djecoubici Schewenu, koji je djelovao i u 
birglarskom okrugu »na svu sreću bez uspjeha«. Javni tužilac i 
obrana nisu imali ništa protiv Schmulckovog otpuštanja. 


Sud i obrana naručili su po dva psihijatra za sudske vještake, od 
kojih je u oba slučaja prvi bio habilitirani a drugi nehabilitirani 
kapacitet; daljnje jedno poravnanje, koje je trebalo isključiti 
kontroverzije i nepravednosti u ocjenjivanju optuženih, očitovalo se u 
činjenici što je profesor, naručen od obrane, pripadao školi kojoj je 


pripadao i onaj koji nije bio profesor a pozvan od suda, školi koja je 
bila u stalnoj, također javno ispoljavanoj kontroverziji s onom, kojoj je 
pripadao profesor naručen od suda i onaj koji nije bio profesor a 
pozvan od obrane. Ostvarenje tog neobičnog aranžmana koji je bio 
povezan s beskrajnim teškoćama, donijelo je predsjedniku visoko 
uvažavanje »s višeg mjesta«, kasnije je taj »model« hvaljen i 
preporučivan u stručnim krugovima kao »Stollfussov«, i na taj način 
su i Birglar i obojica Gruhla trebali još ući u povijest sudstva, budući 
da je ondje prvi put primijenjen s uspjehom. Kako su vještaci imali 
dovoljno prilike da ispitaju optužene za vrijeme istražnog zatvora, 
prištedio im je Stollftuss u suglasnosti s obranom i tužilaštvom - a 
zbog velike udaljenosti mjesta stanovanja (Munchen, Berlin 
Hamburg) - pojavljivanje pred sudom i zamolio jednog suca da ih 
sasluša. Predsjednik je izjavio da je sadržaj tih svjedočanstava 
poznat objema strankama, ona, što se tiče biografija optuženih, ne 
sadrže ništa što već ne bi bilo rečeno, on zato izostavlja čitanje svih 
tih tekstova i ograničava se na tvrdnju da su sva četvorica vještaka, 
neovisno jedan od drugog i mada pripadnici kontroverznih škola, 
jednoglasno došla do zaključka da su obojica optuženih prosječna 
inteligentni i potpuno odgovorni za svoj čin, kod njih se ne mogu 
ustanoviti ni psihički ni mentalni defekti, njihovo djelo ne počiva - što 
je neobično važno - na emocionalnim već na svjesnim motivima, čak 
nije isključeno da se radi - iako sa stanovišta državnog prava za 
osudu - o manifestaciji homo ludensa, da je nazovemo tako, što bi 
moglo odgovarati prirodi optuženih, koji su obojica izrazito 
umjetničkih sklonosti. Od vještaka je samo profesor Herpen 
ustanovio kod Gruhla sen. - predsjednik je doslovno citirao izvjesnu, 
ne bih htio kazati minimalnu ali ni znatnu, povredijivost društvene 
svijesti, koja je uvjetovana emocijama a nastala možda preranom 
smrću voljene supruge. Sva četiri vještaka jednodušno su i bez 
ograda odbacili pitanje da li je piromanija mogla biti uzrok čina. 
Vidljivo je dakle iz sva četiri svjedočanstva, produžio je predsjednik, 
da se kod djela radi o svjesnom činu; poticaji nisu došli iz 
podsvijesnosti ili radi nesvijesnosti, a ta činjenica postaje jasna kad 
se uzme u obzir da su obojica optuženih djelo počinili zajednički, 
iako su tako različiti po svojim sklonostima i karakteru. Kad je 
predsjednik upitao da li uz tačku »psihijatrijska svjedočanstva« ima 


još pitanja, rekao je javni tužilac da mu ne treba nikakvo daljnje 
svjedočanstvo, dovoljan mu je nalaz o potpunoj odgovornosti i 
formulacija da je djelo voljni čin. jedino mu je stalo do toga da se 
definicija »valjan karakter«, koja se u svjedočanstvima javlja nekoliko 
puta, shvati kao medicinska definicija a ne kao pravna. Branilac je 
zamolio da mu ipak dopusti da pročita onaj odlomak u kome je riječ 
o »umjetničkim sklonostima obojice optuženih«. Pošto je predsjednik 
privolio, pročitao je branilac ono što, kako je istakao, gotovo 
doslovno isto glasi u sva četiri svjedočanstva: kod Gruhla sen. 
ustanovljena »začudna sposobnost raspoznavanja, uživljavanja i 
reproduciran ja stilova« a kod Gruhla jun. nasuprot tome više 
»izražena sklonost za vlastitim umjetničkim stvaranjem, koja se već 
očitovala u nekoliko nepredmetnih slika i plastika u drvu«. Na 
uljudan, gotovo prijateljski čin zapitao je tada predsjednik branioca, 
da li mu je stalo do toga da zatraži još jedno svjedočanstvo, kako bi 
optuženima, s obzirom na njihov neshvatljiv čin, barem pružio šansu 
koja bi se sastojala u njihovoj smanjenoj uračunljivosti. Nakon 
kratkog, šaptom vođenog dogovora sa svojim objema štićenicima, 
otklonio je branilac uljudno tu ponudu. 


Zbog svoje bojažljive razdraženosti (i on je poznavao optuženog 
Gruhla sen. od malih nogu, uvijek osjećao simpatije za nj, privolio ga 
štaviše samo nekoliko nedjelja prije čina da restaurira jednu 
skupocjenu empire-komodu, koja je nakon dugog ostavinskog 
natezanja s rođakinjom Lisbeth, sestrom Agnes Hall, konačno 
dospjela u njegov posjed; prilikom isplate Gruhla - to mu se doduše 
ne može dokazati — no faktički se ipak ogriješio, jer mu je, znajući da 
ga upravo bombardiraju nalozima za pljenidbu, potajno »tutnuo« 
njegovu zaradu) - zbog svoje bojažljive uzrujanosti zaboravio je dr 
Stollfuss da na vrijeme objavi podnevnu pauzu te je još oko 13.00 
dao da se pozove svjedok Erwin Horn, stariji majstor stolarske 
zadruge. Horn je bio postariji gospodin, pomno i dostojanstveno 
odjeven, sjedokos i s dobroćudnom crtom na crvenom licu, na 
osnovi čega se bez daljnjega moglo pomisliti da je nekakav 
emeritirani crkveni dostojanstvenik. On je izjavio da su mu 
sedamdeset dvije godine, da je nastanjen u Birglaru, dodao da 
poznaje optuženog već otprije trideset pet godina jer je kod njega 


išao u nauk; on, Horn bio je nadalje u komisiji kad je Gruhl s vrlo 
dobrim položio ispit za naučnika, a iz političkih razloga nije više bio 
član komisije kad je Gruhl polagao majstorski ispit. Horn, koji baš 
nije djelovao krepko, no i s izvjesnom očiglednom mladenačkom 
živošću, svjedočio je svježim, vedrim glasom. Rekao je da je Gruhl 
zapravo još dok je bio mladić bio miran a kasnije povučen čovjek, 
mada je politički s njim simpatizirao i za vrijeme rata ga stalno 
potpomagao, dok su njega, Horna, te »ništarije« držale pod teškim 
privrednim pritiskom. Iz Francuske mu je na primjer donosio maslac, 
slaninu, jaja i duhan, a Gruhlova žena Lieschen ga je stalno 
opskrbljivala mlijekom i krumpirom - ukratko, Gruhl nije ni javno 
skrivao simpatije prema njemu, ali politički nije nikad bio aktivan. 
Horn je bio pun hvale i za Gruhlove zanatske sposobnosti; volio bi 
imati stolara za namještaj poput njega, sa svojim sposobnostima 
Gruhl ide u red zanatlija koje izumiru, on je naprosto rijetkost. Horn 
se nije mogao ustegnuti da napomene, kako su u toku četrdeset pet 
godina njemačke povijesti stolari u više navrata dospjeli do najviših 
državnih službi, jedan je čak postao glavar države. Kad ga je 
predsjednik upitao na koga pri tom misli, jer koliko je njemu poznato, 
Ebert je bio sedlar a Hitler ličilac, zbunio se Horn i pokušao se izvući 
jednom gramatičkom smicalicom te izjavio, da je htio izraziti kako je 
taj postao glavar države, a ne bio, uostalom - time nikako ne želi 
omalovažiti ličilački poziv, jer Hitler nije bio ni čestit ličilac, time dakle 
ne pogađa kolege te struke - Hitler se, uostalom, kao stolar uopće ne 
bi mogao zamisliti. Tu se umiješao javni tužilac i rekao da bi, prije 
nego što svjedok sa svojim hvalospjevima i prije nego što mu uspije 
da krajnje nedopustivom historijskom arabeskom prijeđe preko svojih 
nečuvenih riječi, želio bi da kao javni tužilac naj-najoštrije protestira, 
što je »ovdje, u jednoj njemačkoj sudnici bez prosvjeda dopušteno 
govoriti o sovjetskoj zoni kao državi«; to ne smije trpjeti nijedan 
njemački sud, on zahtijeva da se svjedok Horn ukori, a da se upozori 
optuženi Gruhl sen., čije lice opet pokazuje »frivolnu vedrinu«, na 
respekt prema sudu, to što se ovdje zbiva prosto je neviđeno. 
Predsjednik je tek tada shvatio na kojega glavara države se mislilo te 
mu se omaklo jedno »ah, tako« priznao je da nije znao da je »onaj 
gospodin« stolar ili da je to bio, zamjetljivo bezvoljnim glasom 
izrekao je Hornu zatraženu opomenu, a Gruhla sen. pozvao da se 


ostavi svojih »frivolnosti«. Upitan za financijske prilike optuženog 
odgovorio je Horn da su te otprije deset godina »permanentno 
katastrofalne«; ali mora energično naglasiti da tome nije kriv Gruhl 
sam, koji doduše nikad nije umio pravo računati i koji zacijelo pomalo 
neodgovorno barata novcem, kriva je tome i »ubitačna politika 
prema srednjim slojevima«. Ovdje ga je ponovo prekinuo javni 
tužilac, koji kao zastupnik države nije dopuštao da se rasprava 
zloupotrijebi kao propagandni materijal protiv porezne politike vlade, 
ali ga je predsjednik upozorio mirnim glasom da je potpuno 
dopušteno prikazivati subjektivan položaj nekog optuženog u 
objektivnom svjetlu, čak i onda kad se to artikulira na popularan 
način. Horn je s vidljivim zadovoljstvom nastavio opisivati 
pojedinosti; on ovdje ne može otkriti sve, sve stvari, to je posao za 
financijskog stručnjaka; Gruh! nije stigao podmiriti sve brojne 
dažbine - porez na promet, na obrt, na prihod, obaveze prema 
zadruzi i socijalnom osiguranju, našao se u zaostatku s plaćanjem 
poreza, taj porez udvostručio se pljenidbom, dapače se gotovo 
umnožio, nakon pljenidaba došle su prisilne dražbe; najprije je na 
bubanj dospjela roditeljska kuća Gruhlovih u Dulbenweileru, zatim 
dvije oranice i jedna livada, koje mu je blizu Kireskirchena oporučno 
ostavila njegova kuma, naposljetku i njegov udio u gostionici 
»Bierkanne« u Birglaru, koje potječe iz majčine zaostavštine; u 
međuvremenu je bio lišen čitavog domaćinstva pogodnog za 
pljenidbu, a ono se sastojalo i od nekoliko vrlo vrijednih komada 
namještaja, od kojih su dva kasnije iskrsla u mjesnom muzeju. 
Predsjednik je pokretom ruke otklonio pokušaj javnog tužioca da 
prosvjeduje protiv izraza »biti lišen« za državnu legitimnu mjeru. 
Ostale pojedinosti, rekao je Horn dalje, može izostaviti, zadovoljit će 
se konstatacijom da je financijski položaj optuženog - tu ostavlja po 
strani pitanje krivnje, opisuje tek stanje - bio zamršen koliko i 
nejasan. Na kraju je već došlo do pljenidbe osobne imovine; 
naposljetku je Gruhl izgubio interes za veće poslove, kao uostalom i 
njegove najbolje mušterije, koje su imale razloga da se plaše 
komplikacija. Za uzdržavanje je zarađivao nedopuštenim poslom - 
radio je samo za gotovinu koju je teško plijeniti - »nalazio se u 
prirodnom stanju samoobrane«. Oštro, gotovo neuljudno protestirao 
je javni tužilac protiv izraza »prirodno« i »samoobrana«; jednostavno 


ne ide da se dopuste izrazi »prirodno« i »samoobrana« upotrijebljeni 
za opisano ponašanje optuženog; a posebno subverzivan i upravo 
nečuven čini mu se izraz »samoobrana«, nijedan se građanin ako se 
pridržava zakona nikako ne može nalaziti u samoobrani prema 
državi. Predsjednik, čija je mirnoća izgleda sve više ljutila javnog 
tužioca, podsjetio ga je na to koliko se građana u prošlosti i 
sadašnjosti ogriješilo prema državi, ne time što su se pridržavali 
zakona, nego ne pridržavajući ga se, i time prakticiralo samoobranu 
koja je bila jedina mogućnost humaniteta; u demokraciji je izraz 
»samoobrana« naravno »malo pretjeran«, i on moli Horna da taj 
izraz po mogućnosti ipak izbjegava. No ne može se odlučiti na ukor 
zbog izraza »prirodan«, tu bi zauzimanje stava pretpostavljalo 
podrobnu definiciju onoga, što bi se moglo označiti kao priroda 
čovjeka; nijedan čovjek ni u jednoj državi ne može porezno 
zakonodavstvo ni njegove posljedice nipošto osjećati kao nešto 
»prirodno«; čovjek s iskustvima svjedoka Horna, čija je čestitost 
poznata, koji je zbog toga dapače već morao otrpjeti sramotu i 
proganjanje, potpuno je u pravu da ponašanje optuženog označi kao 
»prirodno«. Pravo i zakon štaviše u svojim intencijama upereni su 
protiv podređene čovjekove prirode, i ne može se očekivati da svaki 
građanin sve mjere poduzete protiv njega osjeti ili shvati kao 
»prirodne«. Na tom mjestu je učestalo braniočevo kašljucanje 
razbudilo predsjednika, kome je prijetila opasnost da zapadne u 
drijemovno izlaganje. Taj znak su obojica uglavili za takve slučajeve. 
Stollfuss se prekinuo usred rečenice i zapitao Horna, može li čovjek 
Gruhlovih sposobnosti pošteno zarađivati novac a da ne zapada u 
teškoće. Horn je potvrdio, da, to je moguće, ali je podvukao da to 
zahtijeva - prema tome kako danas stvari stoje prethodno 
poznavanje ekonomije, bar takvu svijest; tu spremu iz ekonomije, 
osvještenje na tom polju i upućivanje u sve moguće trikove zadruga 
ne samo da želi postići kod svojih članova, već im to pruža putem 
tečajeva i listova, no Gruhl nije nikad sudjelovao na tim tečajevima i 
predavanjima, listove nikada nije čitao, turio je - što je razumljivo jer 
mu je položaj bio takav, da bi mu i takva sprema malo koristila - 
glavu u pijesak, stao propuštati da knjiži prinode, znatne prihode, što 
je izašlo na vidjelo prilikom raznih kontrola poslovanja, a za 
posljedicu imalo visoke porezne kazne. U takvim slučajevima - više 


ih je nego što se misli, i to i u drugim zvanjima - ne preostaje 
dotičnome ništa drugo nego da »ode u industriju i da se dade musti 
dok ne sklopi oči«, a upravo to »otići u industriju« Gruhl je odbio, 
štaviše nije prihtvatio ni dobro plaćeno mjesto poslovođe stolarije u 
nekoj poznatoj kući za izradu namještaja, i to s obrazloženjem da je 
on svoj čovjek i da takav želi ostati. Upitan da li se katastrofa ipak 
mogla izbjeći, odgovorio je Horn: »Svakako, gospodine sudski 
predsjedniče, ali kad ste već jednom u tome poput Johanna Grunhla, 
tada vam to saznanje ništa više ne koristi. Jednostavno se više ne 
možete izvući, pomislite samo na tolike troškove nastale pljenidbom, 
kamatima, taksama i odbicima - to vas jednostavno dotuče«. Tihim 
smiješkom, uljudno, stavio mu je predsjednik na znanje da ga s tim u 
vezi ne oslovljava s »vi«. 

Javni tužilac je, ne bez gorke ironije i povrijeđenosti, zamolio »s 
onom smjernošću, koju mi ovdje preporučuju kao zastupniku 
države« za dopuštenje da svjedoka Horna prekine u njegovom 
dirljivom prikazivanju mučeničkog životnog puta optuženog i postavi 
mu nekoliko pitanja. Prijeći će preko toga da ja izraz »svi mogući 
trikovi«, kojim se porezni zakoni svrstavaju u isti red s pravilima u 
kockanju, štaviše difamiraju se, prijeći će preko toga da za taj izraz 
zatraži ukor, želi samo upitati svjedoka Horna da li je znao za 
propuste optuženog u knjiženju, prije nego što su bili otkriveni. Horn 
je bez oklijevanja priznao, da, znao je za njih, Gruhl je prema njemu 
gajio puno povjerenje i sve mu pričao. Kako to da se on, svjedok 
Horn, nije osjetio ponukan da to javi poreznim vlastima. Horn, kome 
je uspjelo zatomiti srdžbu, odvratio je da on kao stariji majstor 
zadruge nije nikakvo njuškalo poreznog ureda, on ne samo da nije 
nikakvo njuškalo poreznog ureda, već »uopće nije njuškalo«; 
gospodinu javnom tužiocu treba biti jasno, ako mu je dopušteno da 
ga na to upozori, da je zadruga interesno udruženje kolega. On je 
Gruhla upozoravao, čak mu je i savjetovao neka sredi svoje poslove, 
bio je već tako daleko da kod poreznog ureda postigne sporazum o 
storniranju, kako bi njegov kolega Gruhi osjetio iznova tlo pod 
nogama i dobio volju za radom, pa je izgledalo da će porezni ured 
pokazati susretljivost, no upravo se tada pogoršao Gruhlov položaj 
pozivanjem u vojsku njegovog sina, koji mu je bio velika potpora. 
Gruhl je otada još radio samo toliko koliko je bilo neophodno da 


sačuva svoju kuću u Huskirchenu od prinudne dražbe, da plati račun 
za struju i najnužniji materijal. Otada je Gruhl na njega ostavljao 
dojam kao da se pomirio sa sudbinom, a jedno bi još jednom htio 
posebno istaknuti: njuškalo nije niti je rođen da bude njuškalo. Na 
poziv predsjednika da opozove riječ njuškalo u vezi s postavljenim 
tužiočevim pitanjem, Horn se usprotivio: on je predobro zamijetio 
poziv da potkaže kolegu. Pošto je još jednom upozoren a onda 
prijateljski pozvan da sebi ne stvara neprilike i da opozove tu riječ, 
Horn je odgovorio, ne, u toku svog života - prije trideset treće, iza 
trideset treće i nakon četrdeset pete doživio je ukupno više od tri 
tuceta preslušavanja te odbija da opozove riječ njuškalo. Na to je 
kažnjen da na licu mjesta plati disciplinsku kaznu od pedeset maraka 
u korist državne blagajne, upitan prihvaća li osudu odvratio je da će 
rado platiti tu svotu, ako je tako skupo govoriti istinu, ali bi mu 
međutim bilo milije kad bi je smio položiti u fond za zbrinjavanje 
radnika. Stollfuss je strožim glasom zatražio od Horna da opozove to 
ponovno vrijeđanje suda. Kako se ovaj ustezao tvrdoglavim 
odmahivanjem glave, kažnjen je nato slijedećom disciplinskom 
kaznom od sedamdeset pet maraka u korist državne blagajne. Ovaj 
put ga nisu pitali prihvaća li osudu, predsjednik je objavio podnevni 
prekid od sat i po i dodao da je svjedok Horn otpušten. 

Bergnolte, vitki, neupadljivo a ipak zamjetljivo odjeveni gospodin 
srednjih godina, koji je među prisutnima sjedio kao tihi promatrač, 
napustio je dvoranu neopazice, još deset minuta prije nego što je 
predsjednik objavio podnevnu pauzu. Čim je zakoračio na školsko 
dvorište, ubrzao je hod, pohitao još brže pošto je bacio pogled na 
svoj ručni sat i dao se u neočekivano skladan trk do najbliže javne 
govornice na uglu birglarske župne crkve, po čemu se moglo 
zaključiti da je lakoatletičar u slobodno vrijeme. U telefonskoj kabini 
žurno ali ne bez daha ispraznio je svoj novčanik na malom pultu, 
nešto kovanog novca odskočilo je na telefonsku knjigu, otkotrljalo se 
na pod, odakle ga je podigao. Nakon kratkog oklijevanja odlučio je 
da najprije ubaci nekoliko groša a da kovani novac veće vrijednosti 
drži u pripravnosti, ubacio je zatim sedam groša što ih je našao u 
prorez predviđen za taj novac, s izvjesnom sjetom pratio pogledom 
kako se njegov sitni novac pojedinačno skuplja u unutrašnjosti 
aparata kroz kosi prorez; to ga je sjećalo na sličan postupak s 
automatima za igru zvanim »Bajazzo« na kojima je tako često igrao 
u svojoj mladosti (bilo je to zabranjeno, jer su uglavnom bili 
postavljeni u točionicama, u koje mu nije bilo dozvoljeno zalaziti); 
dva groša koja su bila propala ponovo je ubacio - ovaj put uspješno - 
osmjehnuo se pri pomisli na riječ propadanje, odabrao četiri 
prethodna broja a zatim šest slijedećih, dok je očekivao glas 
Grellberove sekretarice, skupljao je desnom rukom veći kovani 
novac, spremao ga u otvoreni novčanik pred sobom, isto je uradio s 
komadima od po pet pfeniga, stao sabirati preostali upotrebljivi 
novac od po pedeset pfeniga i jedne marke, uto se konačno javio 
glas mlade djevojke. - Halo - rekao je žurno, gotovo sa 
zavjereničkom hitnjom - ovdje Bergnolte - djevojka ga je spojila, pri 
čemu se njeno »trenutak« osakaćeno probilo do Bergnoltea poput 
bolnog glasa od čega se čulo samo »tre«; javio se muški glas 
imenom Grellber i odbacio mrzovoljnu službenost, čim je Bergnolte 
ponovo kazao svoje ime. - Da čujemo! 

- Dakle - rekao je Bergnolte - odvija se ponešto sporo, ali u redu, 
čime želim reći, po vašem. 

- Što je kako se nadam i po vašemu! 


- To je preduvjet. Nema novinara, uobičajeni lokalni kolorit, što 
starog Stollfussa zabavlja ali mu i zadaje posla; ukratko: bez 
opasnosti! 

- Anaš novi? 

- Previše revan, ponešto zbunjen jer je došljak u mjestu - tu i 
tamo nerazuman, mogao bi se na uljudan način malo obuzdati. Ne 
zato što stručno ne bi bio u pravu, već zbog toga što u stvar unosi 
previše političkih, hoću reći državnopravnih momenata. 

- A Hermes? 

- Izvrstan. Vješto skriva svoju neizbježnu odvjetničku demagogiju 
pod plastom rajnskog govora i permanentnog iskazivanja pažnje 
prema Stollfussu i svjedocima. Povremeno se gubi u sitnicama. 
Razlika između »a« i »e« teško da će pomoći njegovim štićenicima. 

- Na što mislite? 

- Na arabesku, koju ću vam objasniti večeras. 

- Što mislite treba li da Stollfussa...? 

- Malo požuriti - oprezno. On je naime sjajan, ali ako preostalih 
dvanaest svjedoka bude pustio da tako dugo govore, trebat će mu 
još četiri dana. 

- Dobro, ostanite molim vas, a večeras ćemo više o tome. 

- Kako teče stvar sa Schewenom? 

- Ah, ništa novo - priznaje s užitkom kao i Gruhlovi. 

- Njihovo priznanje je bez užitka. 

- Kakvo onda? 

- Ah, takoreći puno napete ravnodušnosti. 

- Lijepo, pričat ćete večeras - do viđenja. 

- Do viđenja. 

Bergnolte je s ruba pulta skupio ostatak svog sitniša u novčanik, 
prepao se kad su u trenutku dok je vješao slušalicu, dva groša od 
njegovih sedam kliznula kroz kosi prorez i zazvečala u klapci za 
vraćen novac, pokupio ih, napustio govornicu, pošao polako oko 
crkve prema birglarskoj glavnoj ulici, gdje je nakon kraćeg traženja 
otkrio kuću koju su mu preporučili kao najbolju u mjestu: gostionicu 
Duhr-Terrassen. Osjetio je velik apetit, koji mu se još i povećao u 
izgledu ručka na račun službenih troškova. U očekivanju sunčane 
jeseni ostavljeno je nekoliko stolova vani na terasi nad Duhrom; na 
stolovima je bilo ranog jesenjeg lišća, što ga je zalijepila istrajna kiša. 


Bergnolte je bio prvi gost na ručku; tihom, tamnim drvom obloženom 
prostorijom širila je staromodna peć ugodnu toplinu koja mu je 
izgledala poput znaka tradicionalne gostoljubivosti. Od otprilike 
dvadeset stolova petnaest ih je bilo prostrto za ručak; na svakome 
od stolova stajala je u vitkoj vazi po jedna svježe ubrana ruža. Pošto 
je odložio ogrtač, šešir i šal, uputio se Bergnolte trljajući ruke prema 
jednom od stolova kod prozora, odakle se pružao pogled na Duhr, 
malu rječicu za koju se nije smjelo reći da je potok, koja je između 
jesenje tmurnih mokrih livada otjecala put neke udaljene elektrane: 
Duhr je nosio sobom nabujale vode; ovdje u dolini njegova se 
žestina slegla, bio je još samo širok i žut. Bergnolte je pomilovao 
smeđu mačku što je drijemala na stolcu pored peći, podigao jedan 
od bukovih panjeva što su bili naslagani uz peć i pomirisao ga. U 
tom položaju iznenadio ga je gostioničar, naočit pedesetogodišnjak, 
koji je ulazeći energično zategao preko ramena rubove bluze da hi je 
poravnao. Bergnolte se gotovo osupnuo, no odlučio je da hrabro 
zadrži u ruci cjepanicu, mada njegovo njušenje nije više djelovalo 
tako uvjerljivo. »Da«, rekao je gostioničar, zakopčavajući dugme i 
uzimajući cigaretu, »to je priroda.« 

»Da, da«, rekao je i Bregnolte radostan što opet može odložiti 
cjepanicu da bi konačno dospio do svog stola. Nakon toga 
gostioničar mu je donio jelovnik, Bergnolte je naručio čašu piva, 
izvukao svoj notes i zabilježio »Službeni put do Birglara: povratak (1. 
razred) 6,60. Taksi od kolodvora urač. 2,30 DM, telefon ...« tu je 
zastao zabavljen i zapanjen huljom u sebi, koja ga je nagovarala da 
umjesto 0,50 zapiše 1,30; već pri zapisivanju cijene taksija ista ta 
hulja u njemu šapnula mu je na uho na umjesto 2,30 zapiše 3,20, no 
istodobno ga je taj isti suputnik upozorio, da se vožnja taksijem vrlo 
lako dade provjeriti, jer je razdaljina kolodvor-okružni sud unekoliko 
stalna. Tog jutra je pocrvenio kad mu je vozač taksija, zamoljen za 
priznanicu, ponudio da napiše pet, šest, ako želi, osam maraka, te 
ga je zamolio za tačnu svotu uključivši i napojnicu, koju je odmjerio s 
jednim grošem; telefonski troškovi, šaptao je onaj nevidljivi suputnik 
njegove duše, jednostavno se ne mogu provjeriti, jer jedva da se 
može pretpostaviti da bi gospođica Kunrats, Grellberova sekretarica, 
mjerila trajanje razgovora štopericom. Pogođen tako ljudskom 
slabošću a istovremeno i zabavljen njome, zapisao je vrteći glavom 


pravu svotu od 0,50 DM, upisao ispod toga pozicije »ručak«, 
»napojnice« i »drugo«. Proučavanje jelovnika završilo se, kao što je 
to unaprijed znao, u prilog onog nepopravljivog brata gotovana, koji 
se isto tako krio u njemu, tog drugog suputnika njegove duše, čije je 
pojavljivanje uvijek radosno pozdravljao. Kako se osim toga za 
desert uz najskuplji meni - bilo ih je četiri u rasponu između 4,60 
(rajnsko kiselo pečenje) i 8,50 (teleći medaljoni sa šparogama, 
ananas i prženi krompir) - nudilo jedno od njegovih najmilijih jela: 
čokoladni parfait sa svježim šlagom, priklonio se s uzdahom 
nagovoru brata lakoumnika. Naćulio je uši kad je čuo kako iza tezge 
neka mlada dama izgovara imena »Hannchen« i »Schorch«, čije su 
mu krupne, blage oči svraćale pozornost kao i vitke ruke, kojima je 
gotovo nježno doticala veliki četverostruki raznosač za jelo, koji je 
mogao služiti i za nošenje torti. Gostioničar se baš obraćao mladoj 
dami, zapravo ni mrzovoljno ni srdito već s lakim prijekorom u glasu, 
na svom polunjemačkom, izmiješanom s nerazgovjetnim narječjem 
tog kraja: - Koliko ti još puta moram reći da Hannchen ne pije kavu s 
mlijekom, ali tebi se samo Schorch mota po glavi. - Očigledno je time 
mislio na sadržaj zgodne, crveno-crno obojene termosice u koju je 
zavirio, kratko je zatim omirisao prije nego što ju je začepio. - Evo - 
rekao je, segnuo pod tezgu i izvukao jednu vitku cigaru skupog 
izgleda iz neke nevidljive kutije, koja je tamo izgleda stajala samo za 
vlastitu upotrebu. Druge cigare ležale su u bogatom izboru u 
staklenoj vitrini. - Daj ovu Hannchenu - kazao je. Pažljivo je umotao 
cigaru u papirnu servijetu, stavio je u limenu kutijicu, ovu u djevojčin 
džep od ogrtača i rekao: - Ali kutiju mi vrati. 

Bergnolte je nehotice pogledao po namještaju gostionice, čija mu 
se neočekivana ljepota tek sad ukazala. Unutrašnji zidovi bili su 
decentno obloženi međusobno različitim drvom zbog mekih varijanti 
luženja, na jednom potezu zida što je iznosio tek otprilike dvadeseti 
dio cjelokupne površine, bili su oko jedne velike ploče što je 
prikazivala žetvenu scenu izrađeni grmovi čaja, kave i kakaoa u 
različitim stadijima cvata i dozrijevanja - u drugom jednom polju 
kamilica, metvica, sporiš i lipov cvijet. Između obloženih dijelova vitki 
ormari od trešnjeva drva, plitki, svijetlosmeđi s crvenkastim 
presijavanjem. Gostioničar je donio pivo, stavio ga pred Bergnoltea, 
slijedio njegov pogled, napućio usne s priznanjem i rekao: - Da, 


mnogi muzeji bi to rado imali. Kad je Bergnolte zapitao: - Ali to nije 
stariji rad, već nov - tko još danas pravi takve stvari? - odgovorio je 
gostioničar neodređeno: - Da, za adresu bi se mnogi mašili za kesu. 
Na to je zapitao Bergnoltea želi li za juhu consomme ili kremu od 
šparoga, Bergnolte je zamolio consomme i razmišljao dok je pio dug 
gutljaj piva, nije li njegovo pitanje djelovalo možda nespretno. 
(Kasnije je u kuhinji gostioničar rekao svojoj ženi, koja je ostala bez 
riječi nakon iznenadnog očitovanja svoje kćerke da se »podala 
mladom Gruhlu i da je začela«: - Već ja njušim, kad je netko od 
suda.) 


U sobi za svjedoke vladalo je prvog sata vrlo napeto 
raspoloženje: narednik i vodnik Bundeswehra namjerili su se smjesta 
na Seiffertovu, iako ih je njihov pretpostavljeni odlučno upozoravao 
žestokim odmahivanjem glave, osigurali joj jednu stolicu, načeli s 
njom razgovor o trenutno važećim modnim plesovima; ispostavilo se 
da Seiffertova nije baš oduševljena plesačica, nato je narednik 
podržan od vodnika svrnuo razgovor na temu o piću, vodnik je 
izjavio da od svega najviše voli bloody mary s kapljom votke; 
mrzovoljnu Seiffertovu neispavanu zbog ranog sata stajalo je muke 
da tihim, sve nedvosmislenijim glasom upozori narednika, kako mrzi 
muškarce koji joj tako rano jutrom dodijavaju i penju joj se po suknji, 
nametljive muškarce uopće ne trpi, a kad joj je narednik došapnuo 
da tako uopće ne izgleda, odvratila je, sada već ne jako tiho! - Ni 
pekar ne voli uvijek zemičke, čak i kad mu ih nude besplatno. - 
Narednik to nije razumio ali je razumio vodnik, koji je ne bez 
zadovoljštine slutio da je kod Seiffertove u milosti - relativno doduše, 
jer mrzovoljna je ostala i prema njemu - uzeo je neusiljeno držanje 
koje mu je dobro pristajalo, pričao o ginfizzu, manhattanima, dok se 
narednik u sirovoj muškosti izjasnio za pivo i rakiju, što mu je 
donijelo prezir Seiffertove, koja je promrmljala da je pravo ljubavno 
piće vino. Vodnik je bio sitan, slabunjav momak s naočalima ali 
izrazitih usana i vrlo karakterističnog, značajnog nosa; narednik 
sitnog nosa i slabog podbratka uzalud ga je pokušavao sklonuti 
pogledima neka mu prepusti Seiffertovu, što je vodnik odbio 
nezamjetljivim micanjem glave i prezrivim šiljenjem usana. Mladom 
oficiru, pretpostavljenom ove obojice, mladom čovjeku ponešto 


neizrazite muške ljepote bilo je to grupiranje Bundeswehr-Seiffertova 
očito nezgodno; kad je pala riječ »votka« postao je vrlo ljutit. Već 
dugo mu nije bilo pravo što je votka postala izgleda modno piće, 
izgledalo mu je - kao što je već obrazložio u odgovarajućem pismu 
propagandnom odjelu televizije - da se iza te mode i reklame za 
votku krije nepoznavanje i bagateliziranje Rusa, zbog čega su mu 
već sumnjive čak i šubare koje su u modi. 

Stari župnik Kolb iz Huskirchena razgovarao je tiho sa svojim 
objema župljankama, mlađom osobom, udovicom Wermelskirchen i 
sa starijom, Gruhlovom punicom, udovicom Leuffen, rođenom 
Leuffen; to troje raspravljalo je tiho o jednoj temi koja osim njih očito 
nikoga nije pravo zanimala: čiji je pas lajao prošle noći u 
Huskirchenu, gospođa Wermelskirchen je izjavila da je to mogao biti 
samo Grabelov, gostioničarev ovčar »Bello«, dok je gospođa Leuffen 
navijala za Berghausenovu pudlicu »Noru« a župnik tvrdokorno 
zastupao mišljenje da je to bio Leuffenov, drvodjeljin ovčar »Pitt«; on 
je blago upozorio na to da u svojim godinama provodi dosta besanih 
noći, razlikuje sve pse u Huskirchenu po lajanju, a Leuffenov, 
drvodjeljin ovčar »Pitt« posebno je senzibilan, vrlo inteligentna, 
revna životinja, koja se na najmanji šum prene, stane već lajati kad 
on, župnik ponekad usred noći otvori prozor da bi ispustio dim od 
lule, Grabelov ovčar »Bello« se naprotiv ni ne probudi kad on. što se 
često dešava, noćima pravi šetnje kroz svoje »zaspalo selo« od 
župnog dvora do lipe i još jednom istim putem tamo i natrag, da bi 
udahnuo svježeg zraka; što se tiče Berghausenove pudlice, ta je 
jednostavno odveć plašljiva da bi lajala, čak i kad bi bila budna. 
Najljepše je još uvijek glasanje krava u noći, njihov dah, zijevanje, 
mukanje, pa čak i oni šumovi djeluju spokojno kod krava, koji kod 
ljudi važe kao nepristojno, dok kokoši..., kokoši čovjek podnosi samo 
zato što nesu jaja; lijepo je također nabasati noću na zaspale ptice; 
iza Grabelovog sjenika, ne onog gostioničara već seljaka Grabela, 
čuče one često na jabukovim stablima, prije svega golubovi, ali te 
baš mnogo ne voli. Gospođa Wermelskirchen, mlađa od obiju žena, 
krupna osoba crnih očiju izjavila je da dotad nije znala za župnikove 
noćne šetnje, da li je gospođa Leuffen znala za to. Gospođa Leuffen 
je zanijekala, nije to znala; uistinu čovjek vrlo malo zna o drugima, a 
to je šteta, ljudi bi više trebalo da znaju jedni o drugima, i ono dobro 


a ne samo ružno, našto je mlada gospođa Wermelskirchen 
pocrvenjela; u selu je doduše uživala dosta naklonosti, ali ne i 
osobito dobar glas; tu opasku Leuffenove ona je shvatila onako kako 
nije bila mišljena: kao aluziju. Župnik je odvratio da zna mnogo dobra 
O ljudima, iako u svako doba noći odlazi na šetnje po selu, također u 
doba kad se zbiva i ono manje dobro; Wermelskirchenova je još jače 
pocrvenjela: nije joj izgleda bila po volji misao da bi župnik mogao u 
noći - u svojoj crnoj odori poput crne mačke a bez njenih izdaleka 
vidljivih očiju - vrebati na nekoga u selu ili da je vrebao, no ni 
župnikova opaska nije bila mišljena kao aluzija; Wermelskirchenova 
je rekla da svaki župnik u ispovjedaonici čuje gotovo samo ono 
ružno, čudi se da o ljudima misli tako dobro; župnik je odvratio da o 
ljudima ne misli ni dobro ni ružno, a ono ružno što župnik čuje u 
ispovjedaonici daleko se precjenjuje; »međutim noću ići tako kroz 
selo kad je sve mirno, jedino životinje ponešto nemirne«, eto, on to 
jednostavno voli, a prema ljudima ga hvata sažaljenje, svejedno 
koliko dobri ili rđavi bili; da bi umirio Wermelskirchenovu, kojoj je 
crvenilo još uvijek bilo oko ušiju i na njenim svijetlim obrazima, 
položio joj je dlan na ruku i rekao da nikako nije tvrdoglav, ali to je 
međutim ipak bio Leuffenov ovčar: Wermelskirchenova je dopustila 
da je to moguće. Unatoč uputstvu za župnike da po mogućnosti ne 
puše u javnosti, izvukao je svoju lulu iz džepa ogrtača, dugo je punio 
iz zelenkasto lakirane, prilično istrošene limene doze, na kojoj se još 
moglo pročitati »Mentol bomboni s čokoladom«, uvlačio naprazno iz 
napunjene lule, osupnuo se kad se mladi oficir, kome se prilika 
učinila povoljna, da ga jedna od prisutnih grupa uvuče u razgovor, 
ponešto hitro našao pri ruci s gorućom šibicom, koju je poput svih 
nepušača držao preblizu župnikova nosa; ovaj je osupnut a ponešto 
i ozlovoljen zbog hitrosti kao i zbog opasne blizine šibice pogledao 
plašljivo uokrug, dunuo u šibicu, pri čemu je mladog oficira pogledao 
s izvinjenjem i rekao: - Oprostite, ali čini mi se da smo se prije nego 
što ste vi došli dogovorili da se ne puši. - Smjesta se digao prijazni 
protest mrmljanja, u koji se Seiffertova posebno glasno uključila kao i 
tada još prisutni Horn; mrmljanje iz kojeg se lako moglo razabrati da 
se na njega, župnika gleda kao na izuzetak, prije svega jer je župnik, 
a zatim jer je daleko najstariji u sobi. Župnik se dao nagovoriti pod 
uvjetom da se onda puši uokolo po godinama starosti i zahvalno 


kimnu kad je poručnik, veseo što ovaj put neće biti odbijen, zapalio 
drugu šibicu. Poručnik je uto s iznenađujuće tvrdim glasom bio 
načeo razgovor, ponešto ukočeno i s povjerljivošću uglavnom 
odbojnog učinka, kakva je vična sputanima - pošto ga je župnik 
neponovljivom gestom što ju je opisao lulom, uvukao u huskirchenski 
pričalački krug - o terminu »pučki govor«, koji se za njega prilično 
nenadano pojavljuje u koncilskim izvještajima. Ne bi li to za 
posljedicu moglo imati vulgariziranje svetog jezika; obje žene koje su 
još u ovom stadiju slušale iz pristojnosti, uprle su poglede pune 
očekivanja u svog župnika, čijom su se mudrošću ponosile, iako je 
nisu uvijek shvaćale niti poštivale; župnik je upitao da li je oficir ikada 
čuo za izraz vulgata; da? no onda svakako zna da je to širom 
rasprostranjeni jezik, što se može tumačiti i kao vulgarni, on, župnik 
mišljenja je da pučki govor uopće ne može biti vulgaran, on sam je 
počeo prevoditi najpoznatija nedjeljna evanđelja u huskirchenski 
govor koji se bitno razlikuje već i od kireskirchenskog. Obje žene 
pogledale su se s ponosom. Ponosile su se pobjedom mudrosti svog 
župnika.  Oficiru izgleda nije odgovaralo ovakvo župnikovo 
tumačenje, on je odvratio da je prije mislio na strogi himnički 
ekskluzivni njemački Stefana Georgea, da, na elitarni, ne ustručava 
se da spomene tu riječ. Na tom mjestu ugaslo se zanimanje žena za 
tu temu i njihova pristojnost popustila je, nagnule su se glavama 
jedna drugoj iza župnikovih leđa, koji se nešto maknuo naprijed da bi 
im bilo udobno, i razgovarale o svojim cvijećnjacima, da li dalije valja 
već ili tek sada izvaditi iz zemlje, zapitala je Leuffenova 
Wermelskirchenovu koja je slovila kao spretna vrtlarica; već sad ih 
izvaditi bilo bi prerano, rekla je ova mogu još ostati do kratko pred 
prvi mraz. To ne razumije, odvratila je Leuffenova, iako već pedeset 
godina ima vrt. Leuffenova je htjela znati kako joj uvijek iznova polazi 
za rukom da svoje ruže održi u cvatu, našto je Wermelskirchenova 
odgovorila da ni sama ne zna, uistinu, ona tu ne čini ništa osobito, 
što je Leuffenova odbacila lukavim osmijehom i žmirkanjem očiju kao 
»preveliku skromnost«, tajna je to, rekla je, a ona vrlo dobro razumije 
da Wermelskirchenova ne želi odati tajnu, ni sama ne zna bi li je 
otkrila kad bi je imala; za cvijeće nije nikad imala ruku. Obojica 
muškaraca bili su sad na temi religija i teologija, što je župnik 
označio kao dva međusobno potpuno različita područja, čime je 


izazvao oficirov protest. U tom trenutku pozvana je Seiffertova 
povikom: - Uđi Sanjice, kucnuo je tvoj čas - da svjedoči. Narednik, 
čije je muško nastupanje Seiffertovoj na kraju, kako se doslovno 
izrazila, »išlo na jetru«, sad se otvoreno otresao na vodnika, koji se 
odvukao - koliko su to dopuštala tri koraka što ih je mogao napraviti - 
do treće grupe gdje se pričalo, a sačinjavali su je privredni ekspert, 
dipl. ekonomist Grahn, sudski ovrhovoditelj Hall, viši financijski 
inspektor Kirffel (sin policijskog redara Kirffela) i tada još prisutan 
stariji majstor Horn i trgovački putnik Erbel. Ta petorica, koji su 
očigledno govorili o Gruhlu, bili su upravo na temi što ju je tadašnji 
govornik grupe, Grahn označio kao »izmjena strukture obrta«. 
Župnik je objavio da je »zbog dugog posta s neoprostivom žurbom« 
popušio svoju lulu, Horn je slijedeći, ali on je sada nepušač, po čemu 
bi po njegovu skromnom poznavanju starosti prisutnih bio Hall na 
redu, jer najstarija poslije Horna, gospođa Leuffen također ne puši. 
Hall je to radosno prihvatio i turio cigaretu u usta. Obje žene su 
ustale, šaputale na vratima sa sudskim redarom Sterckom te nato 
nestale u dubinama hodnika, koji je starijima od prisutnih svjedoka - 
Hallu, Kirffelu i Hornu - bio u sjećanju još iz školskih dana. Ta trojica 
promijenila su brzo temu, čime su privremeno isključili dosta mlađe 
Grahna i Erbela koji nisu bili mještani, da bi preko školskih 
uspomena došli do teme u kojoj je mogao sudjelovati i Grahn: 
privredna kriza dvadesetih godina. 

Kad su kratko iza toga bili pozvani Erbel i Horn, zapitao je vodnik 
Grahna u kome je osjetio stručnjaka, da li je i u birglarskom okrugu 
isto tako velika labilnost kredita manjih i srednjih poduzeća kao u 
njegovu kraju; on potječe iz pokrajine Berg, otac mu je tamo u nekoj 
banci. Grahn je rado prihvatio temu, dok su Hall i Kirffel željeli da 
sada konačno, pošto je Horn bio pozvan, usklade »tenor« svog 
iskaza o Gruhlu. S neskrivenom nenaklonošću promatrali su vodnika 
koji je riječi faktor kolebanja i revalvirajuća kreditna politika izgovarao 
s istom mirnoćom kao maloprije pred Seiffertovom »bloody mary« i 
»manhattan«, odbili su se nato od obojice i stvorili vlastitu grupu, 
postavivši se pored prozora i šaptom se dogovorivši da »neće 
okaljati ni Johanna ni Birglar«. 


Kad su kratko iza Seiffertove pozvani Erbel i Horn, prošao je 
uzdah olakšanja različitim grupama, posebno je odahnuo narednik, 
koga je njegov pretpostavljeni nedvosmislenim pogledima slao do 
prozorskog udubljenja. Upravo su mu neugodne bile _ moralne 
predodžbe poručnika, koga su u garnizonu zvali »pobožni« Robert. 
Kad se zatim ispostavilo da se Hornovo saslušanje oduljilo, kad je 
sudski redar Sterck dao odrečan odgovor na pitanje može li se 
saznati redoslijed prozivanja svjedoka, da bi se, kad se to zna, 
mogla naizmjenično popiti kava, jer da baš nepoznavanje redoslijeda 
treba spriječiti dogovaranja, predložio je Grahn, koji je već u 
»Udruženju akademskih ekonomista« stekao glas zabavljača, bilo 
kakvu igru na pogađanje, u krajnjem slučaju na zalog; spreman je 
dapače da se sat vremena podvrgne ispitivanju o katekizmu od 
strane župnika, rekao je cereći se, i moli sve koji su bez konfesije za 
izvinjenje, našto je župnik odvratio da katekizam nije nikad imao u 
glavi niti ga je mogao »strpati u glavu«; stara gospoda Leuffen 
izjavila je za taj prijedlog da je »presmion«, poručnik je to povladio 
revnim kimanjem glave. Nakon ovog kratkog prekida, koji se doimao 
anarhično, grupirali su se svjedoci iznova: narednik, vodnik i sudski 
ovrhovoditelj počeli su na prozorskoj dasci igrati skat, Grahn je 
promatrao; poručnik kartanje nije načelno odobravao, ali u ovakvoj 
prilici, pogotovo ne javno, nije htio igrati pretpostavljenog te se 
iznova priklonio župniku koji je s Kirfftelom, koji se u njegovoj župi 
prihvatio dužnosti počasnog knjigovođe, htio povesti razgovor o 
stanju svojih financija, posebno o nenamjenskom trošenju novca 
koje mu se pripisivalo, novac je bio skupljen za jedno zvono no 
najvećim dijelom utrošen na financiranje selidbe izvjesne Fiene 
Schurz, koja je prije šest godina bila otišla u obližnji velegrad, ondje 
se udala za onog Schurza koji ju je nakon četvrtog djeteta ostavio na 
cjedilu; ta Fiena Schurz, rođena Kirffel podlegla je nato jednoj svojoj 
skrivenoj lakomislenoj žici, koja se očitovala tek pošto je bila počela 
zarađivati nešto novca kao konobarica u nekom noćnom lokalu, da 
djecu sačuva od najgore nevolje; ukratko: valjalo ju je vratiti u 
Huskirchen u roditeljsku kuću, jer ju je njen poslodavac, neki 
neodgovorni klipan po imenu Keller navodio da u lokalu gdje je 
posluživala »pomalo stripuje«; župnik koji je sad govorio o 
povjerljivim stvarima osjetio je poručnikovo pridolaženje kao ne »baš 


nametljivo«, kako je kasnije izjavio, »međutim taj momak ima 
neobičan način da bude penetrantan«. Bilo kako bilo, župnik je dakle 
nenamjenski potrošio te novce za zvono da bi Schurzovoj omogućio 
preselenje u zavičajni Huskirchen (uzaludno, kao što je već sad 
počeo uviđati, ali još nije bio voljan priznati jer je Schurzova, sigurna 
za djecu kod majke, svake večeri putovala brzim vlakom u obližnji 
velegrad da bi sada, kako se ispostavilo, »ne samo stripovala«). Tu 
je nastao sitni, gotovo komični nesporazum zahvaljujući brzopletoj 
intervenciji poručnika, pri čemu ni Kirffel nije ostao nedužan. 
Poručnik, »strastveni vezist« kao što je sam rekao, znao je za izraz 


' ' 3 ' m i rena 
»stripovati« samo kao varijantu izraza, razvlačenja kabla“ “, što je 
dobro poznata riječ svakom vezistu; u istom značenju i to samo u 
tom, znao je za riječ i naivni Kirfell II, te su obojica, Kirffel i poručnik 
bili neko vrijeme u uvjerenju, da je Schurzova kod nekog privatnog 
telefonskog društva zaposlena noćnim polaganjem kablova, malo 
neobična predodžba, pogotovo što im nije išlo u glavu čemu je tu 
potreban noćni rad. Poručniku se odmah javila sumnja da se tu radi 
o dostavi vijesti za neku »stranu silu«, Kirffelu je i bez toga zujalo u 
glavi, u prvom redu zbog predstojećeg iskaza u predmetu Gruhl, a 
onda i zato što se župnik nenamjenskim trošenjem novaca za zvono 
našao u teškoći, čiji opseg ni sam još nije slutio, naposljetku je 
starom župniku, koji nije shvaćao zašto obojica stalno spominju 
telefon, stvar postala preglupa te je rekao: »Ali, moja gospodo, pa 
ona nije nikakva 'call-gril', nego samo 'stripuje'«. (Dodao je sa 
sarkazmom koji ga je činio omiljenim gostom svih župa«: Vjerujem 
međutim da je ubuduće kadra stalno raditi jedno i drugo 'stripovati' i 
“callgirlovati'. Potpuno zbunjeno su Kirffel II i poručnik pogledali 
župnika, između njih stala se javljati neka vrsta međusobne 
naklonosti, jer su obojica smatrali da je vrlo neobično da jedan 
Župnik bez uvijanja izusti riječ »call-girl«, a osim toga im obojici nije 
bila sasvim jasna pozadina riječi »stripovati« u nekom očito 
nemoralnom sklopu. Sad vidi, rekao je župnik poručniku, a iz glasa 
mu se izgubi svaka šala, koliko je važno poznavati vulgarni 
vokabular; a usput, dodao je, u međuvremenu je saznao da 
Schurzova, čija ga se moralna budućnost itekako tiče, obavlja svoju 
nečasnu rabotu u jednom lokalu obližnjeg velegrada u kome »vrvi od 


ljudi iz Bundeswehra i poslanika stranke CDU/CSU«, koji se ne 
ustručavaju da »drugdje istupaju kao čuvari kršćanskog morala«. 
Poručnik je odgovorio s izvjesnom uzrujanošću da se takva 
»pojedinačna zapažanja« ne mogu i ne smiju uopćavati. Veći dio 
oficira Bundeswehra intaktan je i polaže na ispravnost, na žalost - 
upro je pogledom u stolicu na kojoj je ranije sjedila Seiffertova a 
sada Wermelskirchenova - na žalost ne uvijek s uspjehom, jer moral 
još ne spada u stvari koje se mogu narediti niti je u sferi naloživog. 
Župnik ga je ozbiljno pogledao i rekao: - Iz vašeg se materijala 
drugdje prave najbolji komunisti - opaska koja poručnika izgleda nije 
izazvala da protivurječi, kako se to moglo očekivati, nego ga je 
potakla na sjetno razmišljanje. 

O slučaju Schurzove razgovarale su još tišim šaptom od te trojice 
Wermelskirchen_i Leuffenova, pri čemu je mlada gospođa 
Wermelskirchen protiv očekivanja daleko strože sudila o Schurzovoj 
od stare Leuffenove koja je glavnu krivnju prebacivala na Schurza, 
koji ju je ostavio na cjedilu, dok je Wermelskirchenova, priznavajući 
da je i sama »putena i ponekad lakomislena osoba«, vidjela 
nečuvenu pokvarenost Schurzove u tome da »bilo što takvo čini za 
novac«. Tome se suprotstavila Leuffenova i rekla da su žene, koje 
»bilo što takvo čine za novac« zapravo manje opasne jer samo 
»otpravljaju« muškarce - od onih koje ne uzimaju novac, te da su 
gore jer »spletu muškarce«; Wermelskirchenova, koja je sve odmah 
uzimala lično, rekla je kako još nije splela nijednog muškarca - 
ostavila je svakome vlastitu slobodu. Međutim, u tom trenutku, kad je 
u svim trima grupama uzrujanost narasla gotovo do ključanja - i u 
skupini igrača karata, gdje je vodnik kao po nekoj zlatnoj tekućoj 
vrpci sipao na prozorsku dasku grand za grandom a narednik bio 
ponižen dotle da je na kraju izgubio i nulu - u tom trenutku otvorio je 
sudski redar Sterck vrata i objavio podnevni prekid od jednog i po 
sata. 


Prije nego što je otišao na ručak u svoj stan zamolio je 
predsjednik javnog tužioca i branioca za kratak dogovor u gornji kat 
zgrade, gdje ih je na hodniku saslušao s nogu u vezi s tehničkim 
pitanjima rasprave oko još peostalih devet svjedoka. Pitao je ima li 
nade da se rasprava ubrza time što bi svjedoci brže saslušavali i ne 


postavljala se više nebitna pitanja, te tako možda svi saslušali još u 
toku popodneva, ili je možda uputno da se nekolicina - kao na 
primjer stari župnik Kolb i jedva mlađa gospođa Leuffen otpuste za 
po podne i naruče za idući dan. Nakon kratkog razmišljanja izjavio je 
branilac da što se njega tiče, saslušanje vodnika, narednika, stare 
gospođe Leuffen i župnika može ograničiti na po deset minuta, 
međutim, samo za poručnika treba sigurno pola sata, jer ovaj treba 
svjedočiti o jezgri rasprave, dok s druge strane s Grahnom i 
Kirffelom II može svršiti u dvadeset minuta za svakoga, jer se radi 
gotovo samo o stručnim procjenama. Tako saslušavanje može, što 
se njega tiče, već danas biti završeno, sutra se može dati završna 
riječ - međutim, on ne može ocijeniti koliko će vremena trebati 
Wermelskirchenovoj, koju je kao što je poznato, pozvao njegov 
kolega. Javni tužilac, nipošto tako energičan i krut kao što je 
povremeno izgledao u sudnici, već velikodušan, izjavio je da 
Wermelskirchenovu treba samo deset minuta, zar cijenjeni kolega ne 
bi mogao skratiti saslušanje poručnika, čije istupanje pred sudom 
znači suvišno politiziranje slučaja, koji se zapravo može smatrati 
zaokruženim, našto je branilac odvratio da cijenjeni kolega a ne on 
politizira slučaj, koji po svom »duhovnom volumenu zapravo jedva 
da seže dalje od mentaliteta krijumčara i krivolovaca«, sad mu 
uostalom pada na pamet da je za popodne pozvao još jednog 
svjedoka, trgovca umjetninama Motrika iz obližnjeg velegrada. Osim 
toga je kao vještak za kasno popodne pozvan profesor umjetnosti 
Buren. »Onda ovako«, rekao je predsjednik nestrpljivo, »nemojmo 
nikoga slati kući, ali iziđimo, ako dopustite starijoj gospodi nešto na 
ruku time što ćemo ih na red uzeti prve«. Obojica mlađih pravnika 
pomogli su mu navući ogrtač, što je visio u hodniku o staromodnoj 
kuki, na koju su nekoć učenici viših razreda naticali svoje kape - 
svaki je pridržao po jedno rame, da bi starom gospodinu bilo lakše 
obući ogrtač, branilac je svučenu odoru objesio o praznu kuku. 


Svjedoci i prisutni u sudnici zaposjeli su raspoložive birglarske 
gostionice prema svom društvenom položaju. Dok su se gospoda 
gore kratko dogovarala, predstavila se Hermesova Kugl-Eggerovoj, 
predložila joj da već sad krenu u »Duhr-Terrassen«; povučena Kugl- 
Eggerova bila je rodom iz Birglara i ne samo da je pozdravila nego 


štoviše i podržala muževljevu želju za premještajem i to zbog jednog 
starog strica po imenu Schorf, koji je nju, »svog ljubimca« odredio za 
svog nasljednika i htio je imati uza se. Pozadina Kugl-Eggerovog 
premještaja bila je Hermesovoj poznata, isto tako bila joj je 
razumljiva i bojažljivost kojom je »Grabelova Marlies« - tako je bilo 
djevojačko ime Kugl-Eggerove - stupala na zavičajno tlo; govorila je 
štaviše bavarskim narječjem, pričala tihim glasom o bavarskom 
gradiću daleko tamo iza šuma, koji je u rječniku Hermesove bio 
»gnijezdo istočno od Nurnberga«. Hermesova ju je s odrešitom 
srdačnošću osvojila takoreći na juriš, već nakon pedeset koraka 
uzela je pod ruku, nakon šezdeset koraka saznala da je i Kugl- 
Eggerova katolikinja (nejasno je slutila da u Bavarskoj ima 
protestantskih struja), te s rajnskom glagoljivošću stala pričati o 
svojim planovima za nikoljdanski ples katoličkog udruženja 
akademičara, pri čemu je odlučila »ostvaritirapidan proboj 
modernog«, prije svega što se tiče dopustivih plesova za tu priliku. 
Također ima u vidu »otvoren razgovor o seksualnim problemima 
Uključujući i pilulu«. Još nisu bili stigli prevaliti ni jedva pet minuta 
dugi put do Duhr-Terrassen, a već je Hermesova znala koliko 
kvadratnih metara stambene površine obuhvaća jučer useljeni stan 
Kugl-Eggerovih u Huskirchenu, da su se »naravno« namjerili na 
najskupljeg ličioca tog okruga, da plaćaju previsoku stanarinu, ali su 
zato - učinilo joj se to presudno - naišli na najugodnijeg svećenika od 
svih u čitavom oblasnom okrugu; a naravno - ta tema se brzo 
nadala, kad je Kugel-Eggerova spomenula kako će njenoj djeci biti 
teško s njihovim bavarskim izgovorom - naravno da bi se satima, 
danima moglo raspravljati o poročnosti i neporočnosti opatica u 
dječjim vrtićima. Niža i nekoliko godina mlađa Kugel-Eggerova 
priznala je kasnije svome mužu da se osjećala »s jedne strane 
zaskočena a s druge ponesena tempom« kojim je uvučena u 
birglarski katolički život akademičara. U međuvremenu su stigli do 
Duhr-Terrassen, otkrili Bergnoltea, koji je upravo dovršavao svoj 
čokoladni parfait prinoseći žlicu ustima na zapanjujuće staromodan 
način - uto je Hermesova izjavila kako će se »u Birglaru mnogo 
štošta morati prozračiti«, a svjež vjetar zapuhat će u »izvjesnim 
katoličkim brakovima«. 


Kugl-Eggerova malo se smirila kad je Hermesova naručila dva 
martinija s ledom, pribojavala se žešćih stvari, iako je uznemirujuća 
brzina Hermesove istovremeno bila u čudnoj opreci s njenim 
okruglim, otvorenim licem plavojke: morala je sebi priznati da je u 
njemu uzaludno tragala za zloćom; isto tako je s olakšanjem opazila 
da martini nije bio povod nametanju nekog odveć prenagljenog »ti«; 
Hermesova se zadovoljila s »vi« i Marlies podigavši čašu 
dobrodošlice »Za vaš sretan povratak Marlies!« Kugl-Eggerova se 
zadubila u jelovnik a da nije pravo ni čitala: razmišljala je o tome, nije 
li Hermesova ipak ono plavokoso stvorenje razvikano kao 
temperamento, koje je išlo u četvrti razred birglarske škole dok je 
ona sama bila u drugom, živahna, debeljuškasta, vječno nasmijana 
plavokosa djevojčica, koju je zadržala u sjećanju kako »nekako 
stalno grize jabuke«. Kako joj se ono zvao otac? - vodio je ne baš 
uvijek legalnu cvataću trgovinu gnojivom, ugljenom i sjemenjem. 
Uostalom, sve će to saznati najkasnije za četvrt sata. 

Kratko iza toga pojavili su se dr Grahn, Schorf-Kreidelova i 
zapisničar referent Aussem: Hermesova ih je opisala kao »liberalno- 
naprednu« grupu; kratko domahivanje  Schorf-Kreidelove, dva 
nagoviještena naklona Grahna i Aussema, koji su sjeli za susjedni 
stol do Bergnolteovog, očigledno žudeći za pogledom na blatne 
bujice Duhra, što ga je Hermesova prozvala tekućom kašom a ne 
rijekom. 

Kugl-Egger i Hermes stupili su zajedno u restoran usred zvonka 
smijeha na račun poante nekog vica; Kugl-Eggerovoj se Hermes 
predstavio kao »jedan od njenih doduše daljnjih rođaka«, i to po 
majci kreko svoje bake Hall iz gornjeg Birglara, koja je Schorfova 
tetka, onog strica Kugl-Eggerove po nasljedstvu, preko koga je 
uostalom u srodstvu i s onom damom koju će uskoro - začinio je 
Hermes smijehom, koji nije baš bio bez zluradosti - koju će uskoro 
morati ili smjeti, što potpuno zavisi od toga kako tko prođe kod te 
elegantne dame, zagrliti kao svoju »dragu rođakinju Margot«, čija je 
jedina boljka dosada, te zbog toga izražava svoju lošu savjest 
uglavnom naopako ili na nesretan način. Hermesova glagoljivost 
jedva da je zaostajala za glagoljivošću njegove žene, a KugI- 
Eggerovoj je izgledala »gotovo francuski«. lako mu, izjavio je 
Hermes, nije nimalo, baš nimalo do domaćih specijaliteta, ipak će 


preporučiti rajnsko kiselo pečenje sve što ovdje dospije na stol 
jednom riječju je izvrsno; gostioničarki gospođi Schmitz uspijeva čak 
i tako nešto primitivno poput kolača od krumpira koji se ovdje naziva 
ribanica, štaviše i najprostije jelo iz lonca polazi joj od ruke poput 
poslastice (tim se predviđanjem Hermes usput rečeno nije proslavio; 
tog dana, prvog ali ne i posljednjeg, ponesrećilo se Schmitzovoj 
gotovo sve, tako ju je u njenoj prirodi, moralu i egzistenciji teško 
pogodilo očitovanje vlastite kćerke Eve, da se podala mladom 
Gruhlu i da je začela, pri čemu ju je najviše tištila predodžba da joj 
se prvi unuk začeo u zatvoru; Hermesa je u očima Kugl-Eggerove 
zbog krivog predviđanja otada bio neopoziv i nepopravljiv glas lošeg 
proroka ili - što je Hermesu bilo još neugodnije - slabog poznavaoca 
kuhinjskog umijeća). Tu je Kugl-Eggerovoj uspio prvi proboj u 
Hermesovu ljubeznu i okretnu glagoljivost, pripomenuvši da nipošto 
nije laka stvar ukusno pripremiti dobro jelo iz lonca, a tek ribanica - 
to je tako nezahvalno, uzaludno ju je kušala spraviti u »gnijezdo 
istočno od Nirnberga«, sjetno se prisjećajući domaćih poslastica. 
Rado bi znala, nastavila je koristeći se tim probojem, da li je u toj 
neobičnoj stvari Gruhlovih Hermes zaista tako angažiran kakvim se 
izdaje; ona sama žena je pravnika u državnoj službi, koji nema 
namjeru da se zaputi nezahvalnim stazama vlastite prakse, ali... 
međutim tu se Hermes već bio uklonio ustavu i stao joj dalje pričati o 
tradiciji svoje porodice: o tome kako je njegov predak Hermes, 
daleko bi ga odvelo nabrajanje opet njegovih predaka, bio jedan od 
onih koji su zasadili prvo drvo slobode u Birglaru, nije doduše trpio 
Napoleona ali zato još manje Pruse, koji nisu donijeli ništa osim 
oružnika, zakona i poreza. 

Uto je Hermesova navela Kugl-Eggera na njegov neuspjeh sa 
Seiffertovom - »ne mogu a da to ne spomenem« - i predvidjela mu to 
isto s Wermelskirchenovom; Kugl-Egger se nasmijao i priznao da je 
pobijeđen što se tiče Seiffertove te dodao da ga ne iznenađuje što 
se Seiffertova može zadržati u tako malom mjestu kao što je Birglar, 
nego što se može održavati, time misli i na financijsku stranu, kad u 
obližnjem velegradu za osobe njenog zanata i njihove potencijalne 
mušterije ima tako mnogo prilika i tako anonimnih. Hermesova je 
odvratila da mu je iz povijesti prava vjerojatno poznata giljotinska 
granica; ta se granica poklapa s bordelskom, koja je s druge strane i 


konfesionalna, a giljotinska je granica u riječniku povijesnog prava 
granica 'code Napoleon', novija od mnogo starije »ljubavne granice«, 
s čije je ove strane tehnički-zanatsko izraženije od emocionalnog i 
barbarskog s onu stranu te granice. No u trenutku joj nešto drugo 
izgleda važnije: ako želi može to shvatiti kao pokušaj da utječe u 
prilog štićenika svog muža - ali nije tako: da izbjegne bruku s 
Wermelskirchenovom, u svakom slučaju da je sasluša u vezi s 
predmetom spora a ne u vezi s osobom Gruhl. Na Kugl-Eggerov upit 
da li je i Wermelskirchenova »jedna takva«, odvratila je Hermesova, 
ne, »jedna takva« Wermelskirchenova nije, ona nije nikakva bludnica 
već grešnica, »jedna od onih, koje bi prije trista godina svršile na 
lomači kao  vještice«, ima zaista nešto _ neobično. u to 
Wermelskirchenovoj, čiji je cvjetnjak često mnogo duže u cvatu od 
drugih; ona je doduše prosvijećena osoba, no u Wermelskirchenovoj 
sluti nešto neobjašnjivo, skoro kao da se s njom ponovo uzdiže 
prastari keltski kult matrone. Pa ona uopće nije lijepa, izjavio je Kugl- 
Egger, našto se Hermesova nasmijala i odvratila da su dandanas od 
njih stotine lijepe devedeset tri djevojke i žene - o tome se ne radi, 
neka gospodin javni tužilac jednom bolje zagleda oči i ruke 
Wermelskirchenove pa će saznati što znači božica; ne, rekla je dok 
je s dobrim apetitom jela svoju krem-juhu od špargi, bolje je da se 
ostavi Wermelskirchenove, naravno _ da je ova imala odnos s 
Gruhlom sen. - ali što će postići ako to izađe na vidjelo? 

Način na koji se mladi referent Aussem brinuo oko sićušne ranice 
na vratu Schorf-Kreidelove činio joj se ipak pomalo nametljiv, 
»gotovo erotski« kako je kasnije izjavljivala (često je naime ustajao, 
stajao pred njom i vrteći glavom promatrao sićušni crveni prištić, koji 
Schorf-Kreidelovu uopće više nije bolio). Ona je razgovor svrnula na 
slučaj Gruhl i nazvala ga »sablasnim«. Da, odvratio je Aussem, 
sablasno besmislen, takve bi slučajeve on rješavao po brzom 
postupku - pogotovo jer su optuženi skloni priznanju i nije im uopće 
stalo do rasprave; - čin zapravo i nije kriminalan, već ga valja 
promatrati u sklopu društva, što njemu izgleda opasnije nego da je 
»jednostavno kriminalan«. Grahn je rekao da naravno ne može 
prejudicirati svoj iskaz, ali »taj Gruhl« jedan je od onih kojima se on 
gotovo divi, u njemu se krije ogromna inteligencija. Aussem je rekao 
da ne shvaća kako to bar Hollweg nije poslao izvjestioca da prati taj 


neobični proces, na koji on gleda samo kao na lijepu oproštajnu 
predstavu za čestitog Stollfussa i isto tako čestitog Kirffela. »Zapravo 
je to pogonska svečanost«, rekao je i još jednom nervozno ustao od 
stola te uz mnogoznačno mljackanje motrio sićušnu malju na lijepom 
vratu Schorf-Kreidelove, veliku poput glave šibice i crvenu, te izjavio 
da će je kao i sve njene obožavaoce vječno sjećati na proces Gruhl. 

Grupa činovnika i sekretarica okružne uprave, koji su u 
smjenama stizali na ručak u Duhr-Terrassen, unijeli su nemir i 
nužnost da se stišaju glasovi. Bergnolte je uz šalicu kave mozgao o 
tome da li je »napojnica«, uzevši troškovno-pravno, subjektivan ili 
objektivan pojam; naravno, razmišljao je, objektivan - morao je 
međutim priznati da očigledno ne poznaje dotične propise: čisto s 
apstraktne strane zanimalo ga je pitanje može li država biti suglasna 
s »velikodušnošću« kod napojnica; vjerojatno je to, pomislio je s 
uzdahom, pitanje ranga pa je prirodno da predsjednik dade veću 
napojnicu od savjetnika okružnog suda: u takvim se sitnicama po 
svoj prilici ogledaju ostaci starog pojma milosti, koji dolazi do izražaja 
u vezi s moćnošću, popularno izraženo: što moćniji, to milosniji i 
velikodušniji smije čovjek biti. 


Narednik Behlau uzalud je pokušavao prodrijeti u noćni lokal 
Seiffertove što ga je otkrio u nekoj pokrajnjoj ulici pod imenom 
»Crveni fenjer«; pošto je više puta nespretno zalupao na vrata i 
pomamno pritiskao zvonce, otvorio se prozor na prvom katu u kome 
se pojavio momak osornog izgleda ne skrivajući crne dlake na 
grudima i zaprijetio mu da će ga tužiti zbog ometanja kućnog reda, 
ukoliko se smjesta ne izgubi; po glasu tog momka moglo se jasno 
zaključiti da je stranac, po svoj prilici Amerikanac; jasno se mogao 
razabrati i glas Seiffertove iz pozadine kako spominje »te ušijive 
vojničke prosce«. Behlau se pobijeđen povukao i vratio u neki manje 
sumnjiv a jeftiniji lokal, gdje je vidio kako je ranije ušao vodnik 
Kutike. Lokal se zvao »Bierkanne«, tu se nije servirao ručak u 
pravom smislu riječi, ali zato krepka, zasitna hrana, koja se mogla 
začas spraviti: pristojna gulaš-juha, salata od krumpira, kobasice, 
bujon i pečeni valjušci od mesa; bila je to krčma za vozače 
teretnjaka i radnike, gdje su čovjeku kratili vrjeme automati s 
pločama i oni za igru, što bi bilo uzaludno tražiti u Duhr-Terrassen. 


Unutra je Behlau našao za tezgom vodnika Kutikea u žustrom 
razgovoru s dvojicom vozača teretnjaka, kojima je imponirao i bio im 
istovremeno vrlo sumnjiv, jer se izvrsno snalazio u tipovima 
automobila, hodu kočnica, planu podmazivanja, opterećenju osovina 
i u inspekcijskim rokovima; narednik nije želio i sada preko podneva 
biti blizu vodnika i to zbog raznih poraza što ih je doživio njegovom 
krivnjom, sjeo je stoga na barsku stolicu u suprotnom kutu, naručio 
tri pogačice od čvaraka s lukom, uz to za sebe i krčmara, koji je u 
njemu naslutio pivopiju - neočekivano - po čašu vina; susjed za 
tezgom, neki trgovački putnik srednjih godina i melankolična 
pogleda, koji je svoju pivsku čašu nevoljko obrtao u ruci, a drugom 
sa žaljenjem prelazio preko ćelavog tjemena, upitao ga je da li je u 
vojsci sve onako po starom kao u njegovo vrijeme, a narednik je bez 
dužeg oklijevanja odvratio: »Vjerojatno sve još onako«, svrnuo nato 
razgovor na svoju omiljenu temu: različite plaće u okviru Nato-trupa; 
stvara to zlu krv, pogotovo u pitanju žena: ide to već gotovo tako 
daleko da je gdje god čovjek naiđe već neki Yankee u krevetu, ali 
većina je od njih na svu sreću oženjena i moralna, a s nesretnim 
Belgijancima i Francuzima stoje stvari još mnogo gore nego s 
Nijemcima; na pitanje trgovačkog putnika kako su plaćeni Holanđani 
i Danci, odvratio je Behlau da mu to nije poznato, zna jedino da su 
najveća bijeda Talijani, ali - koliko mu je poznato - ti nisu uvijek i 
stalno konfrontirarani s tim trgačima dolara, kao što je to slučaj s 
njima Nijemcima, s jadnim Belgijancima i Francuzima. 


Župnik Kolb razmišljao je da li da se pozove na ručak i na dobru 
kavu kod svog birglarskog konfratra; na to pitanje odgovorio je 
teoretskim »da«, ali se potom odlučio da ne posluša to teoretsko 
rasuđivanje: novoimenovani župnik - mještanin - kojeg je vidio tek 
jednom, prigodom sjednice dekanata i ocijenio ga kao donekle 
simpatičnog, bio je, kako mu je došlo do ušiju »s drugog mjesta«, 
određen da uskoro provjeri njegove, Kolbove nekorektnosti s 
novcem namijenjenim za zvono, pa bi posjet njemu mogao vrlo lako 
ispasti kao molba za uviđavnost te imati ponižavajuće posljedice. 
Stoga se pridružio objema ženama iz svoje župe, koje su 
namjeravale _ u lokal poznat samo domaćima i to isključivo 
upućenima među njima: u pekarnicu Frohn, gdje se u stražnjoj 


prostoriji, dnevnoj sobi Frohnovih koja je za silu bila uređena kao 
kavana, servirala dobra kava, vrlo dobar kolač, po želji i jeftino jelo iz 
lonca ili tanjur dnevne juhe, po posebnoj želji i s prilogom: komadom 
slanine ili sitnorezanom kobasicom od svinjskog mesa. Privlačila je 
Kolba osim toga mogućnost pravog a ne onako javno vođenog 
razgovora s Wermelskirchenovom kao u sobi za svjedoke, htio ju je 
posebice umiriti što se tiče toga, da bi on ili bilo tko drugi u selu 
mogao nju uhoditi prilikom vlastitin noćnih šetnji. Zažalio je već 
odavna, korio sebe zbog brzopletosti - svoje glavne greške - kojom 
je ženama pričao s svojim noćnim šetnjama; zapravo te šetnje uopće 
nije pravio tako često, kao što će se to smjesta razglasiti, već tek 
jednom, dva ili tri puta mjesečno, kad bi ga besanica posebno teško 
pritisla, a on bio sit čitanja i molitve; jednom je doduše vidio nekog 
čovjeka kako u tri ili četiri sata izlazi iz kuće Wermelskirchenove, 
štaviše tog je čovjeka i prepoznao ali ni pomislio ne bi na to ime, a 
kamoli da ga izusti, čak i kad je sretao tog čovjeka - a kojim je često 
imao posla - nije pri tom uvijek mislio na njegovu skrovitu noćnu 
pustolovinu. Pekarnica Frohn stajala je prilično postrani od birglarske 
modernizirane glavne ulice, u predjelu grada koji se doimao seoski i 
bio prljav. Kolb je računao s tim - a nije trebalo biti prorok da se to 
predvidi - da će Frohnovi pozvati Leuffenove u kuhinju za obiteljski 
stol, dok time neće počastiti Wermelskirchenovu zbog njenog lošeg 
glasa, a da njemu kao župniku neće ponuditi da dođe u kuhinju jer bi 
to za njega bila premala čast. Njegovo predviđanje uglavnom se 
obistinilo: Leuffenova je odmah pozvana u kuhinju a on je s 
Wermelskirchenovom produžio u kavanu, ali je tamo naišao na dvoje 
gostiju: bio je to bračni par Scholwen iz obližnjeg Kireskirchena, koji 
je radi kupovine zemljišta za gradnju svratio bilježniku i sad načeo 
razgovor s Wermelskirchenovom: Wermelskirchenova je bila na 
glasu kao spretan trgovac nekretninama, izdržavala se time što je 
komad po komad prodavala naslijeđenu imovinu i kupovala zemlju u 
povoljnom trenutku; ljudi su joj i u tom pridavali »šesto osjetilo«. 
Župnik je prihvatio poziv da sjedne uz to troje za veliki stol 
presvučen plišanim stoljnjakom; otvorena zdjela s ostatkom juhe od 
povrća potakla mu je apetit. Scholwenovi su u izvornom dijalektu 
izmjenjivali s Wermelskirchenovom zapažanja o cijeni zemljišta za 
gradnju u Kireskirchenu gdje su napustili poljoprivredu i izgradili sebi 


bangalo. Veliki crni otvoreni novčanik Scholwenovih na stolu 
podsjećao je da su kratko pred odlaskom. 

Poručnik Heimiiller zavirio je tek nakratko u »Bierkanne«, nije 
osjetio pravu želju da sa svoja dva potčinjena izmjenjuje povjerljivost 
uz pivo ili da štaviše bude prisiljen slušati njihova prikrivena 
poluintelektualna bockanja, čemu se čovjek uvijek mogao nadati od 
Kuttkea. Polako je prošao birglarskom glavnom ulicom, odbacio 
pomisao da uđe u jednu od dviju prilično velikih modernih kavana, u 
kojima je vrvjelo od učenika srednje stručne i poljoprivredne škole, 
gimnazije, osmoljetke i škole učenika u privredi te nakon zlosretnog 
okolišanja neminovno dospio u Duhr-Terrassen, gdje je za svim 
stolovima našao grupice u revnom razgovoru, tako da se osjetio ne 
samo nesretan već i neshvaćen, gotovo izopćen te mu je laknulo kad 
je našao slobodan stol. Sve mu je izgledalo neprijateljski - i revni 
razgovor za susjednim stolom začinjen s mnogo smijeha, odakle su 
se Hermesova i Kugl-Eggerova šalama pokušavale utješiti na račun 
neuspjelog jela; i suzdržano ali intenzivno povjerljivo dogovaranje 
između Schorf-Kreidelove, dra Grahna i referenta Aussema, štaviše i 
Bergnolte, koji je sebi priuštio cigaru u gurmanskoj pozi (i uzalud se 
ponadao da će gostioničar i radi njega segnuti pod tezgu) - sve mu 
je to izgledalo neprijateljski, iako nitko od prisutnih nije imao niti krio 
ikakve loše misli. Izgledalo mu je da i činovnici okružne uprave, 
pretplaćeni gosti za ručkom koji su upravo stigli i izmjenjivali šale s 
nekoliko mladih dama, očigledno sekretarica, pokazuju prezir prema 
njemu, poručniku. Ustao je i dohvatio s vješalice primjerak 
nadregionalnih novina. 


Kući na ručak otišli su: Horn, koga je na stolu čekao omlet sa 
slaninom, zelena salata i krema od limuna, i koji je iza jela uz šalicu 
kave govorio sa svojom ženom o problemu »koedukacije u 
pubertetskoj dobi«, tema o kojoj je kao nekadašnja nastavnica 
osomogodišnje škole bila spremna održati predavanje u 
»Socijalističkoj radnoj zajednici za odgoj«. Horn je mudro šutio o 
novčanim kaznama na koje je bio osuđen. Grete Horn, sijeda vitka 
dama upadljivo crnih očiju, nazivala je sve muškarce zabavljene 
slučajem Gruhil, uključivši tu i svog vlastitog, »bedacima«, koji ne 
shvaćaju kakva se šansa krije u mogućnosti da se tom slučaju dade 


publicitet. - Zamisli - rekla je mirno - da svi vojnici dođu na ideju da 
zapale svoja auta i avione! Ali ti bedasti socijaldemokrati, ti licemjerni 
varalice postali su gora partija od bilo koje građanske. - Horn, koji je 
bio navikao na ovakve i teže njezine izjave, odmahnuo je glavom i 
izjavio da mu je samo do toga da Gruhla što prije izvadi iz zatvora, a 
uz što blažu kaznu; ona je nato odvratila da Gruhlu uopće nije stalo 
ako dobije godinu ili dvije zatvora, taj će čak i u zatvoru naći 
zaposlenje kao stolar, jer je »ženama zatvorskih direktora« po svoj 
prilici jednako toliko stalo do stilskog namještaja kao i svim ostalim 
građanskim  »ptičicama«; jedino, dodala je ograđujući se, sa 
smješkom što je njenim tvrdim usnama pristajao začudo lijepo, 
jedino će se Gruhl u zatvoru morati naravno odreći ženskih no, 
dodala je, to je i jedino. 

Sudski ovrhovoditelj Hubert Hall zaključio je po tome što mu je 
žena iznijela omiljeno mu jelo - punjene paprike, da će opet jednom 
zamoliti za blagost prema jednom od njegovih klijenata: i zaista 
pošto mu je servirala desert, moka-kremu s tekućim šlagom, priznala 
je da je kod nje bila izvjesna gospođa Schoffler i zamolila je da kod 
muža udesi odlaganje ovrhe koja se tiče njenog automobila; za dva, 
najduže za tri dana moći će srediti stvar, a njemu je valjda poznato 
tako se izrazila gospođa Schčfiler, kako je teško iščupati iz »pandža 
hijena« predmet koji je dopao ovrhe. Hall je na iznenađenje svoje 
žene ostao miran i odvratio da u toj stvari ne može učiniti ništa, inače 
bi se našao u nebranom grožđu, Schčfflerova je već u nekoliko 
navrata osujetila izvršenje ovrhe, jednom je iz radio-aparata, 
zaplijenjenog i pod ovrhom, prethodno povadila svijećice i prodala ih 
u bescijenje nekom  staretinaru u obližnjem  velegradu za 
protuvrijednost šalice kave i kolača sa šlagom; ne, ne, još jedan dan 
će pričekati, ali duže ne, tako neka poruči Schofflerovoj. 


Svjedok Kirffel II, viši financijski inspektor, omiljen u Birglaru kao i 
njegov otac policijski redar, našao je svoju ženu na velikim mukama, 
lako su je na sreću utješili kćerka Birgit i sin Frank, koji su se osim 
toga sažalili nad ručkom, sačuvati rezance da ne zagore, spasili uz 
to sos napravljen od soljene govedine, paprika i mladog graška da 
se ne »skuha u odvratnu kašu« te »da bi spasili situaciju« pripremili 
za desert kolač s bademom i dobru kavu. Muke Kirffelove, osobe 


koju su gotovo svi spominjali kao »zlatnu« ženu, počele su kad je 
oko jedanaest i trideset prije podne jedan mladi slikar ostavio u 
Kirffelovu stanu svoje slike; Kirffel je na račun svoje popustljivosti bio 
predsjednik gotovo svih birglarskih udruženja pa tako i »Udruženja 
za pripomoć mjesnim umjetnicima« te je nakon dugog natezanja 
dobio od svojih pretpostavljenih dopuštenje da u predsoblju 
nevelikog poreznog ureda smije  priređivati izložbe. Prilikom 
posljednje sjednice predsjedništva (na kojoj je gospođa Hermes još 
jednom istupila kao smjeli modernist i rušilac svih tabua) bilo je 
zaključeno da se počne sa samostalnim kolektivnim izložbama; 
umjenici, koje je trebao odabrati poseban žiri, imali bi po četrdeset 
dana prilike da poreznim obveznicima birglarskog okruga, koji su bili 
prisiljeni da povremeno svrate u porezni ured, predstave svoja djela; 
redoslijed je bio određen ždrijebom i broj jedan pao je na slikara 
Tervela, daljnjeg nećaka policijskog službenika, koji se tim svojim 
srodnikom ponosio dok su mu se istovremeno gadile njegove slike. 
Mladi slikar je tu i tamo već bio »svratio pozornost na sebe« u 
novinama obližnjeg velegrada i bio u nekoliko navrata spomenut na 
nadregionalnom planu, te je u početku htio odbiti poziv da izlaže u 
birglarskom poreznom uredu i poziv ocijenio kao »pokušaj da me 
prikuju za to šugavo provincijsko gnijezdo«, ali ga je onda kritičar 
Kernehl (učitelj crtanja u birglarskoj gimnaziji, nekadašnji učitelj 
mladog Tervela, očinski prijatelj i dobronamjerni zagovornik) uvjerio 
da jednostavno ne smije to odbiti, napokon ljudi u Birglaru imaju oči 
kao i drugdje; ukratko: Tervel (čije su slike potom novine 
»Rheinische  Rundschau« označile kao »genitalne  mazarije«, 
»Rheinisches Tagblatt - gdje je Kernehil pod pseudonimom Opticus 
pisao umjetničke kritike - kao »smione iskaze o seksu«, a Hollweg, 
koji je sam pisao kritike u svom »Duhrtalbote«, kao »pune nade - 
beznadne«), Tervel je ujutro oko jedanaest sati dopremio svoje slike 
u stan gospođe Kirffel (šest, koliko mu je bilo odobreno, od čega 
četiri veličine dva puta tri metra), odnosno te je slike uz pomoć 
jednog prijatelja ostavio u Kirffelovoj dnevnoj sobi, i inače tijesnoj, 
gdje je na svoj bijes otkrio jednu sliku svog kolege Schorfa, koga je 
običavao nazivati »apstraktnim mazalom«. Gospođa Kirffel nije se 
toliko bojala skandala koliko slika samih, taj strah priznala je i svojoj 
djeci kad su se vratila iz škole; ova su je naime zatekla kako jednim 


velikim platnom zaklanja sliku koju je označila kao »izuzetno 
odbojnu«: bila je to jedna od one dvije slike veličine dva puta tri 
metra - u glinastom slike veličine dva puta tri metra, u glinastom 
crvenilu, ljubičastoj boji i boji drvenog poda, a prikazivala je u 
nejasnim ali još raspoznatljivim obrisima nagog mladog čovjeka kako 
nagoj ženi u ležećem položaju, na grudima što ih je koristio kao 
plinske žiške i iz kojih su sukljali Žućkasto-plavkasti plamenovi, peče 
jaja na oko; slika se zvala »Doručak udvoje«; preostale slike na 
kojima je također prevladavalo glinasto crvenilo prikazivale su 
gotovo sve odreda parove zabavljene ljubavnim radnjama, bio je to 
ciklus pod imenom »Sakrament braka«. Svoje vlastite smionosti 
prestrašio se i Kirffel sam, dok je odsutno jeo, pošto je ponešto 
umirio svoju ženu i odobrio prekrivanje slika platnom, bojao se prije 
svega ozlojeđenosti (s pravom, kako je vjerovao) poreznih 
obveznika, koji nisu dobrovoljno posjećivali službene prostorije niti 
su se dobrovoljno suočavali s tom umjetnošću, pa će vjerojatno 
slutiti da je posrijedi zloupotreba njihovih poreznih davanja; zacijelo 
će biti ogorčeni i roditelji još malodobnih poreznih obveznika, koji su 
često jutrom navraćali u porezni ured da im se u njihove kartone 
označi popust poreza na dohodak (na njihovo iznenađenje a ne na 
razočaranje, kako su to željeli prikazati oni malobrojni koji su mu bili 
neskloni, skandal je potpuno izostao; jedino je neki mladić, koga su 
potom identificirali kao unuka pekara Frohna, pričvrstio na sliku 
»Doručak udvoje« ceduljicu s opaskom: »Nagutala se valjda zemnog 
plina - povoljno će se odraziti na račun za plin«). Mladi Tervel bio je 
povrijeđen što nije bilo skandala, gdje ga je bilo čak i u obližnjem 
velegradu. Kirffelu je donekle uspjelo umiriti svoju ženu uz obećanje 
da će još istog dana dati slike »pokrivene, štaviše zastrte« otpremiti 
njima suoči. Nato su uz dječji hihot sjeli da ručaju; zapitan o toku 
procesa Gruhlovima, odvratio je Kirffel da on ne zna ništa; njima 
svjedocima ne pruža se prilika »ni da pokupe mrvice«. 

U kuhinji sudskog redara Schroera, koji je istodobno obavljao 
dužnosti pazikuće i zatvorskog ključara, sjedili su uz svinjske kotlete. 
miješanu salatu i slani krumpir Schroer, žena mu Liza, sudski redar 
Sterck i stari Kirffel, muškarci su zavrnuli rukave i posadili pivske 
boce pored sebe; Sterck je htio otvoriti svoje zamotuljke s jelom i 


otčepiti termosicu, ali ga je Schroerova prilično energično pozvala da 
se ne prenemaže i da sjedne k ostalima za stol; ona je ionako 
upućena na njega te nema ništa protiv da joj se revanšira ručkom 
prilikom njenog slijedećeg posjeta obližnjem velegradu, ako se baš 
nećka što su danas pozvali oni njega. Stercka je dočekao posprdni 
smijeh kad je upitao smije li svoje zamotuljke i »vrlo dobru kavu« 
poslati ili odnijeti obojici optuženih, jer su imali težak dan. Kirffel, koji 
je bio dobre volje, jer mu se činilo da svojim iskazom nije bitnije 
okrnjio svoju čast ni čast Gruhlovih, savjetovao je Stercku da se 
regrutira u Bundeswehr, da udesi da ga pošalju na službeni put, 
zatim da zapali auto, pusti da ga zatvore, ali da se prethodno ogleda 
za sinom kojem bi uspjelo da osvoji srce najljepše djevojke u 
Birglaru, čiji je otac gostioničar Schmitz, čija je majka nadaleko 
najbolja kuharica; Stercku je prijao ručak Schroerove, ali nije 
shvaćao te aluzije, te je bio zamoljen, pošto je zazvonilo na vratima, 
da ih otvori, da uvede zatvorenicima mladu damu koja vani čeka, ali 
da se prethodno, kao što je propisano, osvjedoči nema li u 
raznosaču za jelo kakvih nedopuštenih predmeta, tek onda će 
shvatiti, uvjeravali su ga. Sterck je uradio kako su mu naložili. 
Schroerova je Sterckovo izbivanje iskoristila da starog Kirffela upita 
kako sada stvari stoje između njega i njegovog sina, danas mu se 
pružila najbolja prilika da se s njim sretne u sobi za svjedoke i da 
proslavi pomirbu, kad umjesto toga on je »tu u njenoj kuhinji 
melankolično sjedio kod peći i očekivao svoj nastup.« Kirffel je 
odgovorio, otirući usta velikim rupcem i pogledavajući čokoladni 
puding što ga je Schroerova već bila stavila na stol - tajanstveno je 
rekao da je to njegov križ i da će tako zacijelo ostati, sve je naime u 
kućanstvu njegovog sina tako fino da se ne usuđuje otići onamo. - 
Za žandara poput mene - rekao je - koji je u svojim prvim godinama 
službe još igrao skat s protuhama što ih je hapsio - sve je to prebrzo 
došlo. A osim toga sve je to još uvijek izdaja. - Time je aludirao na 
činjenicu koja ga je vrlo pogađala: svog sina poslao je u gimnaziju da 
bi postao župnik; ovaj je doduše položio maturu (Kirffel je rekao 
meturu), i štaviše studirao dva semestra teologije, a zatim se po 
Kirffelovu mišljenju namjerio »na prvu nakinđurenu i namazanu lutku 
koju je sreo« i upravo ta lutka, ta gospođa Kirffel o kojoj svi govore 
da je »zlatna«, »to je ono preko čega jednostavno ne mogu prijeći«. 


Schroer i njegova žena Liza odmahivali su glavama i nagovarali ga 
kod pudinga da se već jednom urazumi nakon tolikih godina, no 
Kirffel je odvratio da to nije ni pitanje godina niti stvar razuma, ili je 
možda religija razumna stvar? Ni Schroer ni njegova žena nisu znali 
odgovora na to pitanje, a osim toga u tom se trenutku vratio Sterck, 
bez riječi sjeo na svoje mjesto, vrteći glavom ispraznio svoj tanjur, a 
onda, pošto su ga Schroer i Kirffel upitno pogledali, izjavio kako mu 
se čini da je to ipak prevršilo svaku mjeru, cigara košta najmanje 
marku i pedeset, a jelo, ne, tako fine stvari on uopće ne voli - 
ispravio se na energičan pogled Schroerove i rekao » ne tako skupe 
stvari«, gotovo mucajući povukao je i to i rekao da je mislio reći: 
takve đakonije, ali kad je po pogledu Schroerove opazio da je i to 
bilo pogrešno, jer je time njeno jelo srozao na pučku hranu, izjavio 
je: - Bože moj, pa vi vrlo dobro znate što mislim, žena koja kuha 
poput vas ne treba se uopće vrijeđati. - Time je donekle udobrovoljio 
Schroerovu, dobio puding i kavu, o kojoj se kasnije pričalo da je »bila 
prilično mokra«. 


Agnes Hall posvetila se u svojoj prostranoj vili raznim poslovima; 
prije svega nježno joj lice pošto se vratila iz suda nije više pokazivalo 
prezira ni zajedljivog prkosa, već prije sjetnog likovanja, u šeširu i 
ogrtaču sjela je za klavir i odsvirala jednu Beethovenovu sonatu; nije 
znala, nikad neće saznati niti će joj ikad itko reći: svirala je naime 
vrlo dobro, ali je uradila nešto što bi zaprepastilo ljubitelje glazbe: 
nakon drugog stavka napravila je stanku, turila cigaretu u usta i 
nastavila svirati: tačno, gotovo nesmiljeno, kod otvorenih prozora, u 
nadi da će muzika doprijeti do sudske zgrade; iako nije svirala za 
njega već za onog drugog, za koga osim nje nitko nije znao, o kome 
osim nje nikad neće saznati nijedan glupan na ovom svijetu; zastala 
je i nakon trećeg stavka zapalila drugu cigaretu i nastavila svirati: 
nije to bio ni prvi ni drugi već treći, a ona na pragu četrdesete 
(osmjehnula se stavljajući ono »na pragu« ispred četrdesetu umjesto 
da toj brojci doda »četiri«), rat, razumije se, kraj - zbrkano je sada 
mislila na sudski proces pa na tog Gruhla koji joj se sviđao sada i 
oduvijek: dat će mu novac da plati taj auto, s kojim je napravio jedino 
što se i može napraviti s vojnim vozilima: zapaliti ih; zaklopila je 
klavir osmjehnula se i odlučila da u kasno poslijepodne opet osvane 


u sudnici i da dobrom starom Aloisu više ne čini nažao; međutim, 
kazat će Hermesu da želi platiti auto, možda i Gruhlove porezne 
dugove i još jedan auto, pa još jedan: za slučaj da ih želi sve zapaliti; 
učinilo joj se da je to dobra dosjetka. 

Skinula je šešir i ogrtač, izostavila ogledalo: znala je koliko je još 
ljepa; u kuhinji je razbila jaja u tavi, prelila ih s nešto madeire, 
dodala samo nekoliko kapi octa, tek zbog mirisa, zatim papra i 
pečurke, na žalost iz limenke, upalila plin, pristavila vodu za kavu i 
oljuštila jabuku, dok su jaja u tavi lagano rasla: ništa, ništa, ništa 
neće ostati osim šake, šačice praha - koliko stane u soljenku. 
Pržionik je izbacio krišku kruha, izvadila ju je lijevom rukom a 
desnom promiješala jaja, zatim lijevom dodala vodu u filtar za kavu, 
potražila u pretincu praline: jedan a ne dva, željela je ostati vitka i 
ljepa za sve glupane ovog svijeta koji su se ravnali po zakonima, 
pisanim i nepisanim, svjetovnim i crkvenim: smijeh joj je zvučao 
vedro dok je s jajima, kavom, pralineom, objema kriškama prženog 
kruha i maslacem u lijepoj maloj plitici prelazila u sobu s klavirom u 
kojoj je bio postavljen stol; lijep, sa svijećnjakom i bocom za vino od 
brušena stakla; zapalila je svijeću i odložila vitku, tanku cigaru koju 
joj je pribavio Schmitz; također glupan, jedino se ponešto razumio u 
duhan, a ništa nije shvaćao od onog što je jedino bilo istinito, od 
stvari koja se zove ljubav; jaja su bila dobra ili bolje gotovo dobra, 
previše octa, vjerojatno kap, dvije; pržen kruh bio je vrlo dobar: smeđ 
poput lista, kava, praline, vitka cigara iz domovine gospodina Castra 
- još jedan glupan - sve dobro; čak je i svijeća bila dobra. Pošto je 
pospremila, dala se na najneobičniji od sviju poslova: na mijenjanje 
oporuke; ne, ne ta šašava Marija koja je prerano opet postala 
beskrvna djevica, ni taj budalasti dragi stari Alois, niti ona opatica 
koja je vjerovala u sina čovječjeg i voljela ga - svi su oni prestari a i 
zbrinuti su, već: Gruhl će se zvati baštinik njenog imetka ali uz jedan 
uvjet: jednom na godinu neka zapali tako po auto, to ga neće doći 
skupo, samo polovicu od kamata; ovu malu svijeću može svake 
godine jednom upaliti njoj za sjećanje i misu paljevinsku održati za 
nju, a ako želi može pri tom pjevati - kako se ono zove? - onu litaniju 
O Svim svetima: sveta Agneza, sveta Cecilija, sveta Katarina - ora 
pro nobis; nasmijala se jer se sjetila što joj je Kirffel pričao o pjevanju 
te obojice. Pisala je polako, jasnomodrom tintom ostavljajući vitku 


Castrovu cigaru u ustima: »Sav svoj pokretni i nepokretni imetak 
ostavljam ovim oporučno Johannu Heinrichu Gruhlu iz Huskirchena, 
okrug Birglar...« Izgledalo je lijepo: ispisano jasno-modro njenim 
čvrstim, gotovo energičnim rukopisom na bijelom ovitku papira: 
neobično, značajno, koliko li snage u soljenci, u kutiji za šibice punoj 
praha, koliko zloće, ljepote i elegancije - i koliko od te stvari zvane 
ljubav; godišnje jednom goruća baklja, misa paljevinska za svetu 
Agnezu, zaštitnicu zaručnika. 


Utonuo duboko u razmišljanje, nedogorjele hladne cigare u 
ustima spremao se Stollftuss na odlazak, pošto je zamolio svoju 
sekretaricu da obavijesti njegovu ženu o njegovom skorom dolasku; 
već je tako često prolazio tim putem kroz nevelik gradski park, mimo 
spornog spomenika ratniku, tih nekoliko stotina metara uz Duhr do 
staromodne vile iz devedesetih godina, što ju je naslijedila njegova 
žena; već tako često da se najčešće lovio u prilikama kako se budi i 
postaje svjestan svoje prisutnosti tek vješajući kod kuće šešir i 
ogrtač u garderobi, odlažući svoj štap u stalak za kišobrane, a 
zapravo je dolazio k sebi tek zovući »Marija«, ime svoje žene, koja je 
u to doba najčešće bila na katu zabavljena pravljenjem kreveta ili je, 
kako je to sama zvala, »premetala« u pretincima svog pisaćeg stola. 
»Premetalo« bio joj je nadimak u Birglaru, važila je kao nesposobna 
domaćica ali dobra kuharica i strastvena pletilja; rezultate rada 
njenih _spretnih i neumornih ruku nosio je Stolljiuss na rukama i 
nogama, navlačio pulovere, koristio jastučne presvlake na stolici u 
birou; u savjetovalištu za majke bilo je uvijek njenih garnitura za 
dojenčad, koje su liječnica i skrbnica dijelile mladim majkama, a 
gospođa Stollftuss prepustila je objema da ocijene koliko tko 
oskudijeva, odnosno ovlastila ih da poklanjaju dječje vestice i hlačice 
i majkama koje ničim ne oskudijevaju. O njoj, Mariji Stollftuss rođenoj 
Hollweg, govorilo se da baš nikako ne izlazi na kraj s vremenom, 
čime se mislilo na dnevno i na povijesno vrijeme, a to je trebalo 
značiti: sada nije bila ono što je nekad bila: demokrat, iako je 
istodobno imala osim »premetalo« još i nadimak »miroljubiva 
Marija«; ta potpisivala je proglase svake vrste, najradije opskurne. O 
njenoj rastresenosti kolale su čudne priče: nije samo bilo poznato i 
nije se samo »govorkalo«, već je to svojom izjavom potvrdio i 


bravarski majstor Dulber, da je Stolltuss dao konstruirati čelični 
pretinac, »pravi sef« da bi od njenih ruku i od opasnosti da ih 
premetne sačuvao spise što ih je često morao proučavati kod kuće, 
glavni ključ od pretinca nalazio se u Stollfussa, a rezervni kod 
sudskog redara Schroera; znale su se već dešavati stvari koje je 
»Rheinisches Tagblatt« nazivao »ne više samo skoro skandalozne«, 
na primjer iščezavanje izvjesnih materijala o slučaju Bethge 
optuženom za neuspjelu pljačku  birglarske Narodne banke; 
spomenuti materijali pojavili su se doslovno tek četvrt sata pred 
početak procesa (što je znao samo Hollweg, njen vjerni i šutljivi 
nećak, »čovjek od novina«, koji nije nikad izbrbljao: da je zajedno sa 
sudskim redarom Schroerom odjednom došao na originalnu ideju da 
pretraži smetište između Kireskirchena i Dulbenweilera, gdje je 
Hollweg ustanovio da može »vrlo lako  identificirati« netom 
istovareno smeće; itamo su nađeni spisi Bethge, Stolljussov 
novčanik s osamdeset pet maraka u gotovu i svi njegovi osobni 
dokumenti i papirići na kojima je pribilježio režiju slučaja Bethge; 
Hollweg je također bio taj koji je za nju izmolio milost kod svojih 
novinarskih kolega - vrlo često nudeći u zamjenu gorke kompromise, 
kao što je bio onaj da neće žestoko napadati ni CDU ni SPD - to mu 
je pošlo za rukom jer ona je i »na drugom mjestu« uživala zaštitu, 
tako na primjer kod Grellbera). Pričalo se po Birglaru da ona 
ponekad već u devet sati počne s pravljenjem kreveta, a onda se u 
uvijek ista plahta što ju je uzela oko devet sati da je poravna ili 
promijeni. Ovaj put je na njegovo iznenađenje došla iz kuhinje pošto 
je zovnuo »Marija« - opasane jasnomodre pregače s ružičastim 
trakama - »previše mladenački«, pomislio bi svaki put, ali nikad to 
nije izustio. Mirisalo je - na patku ili purana? - u svakom slučaju 
mirisalo je na kompot od jabuka i rižu; poljubila ga je u obraz i kazala 
s ugodnim uzbuđenjem: ON je došao. 

- Tko to? - zapitao je prestrašeno. 

- Moj bože - odvratila je prijazno - ta ne Grellber, kao što se ti 
plašiš, već dekret o umirovljenju; za četiri sedmice svečano će te 
penzionirati, i pazi: još će ti pričvrstiti neko odlikovanje na grudi ili će 
ti ga objesiti oko vrata. Zar se ne raduješ? 


- Svakako, svakako - rekao je muklo, poljubio joj ruku i prešao 
njome po svom licu - samo što bi mi bilo draže da su me već jučer 
penzionirali. 

- Ne smiješ ni poželjeti tako nešto, jer što bi onda bilo s Gruhlom? 
Ja velim da će biti oslobađajuća presuda, ali uz naknadu troškova. 
Zamisli da se našao na nišanu jednom od tih uzornih demokrata. 
Oslobađajuća presuda, velim ti. 

- Ali, dobro znaš da je to nemoguće. Pošao je pred njom u 
blagovaonicu, iz jedne staklenke natočio serija u dvije čašice, dodao 
joj jednu s ljubaznim smiješkom i rekao: - U tvoje zdravlje! 

- Živio - odvratila je - uostalom prije pet minuta nazvao je 
Grellber. On potpuno dijeli moje mišljenje. 

- Tvoje mišljenje? 

- Da - rekla je, ispila čašicu i odvezala pregaču - vjerujem da ti je 
prepustio Gruhlove jer zna kako rado oslobađaš. Oproštajni poklon. 
Primi ga i oslobodi ih! 

- Ali, molim te - rekao je strogo - valjda znaš kakav je Grellber 
prepredenjak. Oslobađajuća presuda je nezamisliva. Što je Grellber 
još htio? 

- Htio je znati jesu li prisutni novinari. 

- 1? 

- Rekla sam mu da nisu. 

- Otkud znaš? 

- Razgovarala sam u nekoliko navrata telefonski s gospođom 
Schroer. Grellber je još jutros nazvao. 

- Zvao je više puta? 

- Da. Gospođa Schroer mi je rekla da nema ni blizu nekog od 
novina, štaviše nikog s olovkom u ruci - Grellbera je to izgleda 
umirilo. Reci, zar si baš morao biti tako strog s Agnes? Pošalji joj 
cvijeće. 

- Ah, prestani, rekao je - ta luda ženska napravila mi je nezgodnu 
scenu. 

- Pošalji joj cvijeće, velim ti, i nadopiši: Oprosti! - Uvijek Tvoj 
Alois. 

- Ah, ostavi. 

- To što je Agnes uradila sigurno nije tako nezgodno kao ono, što 
mi je gospođa Schroer još ispričala. 


- Nemoj mi ni reći - odvratio je umorno, dolio još serija u čašicu, 
zadržao s upitnim pogledom staklenku u ruci: nije htjela više. 

- U redu, onda ti neću reći. 

- Tiče li se suda? 

- Da, neizravno. 

- Prokletstvo, reci onda! 

- Mislim da je uistinu bolje da znaš. Mogle bi se poduzeti mjere. 

- Je li jako loše, jako mučno? 

- Nije, samo je smiješno i pomalo nezgodno. Njeno široko, još 
uvijek lijepo i djetinje lice plavuše ponešto izbrisanih crta smiješno je 
zadrhtalo; pogladila ga je po ćelavu tjemenu uokvirenu oskudnom 
sijedom kosom i tiho rekla: - Radi se o onoj - kako se ono zvala? - 
mislim Eva iz gostionice, koja im svakog popodneva donosi meni 
broj četiri — zahihotala je. - Ne bez ponosa širi vijest: »podala sam 
mu se i začela sam«, doslovni citat: 

- Prokletstvo - izustio je Stollfuss - nije valjda uz to još i 
maloljetna. 

- Nešto preko. Zgodan pupoljak. 

- Ali ona im donosi jelo tek otprije šest sedmica. 

- Upravo vrijeme koje je potrebno da se u takvom jednom slučaju 
postave prva gorda nagađanja - uz put, gotovo uvijek tačna. 

- Nadajmo se bar da je bio mladi. 

- Bio je. 

- Prije sedam ili osam sedmica odobrio im je Grellber izlazak radi 
sprovoda tasta Gruhla sen. Valja je nagovoriti da izjavi kako se to 
zbilo tom prilikom. 

- Nju nagovoriti... 

- Zar nećeš pokušati? 

- To mogu - ali bi bilo bolje kad bi pokušao i sretni ljubavnik. 

- On je razborit momak. 

- S ukusom kakvom se mogu samo diviti: ona je najljepši 
pupoljak koji sam ikad ovdje vidjela. 

- Ah, to će Hermes morati saznati od mene. Usput rečeno, 
cvijeće za Agnes možeš naručiti i telefonski. 

- Telefonski? Pa znaš valjda da je telefon svima ovdje 
najpouzdanije vrelo obavještenja; u »Bierkanne« će već znati da je 


neki »muški glas« bio suglasan sa mnom što se tiče visine kazne, 
naime oslobađajuće presude. 

Šutke su jeli juhu i glavno jelo (ipak patka, ustanovio je ugodno 
iznenađen); on malo, ona mnogo; već su četrdeset godina tako jeli - 
on malo, ona mnogo - juhu i glavno jelo; tih dvadeset minuta bez 
razgovora izborio je još dok je bio mlad javni tužilac; bio mu je 
potreban taj kratak predah da o daljnjem toku rasprave sredi misli 
koje je sad u obliku natuknica hitro zapisivao na komadiću papira 
dok je ona otišla u kuhinju po kavu i desert: Horn?, pisao je, jav. t.?, 
zatim župnik K., stara L., Wermelsk.??, tri vojn., Gra, Ki, Ha,; 
numerirao je kratice, izmijenio brojčani redoslijed, tako da su se Gra, 
Ki, Ha našli ispred vojnika. 

Nikad se toga neće do sita najesti: njene svježe pečene savijače 
od jabuka s kremom od vanilijina šlaga; lijepa Meissen posuda za 
kavu, na kojoj je već eto trideset godina u ovakvim prilikama grijao 
hladne dlanove prije nego što bi iz čašice za rakiju hitro popio kapi 
za srce; već četrdeset godina gledao je u to lice plavuše koje je 
nekoć cvalo, a zatim stalo bivati sve bljeđe i šire, sjedio zajedno s 
njom za ovim velikim stolom od orahovine koji je bio namijenjen 
mnogoj djeci, »najmanje šestoro«; umjesto toga: spontani pobačaji 
koji nisu ostavili ni utješnog traga u vidu groba, ni spomena, već 
netragom nestali u ginekološkim klinikama; liječnički računi, 
»hormonska pojačala«, naborana čela raznih kapaciteta, dok 
napokon nije izostalo i mjesečno nadanje, sa svojih četrdeset godina 
ponovo je ušla u beskrvan status desetgodišnje djevojčice, on 
zanemario da joj dolazi sa svojom muškošću; ona postala brbljava i 
zaboravljiva, a on nanovo dječak koga nije više tištalo ono što 
dječake tišti; čak ni na grobljima traga, a već četrdeset godina oboje 
svejednako gledalo - jedući - on malo, ona mnogo - prazne stolce 
kao da s te strane očekuju plač, svađu, zanovijetanje, proždrljivost ili 
zavist pri jelu - nikad ne pomišljajući da uzmu manji stol za 
blagovaonicu; gosti rijetki; ti prazni stolci za nikad nerođenu djecu 
morali su ostati oko stola čak i poslije dvadeset godina pošto je ona 
ponovo postala mala djevojčica; ili će se možda i njoj, kojoj već 
odavna nije kao drugim ženama, desiti čudo koje se dogodilo Sari? 
Neumoljivo je osujećivao njene rijetke, povremene pokušaje da na 
prazne stolce u svojoj nježnoj histeričnoj mašti posjedne izmišljenu 


djecu svojih sanja, da kćerci Moniki zabrani previše jesti, da sina 
Konrada sklone na bolji apetit, dozivao ju je kao nekakvu mjesečarku 
svojim trijeznim glasom kojim je čitao osude; tu i tamo pokušavala je 
prostrijeti stol za tu izmišljenu djecu svojih sanja - ne često, dvaput, 
najviše triput u četrdeset godina: on je tada vlastoručno sklanjao sa 
stola tanjure i čaše i razbijao sve to u kuhinji u kanti za otpatke, ni 
brutalno ni okrutno, već kao nešto što se razumije samo po sebi, kao 
da sklanja spise sa stola, a ona nije ni plakala ni vikala, tek 
povlađivala s uzdahom kao da prihvaća pravednu osudu. Samo 
jednu stvar obećao joj je pred ženidbu, obećao i održao: da nikad 
neće sudjelovati u donošenju neke smrtne osude. 

Drugdje, gdje se znala zatjecati nepoznata i sama, gdje on nikad 
neće naići, pričala je po svemu sudeći o preminuloj kćeri i palom 
sinu, on je to otkrio samo jednom, i to u malom pansionu u Bavarskoj 
šumi, kamo je naglo morao poći, jer su nju bili otpremili u bolnicu sa 
slomljenom nogom. Slijedećeg jutra vlasnica pansiona upitala ga je 
kod doručka za palog sina Konrada koji je studirao medicinu, a 
poginuo kod grada zvanog Voronjež; zvučalo je to dobro - iz tuđih 
usta, a kad ona nije bila prisutna - štaviše istinito: plavokosi 
požrtvovni mladi čovjek, koji se zarazio u vojnoj bolnici za trbušni 
tifus i umro na rukama mlade Ruskinje, svoje dragane: zašto to ne bi 
bila istina? Zašto da za sebe i za njega ne izabere plavokosog 
požrtvovnog mladog čovjeka odavno zaboravljenog od svojih, koji 
više nije ni šaka praha, da im bude sin? Po svoj prilici je znala 
napučiti i raspučiti ovaj svijet jednom preminulom kćerkom i sinom u 
vrijeme dok njega nije bilo u blizini: a onda ono s mladom gospođom 
Monikom, kazala je gostioničarka, to je gotovo još tragičnije; survati 
se s avionom na putu svome zaručniku tamo »prijeko«, a on već sve 
pripremio za svadbu; da li je pod tim »prijeko« mišljena Amerika, ako 
jest, koja: Sjeverna, Južna ili Srednja; Srednja, odvratio je miješajući 
šećer u kavi; zaručnik je čekao u Meksiku, ne, nije bio Nijemac, već 
Francuz, koji je tamo radio na univerzitetu. Meksiko? Unirvezitet i 
Francuz, da taj nije bio - ne želi biti nametljiva a i ne tiče je se uopće 
- da taj nije samo bio - možda komunist? Neka to ne shvati kao 
uvredu, ona štaviše misli da su i komunisti ljudi, sudbina te mlade 
djevojke dira je eto u srce pošto joj je milostiva gospođa tako mnogo 
pričala o njemu, a sama je čitala da u Meksiku ljudi stoje »jako 


ljevo«; da, potvrdio je, da, komunist je bio taj mladi čovjek, taj 
Francuz imenom Bertaud, koji mu je skoro bio postao zet; i nije se 
oženio nijednom drugom taj Bertaud, ostao je vjeran uspomeni svoje 
Monike nestale u valovima zapadno od Irske; ta mu se igra sviđala 
jer se nije odvijala neposredno između njih dvoje, jer se nije mogla 
dovesti u vezu s ribolikim bićima nestalim bez traga u klinikama 
Berga, zatim gradića u Vestfaliji i obližnjeg velegrada. Jedino tom 
prilikom saznao je za tu njenu igru, jedino tad sudjelovao u tome 
pola sata za vrijeme doručka, kratko prije nego što se odvezao u 
bolnicu da bi je u bolničkim kolima otpratio kući. Jedina joj je želja 
bila - ako joj je već suđeno - da umre ondje gdje je provodila 
djetinjstvo, da je tetoše opatice koje vjeruju u »sina djevičina«, jedna 
od tih bila je njezina jedina preživjela školarka, izuzevši naravno 
Agnes s kojom joj je, »na žalost, na žalost«, bilo uskraćeno druženje; 
»te dvije«, govorila je misleći na opaticu i na Agnes, »mogle su imati 
tvoju djecu u svom krilu. Pogledaj im kožu: pigment, hormoni, oči - a 
moje su svakim danom sve mutnije, sve bljeđe; i kad ostarim, bit će 
jednog dana blijede poput bjelanjka.« Da, što se očiju ticalo, 
postajale su uistinu sve bljeđe, kao plavilo na engleskim poštanskim 
markama. Ne, što se tiče djece od te Irmgard ili njegove rođakinje 
Agnes: ne, ne, nije isključeno da je bolje ne imati ih. 

To je zbilja bilo jedno od njenih remek-djela, ova svježa, hrskava 
savijača od jabuka, s koliko je umješnosti dodala cimet i grožđice, a 
tek kašast umak od slatkog vrhnja s vanilijom; u znak zahvalnosti 
njegova ruka na njenoj, kojom mu je promiješala kavu. 

- Reci, jesi li kad čula za hepening? 

- Da - odgovorila je. 

Podigao je glavu i pogledao je strogo: - Zaista? Molim te, budi 
ozbiljna. 

- Ali Zaista - odvratila je - ozbiljna sam. Tu i tamo mogao bi ipak 
čitati nadregionalne novine, taj hepening, to ti je potpuno nov oblik 
umjetnosti, nov izraz, bilo što se razlupa, po mogućnosti s 
dopuštenjem onoga kome pripada, u najgorem slučaju i bez toga. 

On je odložio žličicu, podigao ruke s onom gestom zaklinjanja 
koje se ona plašila, jer ju je time - što se rijetko dešavalo - znao 
upozoravati, kao što je to činio sa svjedocima i optuženima, da 
govori istinu, suštu istinu i ništa drugo do istinu. 


- Ali, kunem ti se da rade čudne stvari, zalijeću se lokomotivama 
na auta, raskopavaju ulice, prskaju zidove kokošjom krvlju, razbijaju 
čekićem vrijedne satove ... 

- | zapale ponešto? 

- O paljenju nisam još ništa čitala, ali što da ne zapale kad već 
znaju slupati satove u komadiće i lutkama iščupati ruke i oči...? 

- Da, rekao je, »što da ne zapale nešto, u najgorem slučaju da 
prethodno i ne upitaju vlasnika za dopuštenje; što da se mojim 
humanim rukama ne povjeri rasprava za koju bi bio nadležan barem 
porotni sud, za javnog tužioca da se ne uzme netko sa strane, a za 
zapisničara netko tko se još uvijek klanja justiciji, iako ne do zemlje, 
malog Aussema, koji je - nema tome ni tako davno - dolazio na naša 
vrata za Martinje, vječno jednako slinav i s fenjerom u ruci, što ga je 
sam sklepao? Što da ne? Što da ne? - rekao je, zamolio još kave 
pružajući joj šalicu, nasmijao se od srca, gromko, koliko mu je to 
dopuštala cigara (još uvijek ona ista koju je zapalio tog jutra). A kad 
se ona gotovo snuždila što joj - kako je među njima bilo utanačeno - 
nije pobliže objasnio šalu zbog koje se čak zagrcnuo od dima cigare, 
dometnuo je: 

- Pomisli samo na svoje nadregionalne novine: zapaljen auto, uz 
to pjevanje litanija, kucanje lulama - ritmički - shvaćaš li zašto se 
smijem? Zašto Grellber ne želi novinare, a Kuggl-Egger ne smije 
shvatiti što je po srijedi? 

- Oh - rekla je uzimajući jedan praline iz srebrne kutije i potom još 
kave - pa naravno da ih sad shvaćam, te prepredenj akoviće, iako to 
više miriši po pop-artu. 

To je volio: kad je uzimala cigaretu, znala je napućiti usne poput 
desetogodišnje djevojčice koja žudi za tim da izgleda vragoljasto, taj 
bijeli komad prpošno u ustima, kao da joj zaista dolikuje; četrdeset 
godina, a neprobuđen život u njoj, bez ostavljena traga na zemlji, 
čak i bez sjećanja na ijedno nasilje iz vremena dok joj je dolazio sa 
svojom muškošću; vrlo, vrlo ostarjela djeca. Još jednom njegova 
ruka na njenoj. - Rijetko kad mi je tako dobro prijalo - i opet se 
osmjehnuo dok je mislio na svoj papirić: Gra, Ki, Ha, tri v., Žp. K. - 
zar i takav papirić nije već kao neko popartističko djelo? 


Rijetko kad se tako čilo, tako laka srca vraćao na neku raspravu, 
gotovo bodro navukao je ogrtač i nataknuo šešir na glavu, dohvatio 
štap iz stalka, poljubio njeno blijedo široko lice plavuše, koje je još 
uvijek smiješno drhtalo. Čak mu se i Birglar učinio manje tmuran, 
manje skučen: zapravo je lijepo kako ta rječica Duhr, iako blatna i 
spora, protječe kroz gradić, pješačka staza uz nju, mali brijeg- 
vidikovac, sporni spomenik ratniku, Nepomuk na mostu, sjeverna 
gradska vrata, južna gradska vrata, »glavna poprišta prometnih 
nesreća«, »uska prometna grla«, lijepi su dapače bili i crveno-bijelo 
oličeni dućani uz gradsku vijećnicu; zašto ne živjeti u Birglaru, 
umrijeti u Birglaru? 

- Ne, neću ruže - rekao je u cvjećarni - ni ivančice - ni ljubavno ni 
mrtvačko cvijeće - da, da - rekao je - dajte mi taj lijepi stručak 
jesenskog cvijeća - na adresu gospođice Hall znate? 


U Duhr-Terrassen uspio je jedino čokoladni parfait koji se 
servirao i onima koji na nj ne bi imali pravo po jelovniku i meniju, a to 
zato da bi se utješili i udobrovoljili; spravljen je bio još prethodne 
večeri u velikim količinama koje nisu bile ni u kakvom srazmjeru s 
vjerojatnim narudžbama za meni br. 4; a zgotovile su ga ruke one 
koja je svojim ponosnim očitovanjem tako smela osjećaje, srce i ruke 
svoje majke, da joj se izjalovio i njen specijalitet - kiselo pečenje -; 
parafait je vlastoručno servirao njen otac koji se sjetno ispričavao 
zbog neuspjelog jela, iako ne baš neutješno: - Po srijedi su 
emocionalni razlozi koje bi bilo neprilično iznositi - naplaćivao je 
manje iznose od navedenih, čak i Bergnolteu koji mu se nije sviđao. 
Nije pokazivao čak ni uzrujanja kad ga je u dva navrata - oba puta 
isti muški glas - zamolio da dozove goste na telefon, pri čemu se taj 
muški glas u prvom navratu raspitao ima li tamo nekakva kabina i da 
li je Zvukovno izolirana; nato zatražio razgovor s Kugl-Eggerom a 
potom i s Bergnolteom, obojica su ostala prilično dugo, pet, šest 
minuta, možda i duže; prvi doduše nije izašao baš smeten, ali dosta 
zbunjen, dok se drugi zadovoljno smješkao. 


Nešto živosti unio je Hollweg koji je navratio oko četrnaest i 
četrdeset pet, baš kad se društvo spremalo za odlazak, svježe 
okupan i dobre volje domahnuo je Hermesu i Kugl-Eggeru, naklonio 


se gospodama iz daljine i zaputio stolu za kojim su sjedili Grahn, 
Schorf-Kreidelova i Aussem, ondje su ga dočekali savjetom da 
naruči jaja na oko sa slaninom _ ili omlet, jer danas se sve 
ponesrećilo, čak i salata; Schorf-Kreidelova, Grahn, Hollweg i 
Aussem, istomišljenici iz liberalne opozicije dogovarali su se potiho u 
vezi s predavanjem zakazanim za sutra navečer, nadali se da mu 
ovaj put valjda neće prisustvovati Hermesova i svojim izazovnim 
naprednjačkim upitima »pobrati skorup liberalnosti u ime katolika 
birglarskog okruga.« 

- Ta ženska - tiho je rekla Schorf-Kreidelova - tko bi je izopćio, 
napravio bi nam najbolju uslugu. Svejedno je prijazno domahnula 
Hermesovoj koja je u tom trenutku s Kugl-Eggerovom pod rukom 
napuštala Duhr-Terrassen, obećala da će još istog popodneva 
otputovati u obližnji velegrad, da bi referenta priredila na upadice 
koje su se mogle očekivati od Hermesove; taj mladi poslanik trebao 
je izlagati o temi: »Prehrana svjetskog stanovništva - kontrola 
rađanja - napredno društvo« i moglo se očekivati da će Hermesova, 
koju je odnedavna resio pridjevak »Elza-pilula«, svojski sudjelovati u 
toj temi. Hollweg je sa svoje strane obećao da će osobno doći u ime 
svojih novina i o svemu napisati uvodnik u kome »na Elzu neću 
utrošiti ni ciglog retka, to čvrsto obećavam«. Uz put je zapitao kako 
teku stvari oko rasprave Gruhlovima, našto je Grahn objasnio da je u 
sobi za svjedoke vrlo veselo, a Schorf Kreidelova dodala da je šteta 
što je onako kratkim postupkom ušutkana jedina osoba kadra da 
unese malo živosti u tu straćaru. Pošto je ispričala kako je Gruhl 
zapalio svoju lulu, pri tom nju takoreći opržio pa se »šarmantno, ti ga 
znaš« ispričao, izjavio je Hollweg da je to sasvim zgodno i da može 
poslužiti za finu lokalnu žaoku u vidu teme »O pušenju u sudnici«; tu 
je uskočio Aussem i zapitao ne bi li pod svojim pseudonimom 
»Justus« mogao napisati kratak osvrt o »besmislenosti paljenja auta 
i o besmislenosti izvjesnih procesnih procedura«, no Hollweg je 
odsječno, gotovo ljutito šapnuo, da su »naši prijatelji« izričito molili 
da se ne piše o procesu i da će ovaj put jamačno i on sam morati 
zatomiti svoju lokalnu žaoku, jer je pušenje u sudnici, i to »od strane 
jednog optuženog« vrlo upadljiv prijestup. 

Na povratku u sudnicu upitao je Hermes Kugl-Eggera zašto ne 
ospori nadležnost suda i kao minimalan zahtjev ne zatraži porotni 


sud, našto je Kugl-Egger sa smiješkom odvratio kako braniocu neće 
biti uskraćeno pravo da ospori, ako želi, tu, »moram priznati«, čudnu 
pravnu okolnost da obojicu Gruhla izvede pred Prellov forum te da 
za njih umjesto pola godine (što je branilac odmah preinačio u četiri 
mjeseca) izbori dvije godine, ali on sumnja u moguć uspjeh jedne 
takve intervencije, jer je naposljetku optužnica podignuta radi 
materijalne štete i grubog prijestupa; slegnuo je ramenima, 
tajanstveno se nasmiješio i izjavio da sve to zajedno ne prelazi 
okvire neke krijumčarske, krivolovske ili piromanske zgode, nisu 
isključeni bogohuljenje i blasfemija, jer je pjevanje litanije ipak bilo 
vrlo neprilično. Gdje nije tužioca - a tužilac je on, javni tužilac - tu nije 
ni suca. A Hermes može, ako ga je volja zahtijevati strožu kaznu! 


Gospođi Kugl-Egger, koja se ni čokoladnim parfaitom ni dobrom 
kavom nije dala utješiti niti obmanuti nakon neuspjelog jela, nego je 
bila nekako uznemirena, gospođi Kugl-Egger donekle je laknulo kad 
su konačno dospjeli do sudnice, jer je sudnica pružala izvjesno 
jamstvo da će Hermesova šutjeti barem nekoliko narednih sati; sad 
je već itekako žudno čeznula za »tim gnijezdom istočno od 
Hermesove o najznačajnijim pitanjima dana bilo joj je već više nego 
dobro poznato; u međuvremenu je i ona sa svoje strane bila nacistu 
da je to zbilja ona pretjerano živahna i plavokosa djevojčica koja je 
»nekako stalno grizla jabuke« i svojedobno najhitnije i na duže 
vrijeme morala u internat; sve u svemu: ne nesimpatična a pogotovo 
ne zlobna, već samo beskrajno zamorna osoba u čijem su zvonkom 
smijehu stalno odzvanjale suze; da li je već bila u Izraelu, stigla je 
još Hermesova upitati Kugl-Eggerovu dok je sud zauzimao svoja 
mjesta, Kugl-Eggerova je ostala dužna odgovora, stigla je samo 
odmahnuti glavom, našto joj je Hermesova neponovljivim gestama 
dala na znanje, da mora otići onamo, to čovjek mora vidjeti. 


Poručnik je zaključio da prvu polovicu tog dana uknjiži kao 
nesretno jutro, kad mu se sve izjalovilo ili obrnulo u zlovolju - nadao 
se još uvijek da će mu se prilikom njegova iskaza tog popodneva 
objasniti barem dio onoga što ga je tištilo -: razgovor sa župnikom, 
pokušaj da obojicu svojih potčinjenih opomene na takt i pristojnost, a 


nakon svega: ovo očigledno neuspjelo jelo, iza čega ga više nisu 
mogli udobrovoljiti ni snižena cijena ni čokoladni desert; u prvom 
trenu bio je pomislio da je neuspjeli ručak izraz »osobne i ideološke 
antipatije« prema njemu i instituciji kojoj je pripadao svim srcem, a 
onda je, pošto se gostioničar ispričao, uz čokoladni parfait ponudio 
besplatnu šalicu kave, »da bi spasio dobar glas kuće koji je 
nepredvidivim duševnim potresima« dospio u opasnost, pogledao 
onome u smeđe oči kao u psa i oivičene lukavstvom, u početku 
slutio porugu a kad je nije našao, popušio unekoliko utješen cigaretu 
uz kavu, dok je do kraja čitao uvodnik nadregionalnih novina. 


Prije nego što je Leuffenova došla iz kuhinje i nagovijestila da je 
vrijeme da se vrate na raspravu i pošto su Scholwenovi dugo vijećali 
s Wermelskirchenovom o raznim pristojbama, došlo je u kavani 
Fronh do — neočekivano — dramatične — životne ispovijesti 
Wermelskirchenove, koja je u jedva dvadeset pet minuta 
preneraženom župniku uz ispovijed izložila gotovo kompletnu 
ljubavnu filozofiju; kako se vrlo mlada udala odnosno bila udata za 
tadašnjeg podoficira Wermelskirchena, koji se njom - imala je tada 
šesnaest godina, bila mlada, bezbrižna, željna života i ljubavi - 
najprije oženio »uz crkvu i sve ostalo« a onda je zaveo. | pogane je 
stvari radio s njom i prestravilo ju je što sve spol može napraviti od 
muškarca, dvije godine bila je udata za Wermelskirchena, koji je bio 
lukav, lijen i obijestan stvor, dvostruko stariji od nje, 
tridesetdvogodišnjak i van svake sumnje bio samo jedno: muškarac; 
ni vojnik ni seljak već samo mužjak i to u takvoj mjeri i na takav način 
da je morala plakati; zatim je posljednjih mjeseci rata prebačen 
nekamo iz Birglara, gdje je dotad u okviru jedne motorizirane jedinice 
obavljao nekakav pozadinski posao, i nakon dva dana bio je mrtav; 
vijest o tome donio joj je jedan njegov drug, i ne samo tu vijest, znao 
je taj osim toga i pričao joj da zna kako izgleda njena koža, ruke, 
poznavao joj je tijelo kao i njen vlastiti muž, koji je i nakon svoje smrti 
nanovo posegnuo za njom preko tog mladića, »gadna izdaja« je to, i 
stoga ona nije udovica nego još uvijek žena tog Wermelskirchena; 
on je još uvijek posjeduje, on, koji je tamo negdje u hirtgenskoj šumi 
odavna »zaoran« bez groba, bez križa i bez traga na zemlji; oh, taj je 
živ i ne treba je nitko uvjeravati da mrtvi nisu mrtvi, no ponekad misli 


da bi bilo bolje kad bi mrtvi zaista bili mrtvi, a osim toga njeni su je 
pobožni roditelji pred svećenikom i oltarom predali tom 
Wermelskirchenu; i je li on, svećenik kadar da uopće shvati kako je 
»ponekad nasrtao na nju« taj lupež koji je odao i proda drugima čak i 
sitnu malju što je ima na leđima. Ohladila se juha, ohladila se i kava 
te im je valjalo promrmljati dugo bespomoćno, zapravo suvišno 
izvinjenje pred Frohnovom kad im je prišla s Leuffenovom, jer 
Frohnova je smjesta shvatila da se tu odigralo nešto nesvakidašnje. 
- |I sjedio je tu - pričala je kasnije - i držao joj ruku kao što to 
zaljubljeni ponekad čine u kinu, držao te strašno lijepe ruke u 
svojima, a nijedno nije okusilo ni juhe ni kave. 


Gore, gdje su se sreli da ponovo navuku svoje odore, objavio je 
Stollfuss da je raspravu naumio još danas privesti kraju, zato neka 
gospoda već sad stanu prikupljati materijal i bilješke za svoju 
završnu riječ, on vjeruje da je moguće završiti s izjavama svjedoka, 
ponovnim saslušanjem obojice Gruhla i obojicom vještaka, to jest 
profesorom —Burenom i trgovcem umjetninama Mortikom do 
najkasnije 18.30 sati; zatim se može ubaciti pauza, a možda i jedna 
kraća prije toga. Izgleda da je taj plan bio po volji Kugl-Eggeru a ne 
osobito Hermesu, koji je izjavio da je tim vremenskim planom 
naravno više nego zadovoljan, međutim sumnja da će njegovi 
štićenici izdržati »takav napor« bez štetnih posljedica. Takav 
argument dočekao je Stollfuss s ljubaznim a Kugl-Egger s 
podrugljivim smiješkom, nato se Hermes i sam kiselo osmjehnuo na 
ljubazno upućenu sStollfussovu molbu da po mogućnosti ne 
upotrebljava trik s nesvjesticom ili pak iznemoglošću; u slučaju da se 
Hermes pribojava slabosti ili nesvjestice za svoje štićenike, nastavio 
je Stollfuss, ne bez prizvuka lagane prijetnje u glasu, dok je silazio, u 
tom slučaju može iz obližnje bolnice udaljene dvije minute pozvati dr. 
Hulffena, koji je inače vrlo vičan takvim slučajevima. Osim toga je i 
Schroerova spremna da pruži pomoć. Hermes se osjećao nemalo 
zatečen. Bio se potiho nadao da će te večeri s juridističkim 
osobitostima procesa upoznati jednu prijateljicu svoje žene koja je 
povremeno pisala izvještaje za neke nadregionalne novine i čiji se 
dolazak očekivao kasno navečer. Namjeravao ju je sutradan povesti 


sobom u sudnicu, a sad je već razmišljao o mogućim razlozima za 
reviziju čitavog slučaja. 

Od tuceta prisutnih tog prijepodneva ostalo ih je još samo troje: 
Hermesova, Kugl-Eggerova i Bergnolte, koji je još razmišljao o tome 
da li je jelo u preporučenom mu »najboljem lokalu na trgu« zaista 
moglo biti tako loše kakvim mu se učinilo, ili taj utisak valja pripisati 
samo »slučajnoj dispoziciji njegove prijemljivosti za ukus«, jer inače 
nije mogao zamisliti da se Grellber, čije je gurmanstvo bilo tako 
notorno da je povremeno čak istupao kao vještak-amater pri 
utvrđivanju zakonom propisane kakvoće živežnih namirnica, da se 
taj šalio kad je s uživanjem mljackao dok mu je preporučavao 
tamošnju kuhinju. Zamišljeno je sjeo na svoje staro mjesto, najprije 
umireno a zatim gotovo tjeskobno jer se red prisutnih tako prorijedio. 
Tog poslijepodneva izostali su: žena sociologa za pitanja prometa, 
koja je za svog muža morala prirediti referat o problemima semafora; 
tu je valjalo obraditi statistike, ispisati natuknice, srediti tok referata; 
osim nje nedostajali su: Agnes Hall iz poznatih razloga, mesar 
Leuffen iz Huskirchena - Gruhlov šurjak - i to stoga što je za neku 
veliku svadbu, koja je trebala biti idućeg dana, morao zaklati svinju i 
tele, dvojica kolega Gruhla sen. kojima je bilo stalo da čuju izjavu 
sudskog vještaka, no kako nisu mogli žrtvovati još i popodne, 
zamolili su Gruhla preko sudskog redara Schroera da im prvom 
prilikom ispriča ono najvažnije iz tog iskaza, Schorf-Kreidelova iz 
poznatih razloga te osim ovih i trojica umirovljenih građana koji su 
sam za prijepodneva  tratii svoje vrijeme kao — »studenti 
kriminalistike«, a u poslijepodnevnim se satima u mirnoj stražnjoj 
sobi lokala »Bierkanne« spremali za turnir skata što su ga za 
Sljedeću nedjelju u susjednom okružnom centru Wollershovenu 
organizirali članovi komiteta »Razveselimo svoje starije sugrađane«, 
ta trojica, jedan stariji seljak, jedan umirovljeni srednjoškolski 
profesor i jedan skoro osamdesetgodišnji obrtnik osjetili su neovisno 
jedan od drugog da je u »toj stvari nešto čudno«, a inače ništa 
vrijedno spomena, jer im je čitav slučaj bio dobro poznat. 

Među prisutnima bila su samo dvojica novih: mladi poljoprivrednik 
Huppenach iz susjednog sela Kireskirchena, ranije vojnik u jedinici 
mladog Gruhla, koji je ionako bio došao poslom zbog nekog kredita 
u okružnoj štedionici, i umirovljeni okružni službenik po imenu 


Leuben, koji je sa Stollflussom bio u daljnjem srodstvu. Na trenutak je 
Bergnolte u sebi osumnjičio poljoprivrednika Huppenacha i starog 
Leubena da su novinari, ali je to prestalo čim je kratko osmotrio 
njihovu spoljašnjost i izraze im lica. 

Zamjetljivo bolje raspoloženje predsjednika suda i optuženih za 
vri jedilo je zapravo daleko veći auditorij; pogotovo se to moglo reći 
za obojicu Gruhla, jer ako su tog jutra djelovali spokojno i mirno, sad 
su zračili vedrinom koja je čak i braniocu popravila nešto pokvareno 
raspoloženje. Neuspjelo jelo nije izgleda ozlovoljilo javnog tužioca: 
na brzu ruku naručio je od Schmitza jedan od njegovih čuvenih 
omleta souffles; jedini koji nisu bili pogođeni ometanjem kuhinjskog 
umijeća Schmitzove bili su Gruhlovi, naročiti miljenici sudbine; mlada 
dama došla je naime sa svojim očitovanjem, koje je za posljedicu 
imalo spomenuto ometanje kuhinjskog umijeća, kad su jedino uspjeli 
teleći medaljoni namijenjeni Gruhlovima već bili u raznosaču za jelo. 
Gruhla sen. posebno je razgalila iznimno dobra kava tog dana, uz 
koju je popušio jednu od onih cigara za koje se Schmitz - kako mu je 
bilo poznato - »znao mašiti« samo u rijetkim prilikama: bila je od 
blagog mirisa duhana savršene finoće. Očitovanje Eve Schmitz da 
očekuje dijete dovelo je i mladog i starog Gruhla u pravo euforično 
stanje: naizmjenično su sa svojom zaručnicom, odnosno snahom 
kratko zaplesali i pitali je stalno iznova, da li je to zbilja sigurno. Javni 
tužilac je, osokoljen činjenicom da njegovom kolegi Hermesu izgleda 
neće uspjeti planirana režija, pozvao kao prvog iza odmora još 
jednom Gruhla sen. i zapitao ga u dobrom raspoloženju, nije li se 
možda zabunio kad je izjavio da je doduše dolazio u sukob sa 
zakonom, s poreznim zakonom, ali da nije bio kažnjavan. Gruhl je 
odvratio, ne, kažnjavan nije bio - jedino ako se bezbrojni nalozi za 
ovrhu ..., našto ga je javni tužilac prijazno prekinuo i rekao, ne, na to 
nije mislio, on samo traži objašnjenje za neobičnu činjenicu što ju je 
uočio prilikom ponovnog prelistavanja spisa, a ta je da je Gruhl, iako 
pozvan u vojsku tek 1940, već na kraju 1942. bio narednik, a na 
kraju 1943. začudo bio po činu opet običan vojnik. Oh, izjavio je 
Gruh! vedro, objašnjenje je vrlo prosto, jer je u ljetu 1943. bio 
degradiran. Oh, upitao je javni tužilac, to zvuči tako samo po sebi 
razumljivo, da li se svi vojnici degradiraju samo tako, ni pet ni šest? 
Ne, rekao je Gruhl, sad već ne samo vedro nego gotovo radosno, 


protiv njega je bio pokrenut vojni sudski postupak, bio je osuđen na 
osam mjeseci zatvora, ali je odsjedio samo šest, i to u nekoj vrsti 
tvrđavskog zatvora. Tu se energično umiješao branilac i zapitao 
predsjednika da li je u ovom slučaju dopustivo kaznu izdržanu u 
vojsci označivati kao prethodnu kaznu. Javni tužilac je odvratio da on 
takvu kaznu nije označio kao prethodno kažnjavanje; predsjednik je 
mirno odgovorio Hermesu da se radi o tome, na osnovi kojeg je 
kažnjivog čina Gruhl bio osuđen. Nato je javni tužilac sa smiješkom 
upitao Gruhla sen. da li je voljan odgovoriti ako ga pitaju o tome. 
Gruhl je potvrdno kimnuo glavom, a da se nije posavjetovao s 
braniocem, i izjavio da je voljan odgovoriti na to pitanje. Nato će javni 
tužilac: - Tad mi ispričajte što se dogodilo. - Gruhl je izjavio da su ga 
još za vrijeme opće obuke stalno premještali na razne stolarske 
poslove, dijelom u stanove oficira i podoficira, a povremeno je radio 
za njih i u bataljonskoj radionici; kad je njegova jedinica krenula u 
Francusku pošto se rat završio (upadica javnog tužioca: - Hoćete 
reći, vojni pohod na Francusku? Gruhlov odgovor: - Hoću reći, rat) 
bio je najprije u Rouenu a kasnije u Parizu; na osnovi potražnje koja 
je vladala za njima, dospijevao je sve više, naposljetku je radio za 
nekog pukovnika i to »poglavito Louis XVI - to mu je uvrtjela u glavu 
žena«, doskora su za njegove potrebe u Parizu zaplijenili jednu malu 
stolarsku radionicu u predgrađu Passy, neku malu straćaru u kojoj je 
međutim bilo sve što mu je bilo potrebno; tamo je odlazio jutrom, 
radio, kasnije je i spavao ondje, naposljetku se i sprijateljio s 
kolegom kome je radionica pripadala, isposlovao u pukovnika da i taj 
radi s njim. Kolega se zvao Heribault i dandanas mu je još prijatelj. 
Sad je Heribault vlasnik dobro uhodane antikvarnice, na ideju da 
otvori takvu radnju došao je Heribault u toku zajedničkog posla s 
njim za vrijeme rata; bio je vrlo, vrlo dobar stolar, uglavnom 
namještaj, ali ne stilski, tome ga je on poučio. Ukratko, Heribault je 
kasnije radio posve za svoj džep, pukovnik o tome nije imao ni 
pojma, a on, Gruhl nije mu, naravno, polagao računa o trajanju 
pojedinih radova; za manju komodu, koju bi kod kuće kao svoj 
čovjek renovirao za sedmicu ili štaviše za tri dana, uzimao je i do dva 
mjeseca vremena. I tako, jednog je dana rekao pukovniku da bi tim 
poslom kod kuće bez imalo muke mogao zarađivati mjesečno četiri 
stotine do pet stotina maraka i da je prosti vojnik zapravo šugavo 


plaćen. Pukovnik se nasmijao, a on nato vrlo brzo bio unaprijeđen u 
čin razvodnika, zatim u vodnika, a potom u čin narednika. Kasnije su 
se u Heribaultovoj radionici održavali sastanci, poneka4 bi uveče 
znalo doći nekoliko muškaraca, pa i žena, donosili bi vino i cigarete, 
a Heribault bi ga svaki put slao nekamo s napomenom da je bolje za 
njih i za njega da uopće ne zna o čemu se tu govori, na vratima 
radionice bio je natpis: Njemačka vojska, ili tako nekako slično. Tada 
bi obično odlazio u kino ili na ples te se na Heribaultovu molbu uvijek 
vraćao tek oko ponoći. Na tužiočevo pitanje, postavljeno podmuklom 
blagošću, zar me se to nije učinilo sumnjivo, odvratio je Gruhl, 
sumnjivo: ne, ali je svakako bio nacistu da se ti ljudi tamo ne sastaju 
da bi raspravljali o tekstu poruke odanosti Hitleru. Ta bio je rat, a on, 
Gruhl nije imao utisak da su Francuzi time jako oduševljeni, 
Heribault je njemu i pukovniku također puno pomogao da nabave 
pokućstvo; poznavao je mnoge stolare, trgovce starim namještajem 
kao i privatne osobe. Za kupljeno pokućstvo utanačivali bi cijenu u 
maslacu, cigaretama i kavi, »i to tako visoku da bi i za susjedstvo 
ponešto preostalo«; svaka se cijena plaćala u maslacu, kavi, 
cigaretama; on, Gruhl je također često putovao okolo, u Rouen, 
Amiens a kasnije u Orleans i uvijek uzimao svežnjiće za 
Heribaultove prijatelje: maslac, kava i tako dalje, dok ga jednog dana 
nije Heribault zapitao bi li ponio paketić maslaca iako znade da u 
njemu nema ni maslaca ni cigareta a ni kave; a kako se u 
međuvemenu bio vrlo sprijateljio s Heribaultom, stanovao i jeo kod 
njegove porodice, a Heribaultova žena i kćerkica bile jako dobre 
prema njemu prilikom smrti njegove supruge, zamolio je dakle 
Heribaulta da mu kaže što je u paketu, a ovaj je odvratio »ništa 
gadno, samo papir, na nesreću tiskan stvarima koje ne bi jako 
obradovale tvog pukovnika«. | tako je dakle nosio paketiće - u više 
navrata - dok ga jednog dana nije upozorio vojnik iz komande, kamo 
je tu i tamo morao svratiti da podigne doznake za jelo i svoju plaću, i 
prišapnuo mu da je radionica pod paskom. On je nato upozorio 
Heribaulta koji je smjesta nestao sa svojom porodicom, a on sam 
dva dana nakon toga bio uhapšen; priznao je da je nosio paketiće, 
ali ne i da je znao što je u njima. Uz put rečeno, nakon sudske 
rasprave »propao je sav posao s pokućstvom, jer o tome se i radilo, 
kako se ispostavilo«, također je i pukovnik bio degradiran. Upitan da 


li je kaznu osjetio kao pravednu i da li je imao grižnju savjesti, 
odgovorio je Gruhl da nije. Nije imao ni najmanju grižnju savjesti; a 
da li je kaznu osjetio kao pravednu - pa sad, pravedan, to je velika 
riječ, naročito mučna u vezi s ratom i njegovim posljedicama. Tako, 
on dakle riječi poput pravedan i pravda osjeća kao mučne, još i 
danas? Da, odvratio je Gruhl, »još i danas kao izrazito mučne«. 
Ranije je izjavio da se nikad nije zanimao za politiku, kako to da se 
onda opredijelio za te ljude. Upravo stoga što se nikad nije zanimao 
za politiku, opredijelio se za te ljude: volio ih je. »Ali vi to ionako ne 
razumijete.« Javni tužilac se razljutio i rekao da ne dopušta da 
optuženi ponovo daje sud o njegovoj inteligenciji, uostalom više 
nema nikavih pitanja, potpuno su mu sad jasni njegovi nazori, a u 
vezi s Homovim nazorima još su mu jasniji: udara mu također u oči 
da su za optuženog najneobičnije stvari »naravne«: sve proglašava 
za »naravno«. Predsjednik je strogim glasom ukorio Gruhla zbog 
njegovih riječi »ali vi to ionako ne razumijete« i dupustio da branilac 
postavi pitanje optuženom. Nije više bio onako dobre volje, jer je 
vidio kako mu izmiče dragocjeno vrijeme. Nato branilac: što je Gruhl 
radio u vojnom zatvoru i iza toga? Gruhl, umorno i sad već 
ravnodušno: 

- Popravljao namještaj, iza toga u Amsterdamu. - Na braniočev 
upit da li je učestvovao u vojnim operacijama, odgovorio je: - Ne, ja 
sam se borio samo na frontu pokućstva, uglavnom na fronti Louis 
XVI, directoire i empire. - Javni tužilac zatražio je da se optuženi 
ukori zbog izraza »fronta pokućstva«, on u tome vidi vrijeđanje palih 
u prošlom ratu, među ostalima i svog oca, koji nije pao na fronti 
pokućstva. Predsjednik je zamolio Gruhla da se izjasni u vezi s 
opravdanim prigovorom javnog tužioca, Gruhil je nato, okrenut 
ovome, mirnim glasom izjavio kako mu nije bila namjera da vrijeđa 
uspomene na mrtve, u njegovoj porodici pali su: brat, stric, svekar a 
osim njih i njegov najbolji prijatelj iz mladosti, ratar Wermelskirchen 
iz Dulbenweilera; no on, Gruhl borio se, kako je rekao, na fronti 
pokućstva, o tom svom poslu često je razgovarao s braćom, 
svekrom — Heinrichom — Leuffenom i pokojnim prijateljem 
Wermelskirchenom, dapače njegov prijatelj Wermelskirchen, inače u 
više navrata odlikovani avijatičarski podoficir, pozvao ga je: 


- Samo ti drži položaj na fronti pokućstva - riječ dakle ne potječe 
od njega već iz usta palog vojnika punog odličja. Ne osjeća se dužan 
da povuče taj izraz. 

Saslušanje gotovo osamdesetogodišnjeg župnika Kolba iz 
Huskirchena proteklo je takoreći poput razgovora među prijateljima, 
povremeno je imalo vid teološkog seminara večernje škole, 
sadržavalo poneku crtu seoskog ogovaranja, predsjedniku za utjehu, 
a na razočaranje gospođama Hermes i Kugl-Egger premalo od onog 
po čemu se župnik pročuo nadaleko izvan birglarskog okruga: 
premalo njegove »vatrene i neustrašive originalnosti«, koja je 
doduše bila sadržana u njegovim izjavama, ali ne i u načinu kako ih 
je dao. Bergnolte ga jedini nije poznavao (Kugl-Eggerovi su prilikom 
svog nastupnog posjeta u Huskirchenu imali prilike upoznati njegov 
temperament), te ga je te večeri Grellberu opisao »kao pravi original, 
jasno vam je što time želim reći«. Predsjednik je sa suzdržljivom 
uljudnošću, u kojoj ni najzlonamjerniji nije mogao osjetiti ni trunka 
uvrede, ponudio Kolbu da sjedne, Kolb je otklonio tu ponudu istom 
onom uljudnom suzdržijivošću u kojoj se nije krilo ništa uvredljivo. 

Župnik je izjavio da Gruhla sen. ne poznaje baš od najmanjih 
nogu, no ipak otkako je navršio deset godina; u to je vrijeme često 
dolazio iz Dulbenweilera svojoj tetki Wermelskirchen u Huskirchen. 
Dobro ga poznaje od njegove šesnaeste godine, otkako je bio počeo 
»hodati s Elizabetom Leuffen, svojom kasnijom ženom«. Gruhl mu je 
oduvijek bio poznat kao vrlo radin i pouzdan čovjek, spreman da 
pomogne, ponešto tih, ali to je vjerojatno dolazilo od neveselih 
doživljaja iz djetinjstva. Upitan od strane javnog tužioca za te 
doživljaje, izjavio je Kolb kako ne vidi razlog da o tome nešto rekne, 
jer se po takvim stvarima rado čeprka. Na slijedeći upit javnog 
tužioca, koji se nije usudio da ustraje pri svome, kako naime stoji s 
Gruhlovom  religioznošću, pokazao je Kolb umalo znake svog 
čuvenog temperamenta rekavši nešto glasnije nego maloprije - da 
ovdje stoji pred svjetovnim sudom, gdje nitko nema prava postavljati 
takva pitanja, uostalom na to pitanje ne bi odgovorio ni pred 
crkvenim sudom niti je ikad ikome odgovorio. Predsjednik ga je 
uljudno podsjetio da doduše može uskratiti odgovor na pitanje 
javnog tužioca, ali da se ovdje radi o tome da se dobije predodžba o 
Gruhlovu karakteru, a kako je on, cijenjeni gospodin Kolb ipak 


župnik, nije tako neosnovano pitati i za tu stranu Gruhlova karaktera. 
Kolb je poput Stollfussa uljudno osporio da postoji veza između 
religije i karaktera, štaviše, izjavio je, okrenut javnom tužiocu i 
govoreći opet nešto glasnije, osporava dapače i vezu između religije 
i čestitosti. On može reći samo jedno: Gruhl je uvijek bio čestit 
čovjek, o religioznim stvarima nije se nikad izjašnjavao otpadnički ili 
bogohulno, a usput rečeno, što se svjetovnog tiče, dosta je zadužio 
huskirchensku župu prilikom popravka i obnove gadno porušene 
crkve; Gruhl osim toga vrlo voli djecu, u »teškim godinama« vlastitim 
je rukama pravio vrlo lijepe igračke od drva za djecu koja nisu imala 
od koga dobiti božične poklone takve vrste. Tu je Gruhi sen. 
podignutom rukom zamolio za riječ, dobio je od predsjednika i rekao 
da bi, iako nepozvan, htio objasniti da je prema religijskim stvarima 
ravnodušan; on je to bio već jako dugo, još dok je kod poštovanog 
župnika slušao poduku za buduće supružnike, dakle pred nekih 
dvadeset pet godina. 

Župnik je nato objasnio kako je moguće da Gruhlu nedostaje 
vjera, ali on, župnik smatra ga jednim od malobrojnih kršćana što ih 
ima u svojoj župi. Tu je javni tužilac vrlo uljudno, gotovo ljubazno i sa 
smješkom dometnuo da je vrlo iznenađen što tako nešto čuje od 
jednog župnika, a on - »molim, oprostite mi« - pomalo sumnja da je 
to teološki održivo ili ispravno, te zar ga kao župnika ne tišti takva 
ravnodušnost. Župnik je isto tako uljudno, gotovo ljubazno i sa 
smiješkom odvratio da ga tišti štošta na tom svijetu, ali da se od 
države ne nada lijeku za svoje boljke. A što se tiče teološke 
održivosti ili pravilnosti i njegove tvrdnje, mora da je on, javni tužilac 
previše »pokupio od katoličkih udrženja«. Predsjednik se našalio 
upitavši tužioca, je li mu u pogledu Gruhlove konfesije stalo da dobije 
neku vrstu višeg teološkog svjedočanstva; tužilac je pocrvenio, 
zapisničar Aussem se nacerio i još iste večeri pričao svojim 
partijskim istomišljenicima kako je »skoro bilo došlo do loma«. 
Branilac je uto zapitao župnika je li tačno da je jednom zatekao 
Gruhla kako puši u crkvi. Da, potvrdio je župnik, jednom ili štaviše 
dvaput zatekao je Gruhla kako u crkvi puši lulu; ponekad je Gruhl 
znao navratiti u crkvu - po svoj prilici radi zadanog obećanja svojoj 
ženi - i to kad nije bilo bogoslužja, te je on jednom stvarno zatekao 
Gruhla u jednoj od zadnjih klupa gdje sjedi i puši lulu; u početku ga 


je to vrlo prestrašilo i naljutilo, učinilo mu se bogohulno, međutim kad 
je vidio izraz Gruhlova lica kad ga je zazvao pa nešto i prekorio, 
otkrio je na tom licu izraz »gotovo nevine krotkosti«. »Bio je potpuno 
sanjarski zanesen i odsutan duhom, a znate«, dodao je župnik, 
»možda to može razumjeti samo netko tko poput mene stalno puši 
lulu, ona čovjeku postane gotovo dio tijela, i sam sam se već 
zatekao kako s gorućom lulom koračam po sakristiji, a opazio sam 
da mi je u ustima tek kad sam preko glave navukao kazulu pa mi je 
lula zapela za uski izrez oko vrata, a tko zna, da nije bilo ministrana 
u blizini, možda bih se s lulom u ustima i uputio do oltara, da samo 
izrez nije bio tako uzak«. Sud, optuženi i prisutni u dvorani različito 
su primili tu župnikovu primjedbu: gospođa Kugl-Egger je kasnije 
izjavila da nije povjerovala vlastitim ušima, gospođi Hermes učinilo 
se to »izvanredno«, Bergnolte je iste večeri rekao Grellberu: - Čini mi 
se da mu u glavi nije više sve u redu. - Predsjednik, branilac i 
optuženi krišom su se osmjehivali, javni je tužilac te večeri pričao 
svojoj ženi da mu je bilo upravo neugodno, mladi Huppenach glasno 
se zasmijao, a stari Leuben vrtio je glavom i kasnije govorio kako je 
to »prevršilo svaku mjeru«. Na braniočevo pitanje što može reći o 
Georgu Gruhlu, okrenuo se župnik sa smiješkom ovome i rekao da 
mladog Gruhla uistinu poznaje već od samog rođenja, jer se rodio u 
Huskirchenu, on ga je na želju njegove majke, koja je tad već ležala 
na umoru, krstio u kući, polazio je školu u Huskirchenu, ukratko: 
poznaje ga, dosta se uvrgao u majku ali je »živahniji od nje«, bio je 
kao momčić pristojan i marljiv, sa svojim ocem kao prst i nokat; prvih 
godina života odgajala ga je baka, a zatim od njegove treće godine - 
iza rata - jedino otac. Promijenio se Georg tek otkako je u 
Budeswehru. Tog dobrog i zdravog dječaka, koji je bio vrlo živahan i 
marljiv, teško je pogodila prije svega »dosada, ta neizreciva dosada« 
a onda i činjenica što su njegova oca baš u to vrijeme zadesile 
znatne teškoće, to ga je promijenilo, »učinilo zlim štaviše opakim«. 
Tu je javni tužilac uljudno ali odlučno prekinuo župnika i rekao da je 
netko, tko je u službi demokratske institucije kakva je Bundeswehr 
postao zao, štaviše opak - što ga ne čudi poznavajući nazore i 
životni put i cjelokupnu životnu filozofiju Gruhla sen. koja je ovdje 
objelodanjena - dakle takav netko, tko je tamo postao opak, mora da 
je u sebi nosio odrđene karakterne sklonosti, stoga njegovo pitanje 


cijenjenom župniku glasi: u čemu se očitovala ta izopačenost kod 
mladog Gruhla; župnik je isto tako odlučno i uljudno osporio tezu o 
karakternoj sklonosti koja da je potrebna da bi mlad čovjek 
služenjem u vojsci postao zao, štaviše opak; za mladog čovjeka 
nema ništa pogubnije od uvida u takvu jednu golemu organizaciju i 
od stečenih iskustva s njome, čiji se smisao sastoji u produkciji 
apsurdne ispraznosti, gotovo totalnog ništavila, dakle besmisla - eto, 
takvo je njegovo mišljenje o toj stvari, a uz put rečeno, mora da onda 
i on sam, župnik nosi u sebi takvu karakternu sklonost prema 
izopačenosti: 1906. godine bio je dobrovoljac godinu dana u artiljeriji, 
i tad su iskustva s vojničkim životom »značila za njega pravu 
nihilističku kušnju«. A što se tiče glavnog pitanja gospodina javnog 
tužioca, kako se očitovala izopačenost mladog Gruhla, tu može 
izjaviti da se Gruhl, iako ni ranije nije bio pobožan ali zato odan crkvi 
i vjeri, sada prije svega vrlo prezirno izjašnjavati o crkvi u vezi s 
jednom od svojih starješina koji je očigledno bio prevelik katolik. 
Mladi Gruhl uvjeravao ga je kako on, župnik nema ni pojma o tome 
»što se vani zbiva«, on je uvijek slušao propovijedi njegove, 
Žžupnikove i njemu išao na vjeronauk, te mu predlaže da osnuju 
»huskirchensku katoličku —crkvu«. No, Gruhlova  izopačenost 
ispoljavala se i u gotovo bogohulnim crtežima i plastikama, jednom 
je tako neku plastiku u drvu, Marijino trojstvo, koju je preko nedjelje 
restaurirao zajedno s ocem, a koju je naručio neki trgovac 
umjetninama, ostavio kod gospođe Schorf-Kreidelove,  prišivši 
ceduljicu s citatom iz »Gčtza von Berlichingena«ć: citat je bio 
doslovno i potpisan s »vaša Majka Božja«. Javni tužilac ustvrdio je s 
profinjenom ironijom, da mu se iskaz 'prevelik katoliku', upotrijebljen 
od strane časnog župnika za oficira Budeswehra, čini ipak malo 
neobično, kao što su to i nazori cijenjenog gospodina župnika o 
instituciji nastaloj demokratskim putem a određenoj da brani one 
zasade o čijem se održavanju stara upravo crkva, a čije je 
naučavanje o toj stvari drukčije od mišljenja što ga zastupa gospodin 
župnik; on, javni tužilac shvaća taj stav kao izraz vrlo simpatične 
originalnosti; međutim nikako mu nije jasan zaključak: vojska 
jednako je škola nihilizma, kad je poznato da takva institucija služi 
smislu za red i odgoj. Župnik je odvratio uljudno, gotovo srdačno a 


da nije zatražio riječ, obraćajući se javonom tužiocu, da njegov stav 
nije izražavanje vrlo simpatične originalnosti, nego je taj stav teološki 
neoboriv; ono što javni tužilac označava kao naučavanje crkve, 
proisteklo je iz nužnosti šurovanja s moćnima na ovom svijetu, to nije 
teologija već prilagođavanje. On, župnik savjetovao je svojevremeno 
mladom Gruhlu da odbije služiti vojsku, no Gruhl je rekao da se to 
može samo ako to nekome nalaže savjest, a njegova savjest ne igra 
nikakvu ulogu u toj stvari, savjest mu se takoreći uopće ne bavi 
pitanjem služenja u vojsci, nego razbor i mašta, nato je on, župnik 
uvidio da se u riječima tog mladog čovjeka stvarno krije duboka 
istina, jer ni on sam ne drži puno do savjesti kojom se lako može 
manipulirati da se pretvori u ovo ili ono, dok su razbor i mašta 
božanski dar, tako je malo utjehe mogao pružiti mladom Gruhlu, jer 
je i sam uvidio kako se apsurdno postupa s tim objema božanskim 
darovima - s razborom i maštom -; ne smije se isto tako izgubiti iz 
vida u kakvoj se nemogućoj situaciji našao mladi Gruhil; morao je 
mirno gledati kako njegov otac dospijeva u sve veće teškoće, dok je 
on za smiješnu zaradu morao opremati barove oficirskih i 
podoficirskih kasina; iznad svega glup bio je naravno taj službeni 
put, o čemu on ..., na tom mjestu predsjednik je uljudno prekinuo 
Župnika i zamolio ga da o tome ne daje izjave, jer će to biti predmet 
rasprave iza zatvorenih vrata, kad će biti saslušan Gruhlov 
nekadašnji starješina. Tu se stari župnik lupio po čelu i uzviknuo: 

Ah, taj - pa naravno, kako na to nisam pomislio! Taj bi od mene 
za samo nekoliko dana napravio ateista, samo da sam mlađi. Još je 
izjavio da na tom službenom putu nema ništa tajnovito, čitavo selo 
zna kako stvari stoje. Predsjednik ga je poučio da je razlika, zna li 
čitavo jedno selo o nekoj stvari ili je za nju tek čulo putem 
indiskrecija - okrenut javnom tužiocu predsjednik je izjavio, ne bez 
pakosti, da tužilac možda pomišlja na tužbu zbog odavanja tajne - ili 
na to, da li da se o službenom putu, do kojeg je došlo nakon 
službenog, dakle tajnog naloga, raspravlja javno. - Ako o tome ovdje 
javno raspravljamo - rekao je uljudno postaje taj službeni put ono 
čime ga nikako ne čini govorkanje dvaju ili triju sela: postoje ,sudska 
činjenica i to javna sudska činjenica' to ovakvu raspravu razlikuje od 
govorkanja i glasina, bez obzira na to koliko su istinite ili ne. Mora 
prema tome ovdje izuzeti službeni put mladog Gruhla; u tom trenutku 


stao se prisutni Huppenach tako dugo i glasno smijati, dok nije, 
pošto ga je sudski redar Schroer već bio oštro pogledao, bio 
najstrože upozoren od strane predsjednika, koji mu je zaprijetio da 
će ga udaljiti iz dvorane. Huppenach je svoj smijeh zatomio u 
osmijeh što ga je javni tužilac označio kao samodopadan i nesklon 
vlastima, a predsjednik je primijetio da i on doduše osjeća kako 
Huppenachov osmijeh »ne iskazuje baš poštovanje«, ali se zbog 
kratkoće raspoloživog vremena ne može upustiti u tačnu analizu i 
moralno vrednovanje osmijeha prisunih. Upitan što ima reći 
povodom župnikova iskaza, odvratio je mladi Gruhl odmjerenim 
glasom i još uvijek u dobrom raspoloženju da zahvaljuje župniku što 
je tako tačno opisao njegovo duševno i duhovno stanje i time mu 
prištedio pokušaj da sam govori o sebi, što bi mu sasvim sigurno s 
manje tačnosti pošlo za rukom nego župniku. Njegovom iskazu 
nema ništa ni dodati ni oduzeti, župnik je, koga poštuje i koji njega 
poznaje od malih nogu, rekao sve ono što njemu zacijelo ne bi tako 
dobro uspjelo. Predsjednik je zahvalio župniku i otpusito ga, a on se 
u odlasku ogriješio o protokol zagrlivši mladog Gruhla i poželjevši mu 
da uz mladu i lijepu ženu ponovo otkrije životni smisao, našto je 
Gruh!l odvratio uz vedar osmijeh da mu je to već uspjelo. 
Predsjednikov ukor, izrečen župniku zbog zagrljaja, ispao je vrlo 
blag, doimao se gotovo kao opravdavanje. 


Za vrijeme kratke pauze što ju je objavio, zamolio je Stollfuss 
javnog tužioca i branitelja da se ipak odreknu po jednog svjedoka; 
sve je, kako mu se čini, jasno i zar se ne bi moglo uštedjeti vremena 
bar na račun obiju dama, Leuffenove i Wermelskirchenove. Branilac i 
tužilac složili su se nakon kratkog razmišljanja, te se tako Župnik 
skupa sa svojim objema župljankama, koje su odmahnule i ljutile se 
u isti mah, zaputio kući. Gospođa Kugl-Egger iskoristila je predah da 
napusti sudsku dvoranu, jer se za rano poslijepodne u svom novom 
huskirchenskom stanu bila dogovorila s ličiocem u vezi s 
bojadisanjem ugrađenih kuhinjskih ormara. U svojoj želji da povrati 
nešto od ladanjskog ugođaja onog »gnijezda istočno od Nurnberga« 
za kojim je tako bolno čeznula, odlučila je da krene pješice, sjetila se 
prečice uzduž stražnjeg grobljanskog zida kojom je često prolazila 
dok je bila mala djevojčica, kroz nisko raslinje a zatim pokraj Duhra; 


tako je nabasala na župnika i obje huskirchenske žene koje su je 
prepoznale kao »Grabelovu Marlies«, lako se zarumenjela jer je 
srdačni zavičajni pozdrav uzvratila jakim bavarskim naglaskom; 
Župnik ju je u šali okrstio »izdajicom svog kraja« i savjetovao joj da 
se, što se tiče stolarskih radova u novom stanu, ne drži Gruhla, već 
da se posavjetuje sa starim Hornom, jer da se Gruh! potpuno 
izopačio za proste stolarske radove. 

Slijedeći svjedok Grahn izjavio je da je po zanimanju diplomirani 
ekonomist i da je dr habil., da ima trideset dvije godine, a na 
predsjednikov upit naveo je da je već u nekoliko navrata istupao kao 
sudski vještak. Sa svojom bujnom svijetlom kosom i prijatnim licem 
djelovao je Grahn prije kao mladi simpatični napredni liječnik; od 
dugog čekanja, a prije svega zbog zamornog razgovora s 
poručnikom u sobi za svjedoke o bitnim pitanjima ovog svijeta, bio je 
ponešto zamoren a i uzrujan, te kad ga je predsjednik pozvao da po 
mogućnosti sažetim riječima kaže nešto o ekonomskom položaju 
optuženog Gruhla sen., odgovorio je s jedva zamjetljivom 
podrugljivom arogancijom stručnjaka da ne može jamčiti ni za duljinu 
ni za kratkoću svog iskaza želi li kazati ono nužno; sve se to doduše 
može izreći i formulama, međutim slučaj kao što je Gruhlov zavlači 
se već »gotovo od diluvija ekonomije«. Prema tome mora zamoliti - 
da, rekao je predsjednik, ali pod ,sažeto' mislio je samo na ,po 
mogućnosti sažeto' a ne na nakazno kraćenje. Grahn je govorio iz 
glave i citirao brojke po sjećanju, pri čemu nije gledao ni presjednika 
ni optužene ni prisutne, nego preda se kao u nevidljiv pult ili stol za 
seciranje, na kojemu kao da je nekakav kunić čekao da ga dohvate 
njegove spretne ruke; pokreti njegovih ruku kojima je obilježavao 
pojedine odlomke imali su nešto odsječno, ali u tome nije bilo ništa 
okrutno ili brutalno. Pozabavio se, rekao je, Gruhlovim bilancama a s 
njegovim dopuštenjem i prijavljenim porezom te može unaprijed reći 
da je Gruhl, što se tiče svoje financijske bijede, žrtva nemilosrdnog i 
nesmiljenog, ali - tu se okrenuo_ Gruhlu i napravio ljubazno- 
opravdavajuću kretnju - »ali i nužnog procesa, kako ja to shvaćam i 
štaviše javno tvrdim«. Taj proces nikako nije nov, u povijesti 
ekonomije odigravao se već više puta, na primjer na prijelazu iz 
srednjovjekovnog cehovskog u novovjeko industrijsko društvo; 
devetnaestom stoljeću se ponovilo, ukratko: taj se proces objektivno 


ne da zaustaviti, jer privreda ne poznaje nikakve muzeje koje bi 
sama financirala, a u kojima bi dotirala anahronističke pogone. To je 
privredno-povijesni aspekt stvari. Moralni aspekt ni ne spominje: 
nema moralnih aspekata u modernoj privredi, što hoće reći da je to 
borbena situacija, kao što je to i situacija porezni ured - porezni 
obveznik, pri čemu porezno zakonodavstvo ističe mamac-paragrafe, 
»slično kao što se vuku, koji trči za saonicama, baca rukavica ali ne 
da bi se odvratio«, primijetio je Grahn sa smiješkom, »već da bi se 
uhvatio«. Ni u moralnom se dakle pogledu ne može ništa zamjeriti 
Gruhlu na njegovu postupku, jedina je greška koju je napravio ta da 
se dao uhvatiti, a to nije moralna pogreška. Postoji doduše filozofija 
prava, ali ne i porezna filozofija; porezno zakonodavstvo naklonjeno 
je na taj način kravama koje daju najviše mlijeka: zato ih ne kolju 
prije vremena - primijenjeno na Gruhlov slučaj: krava muzara sličnih 
njemu tako je malo da se porezno zakonodavstvo odlučilo da ih 
zakolje bilo pod koju cijenu. Radi boljeg shvaćanja to - izraženo za 
neupućene u brojkama - izgleda po prilici ovako: pogon poput 
Gruhlovog posluje uz vrlo niske izdatke, strojevi jedva da su tu i 
potrebni, tek nešto materijala; ono što donosi novac jesu ruke, 
nadarenost i instinkt te tako, uzevši subjektivno i objektivno, dolazi 
do upravo apsurdnih rezultata u bilanci: Gruhl je na primjer u toku 
jedne godine, dok je još njegov sin radio s njim, ostvario promet od 
ni više ni manje nego četrdeset pet tisuća maraka, a pogonski 
troškovi iznosili su samo četiri tisuće maraka, što predstavlja čistu 
dobit od četrdeset jedne tisuće maraka, porez na prihod iznosio je 
otprilike trinaest tisuća maraka a crkveni porez daljnih tisuću trista, 
porez na promet gotovo tisuću sedamsto, uključujući obavezna 
osiguranja to je ukupno opterećenje od više od pedeset posto, tako 
da je prema tome, popularno rečeno, od jedne zarađene marke 
odlazilo u Gruhlov džep samo četrdeset pet pfeniga, dok je on, 
međutim, opet popularno govoreći, od jedne zarađene marke 
smatrao za »svoj pošteno zarađen novac« otprilike sedamdeset ili 
sedamdeset pet pfeniga i trošio ih. Time je po njegovu mišljenju, 
rekao je Grahn, dovoljno osvijetljena Gruhlova ekonomska situacija. 
Moli još samo da mu se dopusti napraviti usporedbu: čista dobit od 
četrdeset tisuća od jednog pogona u kome »revno rade dvojica 
marljivih nadarenih ljudi« - toliku čistu dobit ne ostvaruju najčešće 


čak ni srednji pogoni s prometom od gotovo milijun maraka; te brojke 
navodi radi usporedbe, tek toliko da bi prikazao, »na shvatljiv način 
prikazao«, kako nacionalna ekonomija i porezno zakonodavstvo 
»subjektivno apsurdno« a objektivno nužno nesmiljeno i nemilosrdno 
postupaju s »anahronističkim« poduzećima koja se ne mogu držati 
općeg zakona o povišenju investicionih i personalnih troškova. 
Subjektivna apsurdnost slučaja Gruhl, koja se po laičkom shvaćanju 
označava nepravednom, unekoliko se može usporediti samo s 
primjerom slikara koji o »vlastitom trošku« u iznosu od otprilike 
dvjesta do trista maraka - brojke što ih navodi uzete su otprilike a ne 
statistički - napravi sliku, a zatim je proda za dvadeset do trideset 
tisuća maraka ili za više. Gruhl nije imao čak ni telefona, nije plaćao 
najamninu za radnju, svi njegovi izdaci svodili su se na ono malo 
materijala što ga je trebao za svoj posao, nije čak imao ni »režijske 
troškove«; razumije se samo po sebi da su ga mušterije i trgovci 
umjetninama pozivali k sebi jer nije on njih tražio da mu budu 
mušterije, nego oni njegov rad. Još par riječi i on je na kraju svog 
iskaza, rekao je Gr&hn. Želi na brzinu objasniti još samo nešto, što 
neupućenom vjerojatno izgleda nerazumljivo: kao je Gruhl dotjerao 
do poreznog duga od - zaista nevjerojatna svota - efektivnih trideset 
tisuća maraka, a uključivši pljenidbene i kamatne troškove šezdeset 
tisuća maraka; Gruhl je samo za proteklih pet godina ostvario promet 
od sto pedeset tisuća maraka, čistu dobit od sto trideset tisuća - ako 
se od toga odračuna pola za porez uključivši sve izdatke, a od toga 
opet odbije polovica svote što ju je Gruhl »zabludom turio u vlastiti 
džep«, može se lako objasniti ta ogromna svota. U toku svog 
zaključnog izlaganja, što je teklo brzo i odsječno, svraćao je Grahn u 
više navrata neobične poglede Gruhlu u kojima se čitalo sažaljenje i 
divljenje. Na kraju bi još htio reći, dometnuo je, da moderna porezna 
politika više gotovo uopće i ne govori o poreznom moralu, taj se 
pojam doduše još spominje tu i tamo, ali je u biti smiješan i štaviše 
nedopustiv kako se njemu, Grahnu čini; porezna politika ide za tim 
da iznudi takve izdatke i troškove koji su apsurdni, gledano s bilo 
kojeg etičkog stanovišta; kad bi on, Grahn sudio o tome da li je Gruhl 
kriv ili ne, hoće li reći u pogledu njegovog poreznog držanja a ne 
prijestupa koji je ovdje predmet spora, kazao bi: ljudski uzevši 
potpuno nedužan; ni s etičkog, štaviše ni s apstraktno etičkog 


stanovištva gledano nema u Gruhlovu ponašanju ništa za osudu, ali 
privredni proces je nesmiljen i nemilosrdan a porezno 
zakonodavstvo ne smije sebi priuštii nikakve »anahronističke 
dvorske lude«, na čistu dobit ono gleda kao na čistu dobit i sam kao 
na čistu dobit. - Ja nisam sudac - govorio je Grahn, čija je vitka, 
mladolika pojava djelovala neobično inteligentno i dopadljivo, njegov 
kažiprst uprt u Gruhla nije prijetio već obilježavao - nisam ni župnik 
ni financijski službenik, ja sam teoretičar ekonomije. Kao čovjek ne 
mogu a da prema optuženom ne iskažem izvjesno uvažavavanje: 
kako mu je samo uspjelo da se uz onakav način vođenja 
knjigovodstva održi duže od deset godina, a da pri tom ne zapadne u 
daleko veće teškoće, kao teoretičar stojim pred tim slučajem - 
otprilike kao patolog pred beznadnim slučajem raka, čiji se egzistus 
očekivao već prije pet godina. - Na predsjednikov upit da li pitanje 
poreznog morala tako odlučno odbacuje ne kao novopečeni već 
očigledno kao naučni radnik s praktičnim iskustvom, odgovorio je 
Grahn prilično odrješito da je ta riječ svakako još u upotrebi, ali on na 
radnom mjestu što ga financira država javno predaje isto ono što 
ovdje govori, to jest odbacuje pojam morala u poreznoj nauci. Kako 
nitko više nije postavljao pitanja, bio je Grahn otpušten. 


Za vrijeme kratkog prekida što je nastao kad je pozvan slijedeći 
svjedok - sudski ovrhovoditelj Hubert Hall - išuljao se iz dvorane prvi 
od četvoro preostalih prisutnih, umirovljeni službenik Leuben: 
Grahnovo izlaganje izmorilo ga je preko svake mjere i ispunilo 
dosadom, a ničemu se boljem nije nadao ni od sudskog 
ovrhovoditelja Halla i višeg financijskog inspektora  Kirffela. 
Huppenach je zijevao, ali je ostao samo zato što još nije bio shvatio 
da će biti isključen prilikom saslušanja poručnika i narednika. 


Šezdesetogodišnji sudski ovrhovoditelj Hall, čija je bujna tamna 
kosa bila raskuštrana kao i uvijek, jer je stalno prelazio rukom preko 
nje, ostavljao je »zbrkan dojam«, obavijestio je kasnije Bergnolte 
Grellbera, on je bio jedini od prisutnih koji Halla nije poznavao, 
»gotovo bih rekao: ne samo zbrkan već upravo opskuran, bio je 
prilično neuredan, rastresen, nije baš ulijevao povjerenje«. Na 
predsjednikovo pitanje da li može odvojeno prikazati svoj ljudski i 


službeni odnos prema optuženom, odgovorio je Hall gotovo s 
bezočnom ravnodušnošću da mu je taj oblik šizofrenije dobro 
poznat, jer s najvećim brojem svojih »klijenata« stoji baš na takvoj 
nozi. Što se ljudske strane tiče, »naravno« da je Gruhla vrlo dobro 
poznavao i izvrsno se s njim slagao, štaviše vrlo je često odlazio s 
njim na pivo, pri čemu je većinom on častio Gruhla, jer kako je Gruhl 
već bio zreo za pljenidbu osobne imovine, bilo mu je nezgodno da u 
krčmi premeće po Gruhlovu novčaniku, lisnici, u krajnjem slučaju i po 
džepovima. - Bože moj - izjavio je Hall - i mi smo samo ljudi - te zato 
što je čovjek, plaćao je uvijek Gruhlu pivo ili rakiju kad bi ga sreo. Na 
braniočevo traženje da dade definiciju pljenidbe gotovog novca, jer 
pretpostavlja da je to ovdje potrebno, izvukao je Hall Pravilnik o radu 
sudskih ovrhovoditelja, što ga je očigledno uvijek imao uza se, i stao 
čitati: »Sudski ovrhovoditelj ima pravo pretražiti odjeću i džepove 
dužnika. Za to mu nije potrebna posebna sudska dozvola. Za pretres 
ženskih osoba poslužit ću mu povjerljiva ženska osoba.« Taj 
pravilnik o radu, dometnuo je Hall, koga je izgleda umirila grobna 
tišina u dvorani, pravno se temelji na paragrafima 758 i 759 
Krivičnog zakonika, a ti paragrafi glase: »Paragraf 758, stavak prvi: 
Sudski ovrhovoditelj ovlašten je da pretraži stan i zaključane stvari 
dužnika, ukoliko to zahtijeva svrha ovrhe. Stavak drugi: Ovlašten je 
da dade otvoriti zaključana kućna i osobna vrata kao i stvari dužnika. 
Stavak treći: Ako naiđe na protivljenje, ovlašten je da upotrijebi silu 
te u tu svrhu može zatražiti pomoć policijskih izvršnih organa. 
Paragraf 759: Pruži li netko otpor u toku ovrhne odnosno ne zatekne 
li se u vrijeme ovrhe u stanu dužnik, ni dužnik ni osoba iz njegove 
porodice kao ni odrasla osoba koja služi u toj kući, u tom slučaju 
sudski ovrhovoditelj dužan je pozvati za svjedoke dvije odrasle 
osobe ili jednog javnog ili policijskog službenika.« Halla je izgleda 
iznenadila pomna pažnja kojom je popraćeno čitanje njemu tako 
poznatog teksta, a kako ga Stollfuss nije ništa pitao niti prekidao, 
nastavio je svojim gotovo plačljivim glasom, koristeći se u svojoj 
plačljivosti izvjesnim patosom, pričati »gospodi« kako je često 
prisiljen »obavljati kod izvjesnih dama pljenidbe gotovog novca« u 
raznim točionicama dobro poznatima sudu, postupak koji se 
uglavnom sastoji u tome da im se u prikladnom trenutku strgnu 
cipele s nogu, »jer u njima uglavnom, po ustaljenom običaju, još 


uvijek čuvaju svoju gotovinu«, i da se sadržaj cipela hitro strese u 
pripremljenu papirnatu vrećicu, da se zatim brže bolje napusti lokal, 
prije nego što stignu obavijestiti svodnika; njega kod tih »pljenidaba 
gotovog novca« gotovo uvijek prati izvjesna gospođa Schurz, koja je 
petnaest godina bila čuvarica u nekom zatvoru za žene, vična svim 
smicalicama pa i skrivanju novca u intimnom rublju, a inače »žena 
znatne tjelesne snage«; no on je imao - sudu je to također dobro 
poznato stalno svoj križ s njom jer je »naginjala tjelesnim 
povredama«, što je i bio razlog njenog otpuštanja iz zatvorske 
službe. U svakom slučaju pljenidbe su gotovog novca, naglasio je 
Hall, odvratan posao; otvoreno priznaje da ih najčešće nastoji 
izbjeći, ali eto ima ljudi koji u njemu gledaju svog pandura i ne žele ni 
koraka odstupiti od svog prava. 

Što se pak ljudske strane tiče, nastavio je Hall umornim, gotovo 
ravnodušnim glasom, svakom je u mjestu i okrugu Birglar poznato 
da on nije nečovjek - a on ima širi krug mušterija nego što bi razni 
proroci privrednog čuda bili spremni da povjeruju - svakom je 
poznato da on samo provodi zakon, obavlja ovrhe, iako ponekad 
pomoću policije, a što se tiče Gruhla, taj mu nije nikad ništa 
zamjerio. Gruhl je to potvrdio upadicom: - Baš tako, Huberte, nikad ti 
nisam ništa zamjerio! - našto ga je predsjednik oštro ukorio zbog te 
upadice. To baš i nije borbena situacija, već prije situacija lovac i 
divljač pri čemu lovac mora upotrijebiti isto toliko lukavstva kao i 
divljač koja je u prednosti, naravno, ako je inteligentna, jer nije 
sputana zakonima i propisima, već se kreće takoreći slobodnim 
poljem, dok je on, Hall lovac pod paskom i ne smije se otkriti. Pošto 
je Stollluss ponovo postao neočekivano strog te ga pozvao da 
ostane kod stvari i da se ne »gubi u manje više _smionim 
metaforama«, izvukao je Hall iz džepa, kako je Bergnolte kasnije 
ispričao _Grellberu, »jednu gadno prljavu, nečuveno zgužvanu 
ceduljicu«, što je u svakom slučaju djelovalo krajnje neodgovorno, i 
pročitao odatle nekoliko primjera. 

Ne računajući troškove pljenidbe, opomene i poštanske troškove 
može porezno dugovanje od 300 maraka u roku od sedam godina, i 
to isključivo zbog penala za prekoračenje roka, narasti na 552 
marke, a za deset godina na 660 maraka, dakle više nego 
dvostruko. Kod većih svota, a o takvima se kod Gruhla radilo u 


nekoliko slučajeva, uzmimo kod svote od 10.000 maraka, može 
dugovanje za deset godina narasti na 22.000 maraka. Ako se tome 
pridodaju porezne kazne, a i o tome se radilo kod Gruhla, koji ne 
samo da je bio porezni dužnik već je i zavlačio svoj dug, u tom 
slučaju, pa da, u tom slučaju - Hall je tu otegnuo uzdahnuo a uzdah 
mu se doimao beskrajno dugo, kasnije je Bergnolte tvrdio da je 
»cijela sudnica vonjala po njemu«. U posebnu kategoriju, nastavio je 
Hall, spadaju razumije se pristojbe za pljenidbe i opomene: to ovisi o 
učestalosti opomena i naloženih pljenidaba. U nekim slučajevima 
zna biti i inatlija, koji unatoč svemu zahtijevaju ponovne pljenidbe i 
upravo besmisleno povisuju svoja potraživanja, iako dobro znaju da 
se od određenog dužnika ne da »ništa izvući«; posebno je to vidljivo 
kod manjih svota, budući da je najmanja pristojba za pljenidbu jedna 
marka a za opomenu osamdeset pfeniga, tome valja dodati 
poštanske troškove i takse, i tako dugovanje od recimo petnaest 
maraka može u roku od nekoliko godina kao od šale narasti 
dvostruko, trostruko, čak višestruko. Za primjer neka posluži slučaj 
udovice Schmalders čiji je muž, kao što je poznato, bio konobar na 
vrlo zlu glasu, ta udovica Schmalders . .. Predsjednik ga je uto 
prekinuo i zamolio da se drži spomenutih sudskih spisa, na osnovi 
kojih se Gruhl tereti za prijestup osujećenja ovrhe. Hall je objasnio 
da se zapravo nije radilo o osujećanju ovrhe nego je Gruhl postupio 
mnogo spretnije: na kraju je radio još samo za naturalije koje lako ne 
podliježu pljenidbi, a ako se i zaplijene, rađaju se iz toga gotovo 
samo poteškoće. Gruhl je na primjer za restauraciju jednog 
seljačkog ormara zatražio dvadeset kila maslaca, od čega je 
osamnaest kila prepustio njemu, Hallu kao pljenidbu, a on je to da 
bude još gluplji, prihvatio, ali te noći naišlo je veliko nevrijeme »i tako 
se maslac u hip užegao« pa ne samo da je izgubio od vrijednosti već 
je postao bezvrijedan, našto mu je Gruhi zaprijetio da će ga tužiti 
»zbog nepropisnog uskladištenja zaplijenjenih naturalija«; slično se 
desilo s nekoliko komada šunke, a drukčije nije bilo ni sa sadašnjim 
zakupnikom Duhr-Terrassen, gostioničarom Schmitzom, za koga je 
Gruhl radio, obavio za nj skup i opsežan posao - tačnije rečeno 
kompletno iznova opremio lokal u umjetnički vrijednoj izvedbi, čemu 
se dive svi posjetioci; Gruhl je najprije tvrdio da je to Schmitzu 
napravio besplatno, jer da mu je on stari prijatelj, ali time se nije 


izvukao - čovjek u Gruhlovoj koži ne smije praviti tako skupe 
poklone; onda je sa Schmitzom uglavio da će dvije godine svaki dan 
kod njega jesti za ručak i piti u vrijednosti od deset maraka - jer da je 
to približna protuvrijednost, međutim ni to nije išlo, jer čovjek u 
Gruhlovoj koži, s  pljenidbom na vratu, podliježe uvjetu 
egzistencijalnog minimuma, a to ne predviđa ručkove u vrijednosti od 
deset maraka; nato se Gruhl za sebe i za sina »dogovorio da ondje 
budu svakog dana dvije godine na doručku, ručku i večeri«. 

Schmitz je — Gruhlovima — doduše računao samo po 
egzistencijalnom minimumu, a ipak im je davao jelo u višestrukoj 
vrijednosti - koje im, kao što je to sudu dobro poznato, dostavlja i u 
zatvor; u zamjenu za to Gruhl je sa svoje strane za četvrtinu smanjio 
račun - i tako, stvar je još u toku: to je sad posao za vještake koji će 
procijeniti efektivnu vrijednost Gruhlova posla; pravno to nije tako 
zamršeno kao što izgleda. U svakom slučaju s ljudske se strane 
uvijek dobro slagao s Gruhlom usprkos svim smicalicama i petljama, 
kojima se Gruhl oboružao -»naposljetku, gospodine dr. Stollfuss, ni 
zec vam u lovu ne pričinja zadovoljstvo ako vam poslušno naleti na 
cijev i samo čeka da ga ustrijelite po svim propisima«. Predsjednik 
ga je još jednom ukorio zbog lovačkih metafora, koje mu »u vezi s 
ljudima a pogotovo u vezi sa zakonskim mjerama« zvuče »sablasno 
i neumjesno«, nato je pozvao tužioca i branioca da svjedoku Hallu 
postave svoja pitanja, branilac je odustao, a javni se tužilac 
zadovoljio ponešto nejasnom promrmljanom ali ipak još razumljivom 
primjedbom da mu je »potpuno dovoljno ono što je rečeno«, na kraju 
je još spomenuo nešto što je zvučalo kao metež i korupcija. 


Prilikom saslušanja višeg financijskog inspektora Kirffela, koji je 
Slijedeći stupio u odjeljak za svjedoke i naveo da mu je pedeset 
godina, došlo je do neočekivanog izgreda. Kirffel, blag, miroljubiv 
čovjek koji se u sebi već bio pripremio da izjavi ono što zbog svog 
ljudskog lika uopće nije trebao izjavljivati: da naime ni on »nije 
nečovjek«, da je svima u čitavom birglarskom okrugu poznato kako 
nije samo ljubitelj slikarske umjetnosti već i lijepe književnosti, uzor 
miroljubivosti i čovječnosti, o čemu se okolo pričalo - iako je sam 
gledao da suzbije takve glasove - kako je u više navrata pomagao 
stranim radnicima koji su se bili zapetljali u razne otplate te su se 


zbog poreza na dohodak od nedozvoljenog rada našli pred 
pljenidbom, takvima je nudio novac iz vlastitog džepa a da nije 
očekivao da mu ga vrate, a sve da bi ih poštedio od pljenidaba i 
neugodnosti; upravo Kirffel, čiji nadimak »dobri Hans« nikad nije 
izgovoren ni s najmanjim ironičkim prizvukom, upravo je on bio 
prekinut već nakon prve izgovorne rečenice - pošto se pregledalo 
kroz prste već mnogoj suvišnoj arabeski - i to s takvom oštrinom, 
predsjednik se upravo otresao na njega, tako da je to svim 
učesnicima, čak i javnom tužiocu izgledalo neprilično; Kirffelova prva 
rečenica glasila je istini za volju: - Mi obavljamo samo svoju dužnost. 
- Dužnost - povikao je Stollluss - dužnost? Svoju dužnost obavlja 
konačno svaki od nas. Neću ovdje nikakvih deklamacija nego gole 
činjenice! - Nato se Kirffel razljutio - što je sve iznenadilo - i povikao: 
- Ija sam vezan zakonom, taj zakon dužan sam primjenjivati, a inače 
- dodao je već zamirućim glasom i na sveopće čuđenje - a inače 
znam ja dobro da nisam akademski građanin. - Nakon toga pao je u 
nesvijest. Stollfluss je lomnim glasom objavio pauzu u raspravi, 
ispričavajući se svim prisutnim, napose Kirffelu, a Schroer je dozvao 
svoju ženu, iskusnu u takvim prilikama. 

Kirffela su u kuhinju Schroerovih odveli Schroer i Gruhl koji za to 
čak nije ni tražio dopuštenje, javni tužilac ga štaviše nije ni ukorio 
zbog njegova odlaska koji se kosio s protokolom. U kuhinji je Kirffel 
došao k sebi, pošto mu je gospođa Schroer istrljala grudi i noge 
vinskim octom. Stollfuss je htio iskoristiti priliku da povuče koji dim iz 
cigare, pa se zastidio jer je Kirffela stvarno cijenio i jer ga je njegov 
nagli ispad prestrašio, pošao je i sam u kuhinju, gdje je gospođa 
Schroer hitro izvadila kolač iz pećnice i pogledala kako je uspio, 
zabivši jednu ukosnicu u tijesto, dok su njen muž i Gruhl bodrili 
Kirffela. Stollfuss se još jednom ispričao Kirffelu, a onda kratko 
porazgovarao na hodniku s Hermesom i Kugl-Eggerom koji su se 
složili da se Kirffel oslobodi daljnjeg svjedočenja. Kirffel je kao rijetko 
tko u Birglaru uživao nepodijeljenu naklonost svih slojeva 
stanovništva i svih struja, čak veću nego njegov otac, policijski redar. 

Bilo je nešto manje od pet i trideset kad je rasprava nastavljena. 
Predsjednik je najavio da mora isključiti javnost jer će sada saslušati 
nekadašnje Gruhlove pretpostavljene i drugove iz jedinice, a time 
udovoljava molbi javnog tužioca koji smatra da bi eventualno 


spominjanje službenih tajni moglo štetiti državnim interesima. Ta 
mjera pogodila je samo gospodu dra Hermesa i mladog 
Huppenacha. Hermesova zbog toga nije baš bila nesretna, jer se 
zaželjela šalice kave i dužeg čavrljanja sa svojom prijateljicom, 
ženom nekog srednjoškolskog profesora koja se bila priklonila 
zavjeri da se priredbe katoličkog udruženja akademičara miniraju 
uvođenjem modernizama te se priključila odboru za pripremanje 
nikoljdanskog plesa. Pogođen je bio jedino mladi Huppenach, što je i 
iskalio povikom »kakva govnarija«, jer je čitavo vrijeme gorio da vidi 
kako će se poručnik Heimiiller i narednik Behlau javno obrukati. 
Napustio je dvoranu uz proteste, što međutim nitko nije primijetio. 
Čim su Huppenach i gospođa Hermes izašli, objasnio je Stollftuss da 
trećeg prisutnog ne ubraja u javnost, jer je on tu po službenoj 
dužnosti i jer je sudska osoba. Branilac i javni tužilac nisu se protivili 
prisustvu Bergnoltea. 


Prvi vojni svjedok vodnik Kuttke pojavio se sav crven u licu; pošto 
je naime kao posljednji civilni svjedok bio pozvan Kirffel, izbila je u 
sobi za svjedoke žestoka raspra između poručnika, narednika i 
Kutikea, u toku koje je Kutike prilično glasno i na kraju gotovo 
plačljivim tonom branio ono što je zvao svojom »seksualnom 
slobodom«. Narednik je zbog Kuttkeove ponešto zakučaste 
intelektualnosti stao odjednom držati stranu poručniku; smetao ga je 
izraz »seksualna sloboda«, on je problem drukčije okrstio: - donji dio 
moga tijela ne podliježe naredbodavstvu ministra obrane - što je 
poručnik osporio rekavši da Bundeswehr treba čitavog čovjeka. 
Kuttke je naprotiv isticao da on kao vojnik Bundeswehra ne samo da 
nije obavezan prema kršćanskom moralu (ta dvostruka negacija 
donijela mu je napokon reputaciju intelektualca), nego je štaviše taj 
kršćanski moral, za koji se tako svojski zalaže gospodin poručnik, 
dopuštao sve te bordele unatrag dvije tisuće godina, pa on prema 
tome ima pravo da se s kurvom pogađa kao s kurvom (u toku 
razgovora se ispostavilo da je sa Seiffertovom utanačio sastanak za 
slijedeći vikend). Ušao je dakle u sudnicu sav crven u licu, pa kako 
su mu se naočale zamaglile zbog unutarnjeg i vanjskog usijanja, a 
nije ih stigao do kraja obrisati, spotaknuo se pri tom o plitku 
stepenicu, no održao se na nogama i stupio u odjeljak za svjedoke. 


(Bergnolte je iste večeri o njemu pričao da baš nije djelovao kao 
primjerak uzor-vojnika, što je opet ponukalo Grellbera da telefonski 
razgovara s komandantom Kuttkeove jedinice, majorom Troegerom 
koji je na pitanje kako to da se uzimaju tipovi poput Kutikea, 
odgovorio: - Uzimamo ono što dođe, drugog izbora nemamo. - 
Kutike je bio sitan, uzak, gotovo slabunjav i djelovao prije poput 
nekog pametnog apotekara koji se ne osjeća dobro kao drogist; 
izjavio je da mu je dvadeset pet godina, da je po zanimanju vojnik a 
po činu vodnik. Na Stollfussov upit koliko već dugo služi, odgovorio 
je: četiri godine, kako to da nema viši vojni čin? Kuttke: bio je on već 
štapski podoficir, pa degradiran u vezi s jednom nezgodnom interno- 
vojnom pričom; upitan o naravi te priče zamolio je Kuttke da mu se 
dopusti opisati je kratko kao »interno-vojnu pripovijest oko žena a 
između različitih činova«; više od toga ne smije reći. Stollfuss ga je 
nadalje zapitao zašto je postao vojnik. Odgovorio je da je položio 
ispit zrelosti, bio počeo studirati sociologiju a onda izračunao 
mogućnosti zarade kod Bundeswehra, uzeo u obzir tamošnji lagodni 
tempo rada te došao do zaključka da će služiti najmanje dvanaest 
godina, nakon toga će izići odande kao tridesetgodišnjak, dobiti 
masnu otpremninu, a povrh toga će za čitavo to vrijeme moći štedjeti 
te će na kraju otvoriti kladionicu. Stollfuss ga začudo nije prekidao, 
tek tu i tamo zavrtio je glavom u toku slijedećeg iskaza, pravio »hm, 
hm« ili »tako, tako«, previdio Bergnolteovo mahanje rukama - ovaj je 
sjedio optuženima iza leđa - prečuo tužiočevo lupkanje olovkom i 
dopustio Kuttkeu da nastavi. Želja mu je, produžio je Kuttke, da u 
Saveznoj Republici popularizira kalađenje na pse, »savezni čovjek«, 
kako ga je Kutike nazvao, zatrebat će nove »stimulancije« kao 
»posljedicu neizbježne automatizacije i skraćenog radnog vremena«, 
a kako su se toto i loto iscrpili u rutini i općenito uzevši sama igra s 
brojevima ne sadrži po njegovu mišljenju dovoljno magije a nikakve 
mistike, valja »saveznog čovjeka« navesti na druge stvari. Kuttke je 
izgleda bio »potpuno došao k sebi«, doimao se poptu kakvog vrlo 
inteligentnog i pomalo rastresenog gimnazijalca, koji je zatečen u 
nedopuštenom prijestupu. Kratko prije nego što je zbilja morao biti 
prekinut izjavio je još da život u Bundeswehru sadrži upravo onu 
vrstu koncentrirane dosade za kojom žudi, a dosadom i neradom 
zarađivati još i novac i odsjediti masnu otpremninu, to je baš ono što 


se njemu sviđa; izračunao je da osim plaće, odjeće, stana i hrane, 
dopusta i tako dalje, na dan zarađuje dodatnih deset maraka u obliku 
otpremnine i to samo time što se »tu besposleno muva«. Gaji osim 
toga opravdane nade da će s vremenom otpasti i izvjesne moralne 
predrasude prema njemu, povezane. s uzrokom njegova 
degradiranja, da će napredovati u službi kao što je prvotno bio 
planirao, te da će moći računati s odgovarajućim unapređenjem, a 
kako se kasnije namjerava i oženiti i »sa sigurnošću se nada 
potomstvu«, može računati s tim, da će nakon dvanaestogodišnjeg 
službovanja u trideset trećoj biti otpušten kao oženjeni kapetan s 
dvoje djece i da će »inkasirati« gotovo osamdeset jednu tisuću 
maraka otpremnine, jer tad će se iznos što ga dnevno odsjedi, popeti 
na osamnaest do devetnaest maraka, a ta otpremnina predstavlja 
mjesečnu rentu od više nego pet stotina maraka - otac mu je u 
bankarskoj struci te može računati s najboljim mogućnostima 
ulaganja - as trideset dvije godine bit će još mlad i može otpočeti nov 
život, na jastucima kakve nije tako lako ugrijati ni u jednom drugom 
zvanju. Osim toga pronašao je da su dosada i nerad - pored 
izvjesnih kemikalija, naravno _- najbolja stimulacija, takozvani 
afrodizijak, a njemu je mnogo stalo do erotskih odnosa seksualnih 
doživljaja; »žena«, rekao je Kuttke, »taj kontinent užitka«, nije još 
pravo otkrivena, odnosno u zapadnjačkoj civilizaciji nalazila se u 
sjeni, odnosno bila zapostavljena. Tu ga je Stollfuss prekinuo i 
zamolio da napokon kaže nešto o tome kakav je Gruhl bio drug u 
vojsci, pretpostavlja da ga prepoznaje u optuženom. Kuttke se 
okrenuo prema Gruhlu jun., pogledao ga kao da ga tek sad 
prepoznaje, lupio se dlanom po čelu kao da mu tek sad pada na 
pamet zbog čega je ovdje, te uzviknu: - Pa jasno, dobri stari Schorch 
- okrenut Stollfussu izjavio je da je Gruhl bio »velik drug«, na žalost 
za razgovor o seksu nije mario, čemu je po svoj prilici kriv njegov 
»krut katolički odgoj«, za koji on, Kuttke drži da je posve pogrešan, 
ni on sam nije doduše bolje odgojen, što će reći strogo protestantski, 
a tu je u velikoj mjeri neizostavno prisutno licemjerstvo, međutim - na 
tom mjestu ponovo je bio prekinut, ovaj put oštrije i pozvan da 
ostane na stvari; u redu, rekao je Kuttke, on može samo ponoviti da 
je Gruhl bio vrlo dobar drug, ali je tu stvar uzeo previše ozbiljno k 
srcu, emocionalno je »patio« zbog toga. Upitan na što cilja riječju 


»stvar«, odvratio je Kuttke: na Hasselovu družinu ži i bio ukoren 
zbog te neukusne igre riječi. 'Patnja' je u ovom sklopu riječ 
besmislene kategorije, no _Gruhl je patio zbog tog »kvaterniteta 
apsurda«: besmislenosti, neproduktivnosti, dosade i lijenosti, što ga 
on, Kuttke smatra upravo jedinim smislom svake armije. To je 
Stollfussa rasrdilo, glasno je doviknuo svjedoku da konačno prijeđe 
na stavr a da poštedi sud svoje privatne filozofije. Kuttke je nato 
sastavio pete, ne pretjerano, niti tako da bi se shvatilo kao uvreda, 
no svejedno iznenadno odsječeno, potpuno izmijenjenim glasom 
produžio je u krilaticama do kraja: - Velik drug. Pouzdan. Spreman 
na svaku psinu. Nabavljao kavu, dijelio kruh, salamu i maslac. Patio 
zbog besmisla, što nije trebalo, budući da ništa plus nije plus, ništa 
iznosi uvijek ništa. 

Branilac, optuženi i zapisničar Aussem, koji na predsjednikov mig 
Kuttkeove izjave nije unosio u protokol, vrlo su pomno i gotovo s 
napetom pažnjom pratili Kuttkeovo izlaganje. Bergnolte, koji je sjedio 
iza branioca i optuženih, tako da su ga mogli vidjeti jedino Stollfuss, 
Kugl-Egger i Aussem, stao je najprije mahati a potom u pravom 
smislu riječi lamatati rukama te pokušao sklonuti Stolltussa da 
prekine raspravu, našto se ovaj međutim isto toliko malo osvrtao kao 
i na tužiočevo na kraju skoro nezgodno glasno lupkanje olovkom. 
Naposljetku je javnom tužiocu uspjelo iznuditi prekid u Kuttkeovu 
mrmljanju, i to nakašljavanjem koje je prije ličilo na grubu klevetu, te 
mu postaviti pitanje što ga je izgovorio vrlo blagim glasom: da li je 
on, svjedok vodnik Kuttke bio ikad bolestan, hoće reći živčano 
bolestan. Kuttke se okrenuo prema njemu »ne trepnuvši«, kako je 
Aussem iste večeri u povjerljivu razgovoru opisao izraz Kuttkeova 
lica, i rekao da je on, Kutike premanentno živčano bolestan, a 
gospodin javni tužilac, usput budi rečeno, također je permanentno 
živčano bolestan (zbog te drskosti stigao ga je ukor, a da to javni 
tužilac nije morao ni zatražiti), te on, Kuttke izražava pretpostavku da 
»njegov nekadašnji drug« Gruhl nije živčano bolestan, što je baš i 
razlog da je posebno »patio«; jednu bi stvar htio podvući, a to mu je 
potvrdila nekolicina liječnika - kapaciteta i nekapaciteta-:on, Kuttke 
nikako nije neuračunljiv; za njega je to važno jer je već podnio molbu 
da mu se dopusti otvaranje kladionice; ne, ne, razlika između - no na 


tom se mjestu Stollfuss sažalio nad jadnim Bergnolteom, koji je u 
međuvremenu stao kršiti ruke iz očaja, prekinuo Kuttkea i rekao da 
više nema nikakvih pitanja. Nato je Hermes htio znati kako je došlo 
do tog službenog puta o čijem se završetku vodi rasprava: Kuttke je 
odjednom neočekivano prešao na stvar. Izjavio je da je taj službeni 
put »izradio« Gruhlu jer ga je volio. On je - što je službeno zaduženje 
štapskog podoficira - takoreći knjigovođa za radne naloge vozila u 
auto-parku, nije samo knjigovođa nego je i nadležna osoba za stalnu 
ispravnost vozila, kao što će to potvrditi njegov pretpostavljeni, 
narednik Behlau. Njegov je zadatak između ostalog da se brine da 
mu vozila budu pravovremeno spremna za smotru, što znači da ih 
izvede na smotru s propisnim brojem prijeđenih kilometara. Pri tom 
ponekad znade doći do preračunavanja, govorio je Kuttke, koji se 
sada obraćao braniocu sabrano i mirno, štaviše suvislo, jer se 
mnoga vozila isporučuju kasnije nego što je bilo predviđeno, 
odnosno obećano, a smotra uto padne tačno u određeno vrijeme pa 
se onda, da se ne bi propustio još i taj termin za smotru, vozila 
ponekad moraju »izgurati na cestu da se nagutaju kilometara«, jer 
ako se termin propusti, dugo je čekati na slijedeći. Da li je gospodi 
jasno što to znači, zapitao je Kuttke istodobno Stollftussa, Kugl- 
Eggera i Hermesa savivši se u pasu s iznenadnom gipkošću. Ta 
trojica upitno su se međusobno pogledala, Stollfuss je priznao da se 
u automobile uopće ne razumije te slegnuo ramenima. Pa eto, rekao 
je Kuttke, uz uzdah koji se mogao shvatiti kao sažaljiv, to znači na 
primjer slijedeće: može se dogoditi da se vozilo sa jedva prijeđenih 
tisuću kilometara u roku od jedva jedne sedmice odjednom nađe 
pred smotrom za vozila kojima je propisano da prijeđu pet tisuća 
kilometara. »U tom slučaju«, rekao je, »mora netko na brzu ruku 
odmagliti s kolicima da ih nakljuka kilometrićima«. Takve poslove, 
rekao je Kutike, ostavljao je uglavnom Gruhlu koji je bio vrlo dobar 
vozač a dosađivao se u stolariji, gdje je »isključivo morao polirati kič- 
namještaj za oficirske ptičice i kaplarske stražnjice«. Stollfuss je 
upitao Kuttkea može li po potrebi priseći što je izjavio o prirodi tog 
službenog puta, jer je to vrlo važno za procjenu Gruhlova prijestupa. 
Nato je Kuttke odvratio da je to što govori užina, iduća užina i ništa 
drugo do užina, međutim prije nego što ga je stigao ukor, štaviše 
prije nego što je primijećen taj nečuveni lapsus, ispravio se i ispričao 


rekavši da se zarekao, naravno da je potpuno svjestan značenja 
prisege te je htio reći istina, sušta istina i ništa drugo do istina; nego 
eto, produžio je istinski i gotovo nedužno osupnut, oduvijek je bio 
vrlo osjetljiv na vokalne asocijacije i oduvijek je na fatalan način 
brkao riječi istina i užina, to mu stvaralo teškoće još u školi na 
satovima njemačkog jezika, ali njegov nastavnik njemačkog ..., na 
tom mjestu ga je Stollfuss prekinuo i otpustio a da prethodno nije 
pitao javnog tužioca i branioca. Obojica su svoju naknadnu privolu 
dali odmahivanjem ruke. Kuttke je u odlasku domahnuo Gruhlu jun. i 
dobacio mu »salute«, dok je od njega još zatraženo da i dalje bude 
pri ruci radi eventualnog svjedočenja. Stollftuss je objavio polusatni 
prekid i dodao da će javnost biti isključena i nakon pauze. 


Agnes Hall primila je cvijeće već oko tri i trideset: zarumenjela se 
od radosti i djevojci koja je donijela cvijeće tutnula dobru napojnicu, 
tek tada sjetila se rupe od paljevine na svojoj novoj svilenoj haljini 
smeđe boje rđe, jedva da je bila veća od dugmeta na košulji; 
promatrala ju je s izvjesnom nježnošću zategnuvši tkaninu preko 
krila: nije li, pomišljala je, poput majušnog tamnog oivičenog cvijeta? 
Sastavljajući oporuku pušila je već drugi cigarilo i nesmetano se 
predala onim snagama, što bi ih stručnjaci nazvali »emocijama«; za 
oporučno ostavljanje Gruhlu svog pokretnog i nepokretnog imetka 
utrošila je u svemu nekoliko rečenica, poteškoće je stvaralo 
formuliranje jedinog uvjeta, da naime »svake godine 21. siječnja, na 
dan svete Agneze zapali po jedan džip Bundeswehra, po mogućnosti 
na mjestu zvanom 'Kupperovo stablo', kao veliku svijeću, kao misu 
paljevinsku a u znak sjećanja na neznanog junaka iz drugog 
svjetskog rata, koji je dva dana bio moj ljubavnik«. Budući da će 
Hallova, Hollwegova i Schorfova svita zacijelo nastojati osporiti 
oporuku, morat će joj priložiti psihijatrijski nalaz koji će potvrditi da je 
u trenutku sastavljanja oporuke bila uračunljiva. Stalno je iznova 
križala tu rečenicu, naposljetku je iza Bundeswehr dodala »ili njeni 
pravni nasljednici«, oko četiri i trideset pokupila svoje bilješke te 
napustila kuću a da nije presvukla haljinu. Neko vrijeme provela je 
na pošti, u cvjećarni, zatim na groblju pred obiteljskom grobnicom 
Hallovih u kojoj su bili sahranjeni i Stollfussovi roditelji: bio je to 
poveći crni mramorni spomenik o koji su se s obje strane smjerno 


oslanjali neživotno veliki brončani anđeli; zaobišla crkvu te se 
glavnom cestom zaputila do telefonske govornice, naručila taksi koji 
je stigao za nepune dvije minute i zamolila vozača, nekog mladog 
čovjeka koji nije bio mještanin, da je odveze do »Kupperova stabla«, 
objasnila mu put onamo koji je potrajao otprilike tri minute; kod 
Kupperova stabla« izašla je iz kola, zamolila vozača da pričeka i da 
dotle okrene kola; bio je blag, iznimno suh dan u listopadu; zagledala 
se u poljski put, otkrila kamen na kome mora da su sjedili Gruhlovi, 
bacila pogled na ravna polja šećerne repe koja su oku izgledala 
beskrajna i na kojima je žetva već bila otpočela, vratila se taksiju i 
odvezla u sudnicu; beskrajna ravna polja šećerne repe s raskošnim 
zelenim lišćem, iznad toga sivoplavo nebo - to grandiozno sivilo bar 
malo će jednom na godinu oživjeti od crvenila i crnila zapaljene 
vatre. 

Baš je bila prispjela u sud kad je Schroer propisno iznutra 
zaključao vrata koja vode u prostoriju za publiku, izrazio joj kroz 
prozorsko staklo svoje žaljenje odmahivanjem glave i slijeganjem 
ramena i hitrim pokretom palca uputio je u svoj privatni stan. Između 
Schroera i Hallove postojali su povjerljivi, gotovo prijateljski odnosi, u 
što je bila uključena i gospođa Schroer, jer je Hallova, ako ne svakog 
dana a ono bar tri do četiri puta u sedmici, zalazila u sud te često 
navraćala u kuhinju Schroerovih - bilo u pauzama ili kad bi javnost 
bila isključena - na kavu i ćaskanje s gospođom Schroer. Ovaj put se 
prije svega morala diviti izvanredno uspjelom kolaču nabujku u koji je 
Schroerova još jednom zabila ukosnicu da bi se iznova osvjedočila o 
svom umijeću u pečenju kolača, a onda je vješto izvukla a da na njoj 
nije ostalo nimalo - kako se izrazila - »nanosa«. Gospoda Schroer 
opširno je pričala o potištenosti starijeg i nesvijesti mlađeg Kirffela, a 
zatim su obje žene pušeći cigarete raspravljale neko vrijeme o tome 
što je bolje u takvim slučajevima, kamfor ili razblažen ocat, gospođa 
Schroer zastupala je mišljenje da je to »pitanje tipa«, ovisi to prije 
svega o koži onoga koga zadesi; tako se ona nikako ne bi usudila, 
govorila je, trljati kožu mlađeg Grulha kamforom, jer se radi o koži 
crvenokosog čovjeka, iako je s vremenom potamnjela, pa bi 
postojala opasnost osipa, dok bi nju recimo - gotovo s priznanjem 
pogledala je pri tom Hallovu - bez daljnjeg natrljala kamfornom 
mašću; uto joj se pogled zaustavio na rupi od paljevine, izjavila je da 


je to sramota i da će biti sretna kad Gruhlovi odu iz kuće, njihova 
prisutnost povod je mnogim — koniliktima, a o najnovijim 
komplikacijama valjda zna i sama; pošto je Hallova to zanijekala, 
uputila ju je Schroerova u tajnu drugog stanja Schmitzove, 
preklinjući, gotovo u suzama, zamolila je Schroerova Hallovu neka 
upotrijebi sav svoj »nemali utjecaj« na Gruhlove, kako ne hi izišlo na 
vidjelo da se to desilo u zatvoru, to bi moglo upropastiti njenog 
muža, a osim toga bi i Stollfuss i ona, Schroerova vjerojatno morali 
odgovarati zbog svodništva pod posebno kažnjivim okolnostima; 
Hallova je obećala - položivši na ruke Schroerove svoju radi 
umirenja - da će se potruditi da sredi tu stvar; obavit će to s 
Hermesom, s kojim se ionako mora oko nečeg dogovoriti. Spretno je 
razgovor ponovno skrenula na temu »padanje u nesvijest pred 
sudom« pri čemu se čudila velikom iskustvu Schroerove, crvenokose 
osobe vrlo svijetlih očiju i kože s bojom crvenog luka, kojoj su u 
Birglaru radi njenih debelih nogu prisili nadimak »valjak«. U slučaju 
potrebe, pričala je Schroerova, spremna je čak dati injekciju - do 
najneobičnijih stvari dolazi baš onda kad se isključi javnost, ali 
naravno ima i najobičnijih histeričnih napada koje liječi s par ćušaka; 
dr Hulffen ovlastio ju je i uputio kako da u krajnjem slučaju daje 
injekcije, dapače i intravenozne. Na pitanje kako se sad osjeća 
Kirffel mlađi, odvratila je Schroerova da mu je bolje, ali da još nije 
mogao otići u ured. Obje žene stale su tad pričati o svemu što je 
resilo porodicu Kirffel, o ispravnosti mlađeg i starijeg Kirffela, po stoti 
put potvrdile su jedna drugoj »kako je žena mlađeg Kirffela zbilja 
zlatna« i »da stari može biti sasvim zadovoljan što ima kćerku kao 
opaticu a sina poput monaha« i kako bi to bilo pravo rasipništvo, 
»gotovo sramota« da se mlađi Kirffel povrh svega otisnuo još u 
klerikalne vode. Na tom mjestu prekinuo ih je Schroer koji je ušao, 
navijestio prekid - ponešto dostojanstveno, gotovo bodro objesio 
ključeve od zatvora i ćelija o kuku nad ognjištem, zatim natočio sebi 
kave iz posude za kavu. Vidjevši da je šalicu odložio na stol a da nije 
podmetnuo tanjurić, upozorila ga je žena na red i okrivila zbog 
nemara i lakomislenosti, jer olako shvaća zatrudnjenje Schmitzove, 
kao što općenito olako shvaća svaku stvar - glas Schroerove postao 
je zamjetno oštar - u što se može uvjeriti po sporosti, po upravo 
puževim koracima vlastitog napredovanja u službi. Hallovoj je 


trenutak izgledao pogodan da se oprosti, pribojavala se oštrih riječi 
Schroerove koja nije izostavljala ni najintimnije aluzije kad bi joj se 
odvezao jezik. Dogovorila se sa Schroerovom da je nazove čim 
javnost opet bude pripuštena, a nadala se da će to biti najkasnije pri 
završnoj riječi i izricanja presude. Prije nego što je napustila sudsku 
zgradu, stigla je još vidjeti kako se Stollluss s Aussemom penje 
stepenicama na kat. Uspjelo joj je uhvatiti Hermesa upravo dok je 
ulazio u jednu od dviju modernih kavana u birglarskoj glvnoj ulici. S 
izvjesnom je uzrujanošću ustanovila da još nikad nije zašla ni u 
jednu od tih dviju kavana: ova, u kojoj se Hermes upravo ogledavao 
za slobodnim stolom, bila je vrlo prostrana, ispunjena do posljednjeg 
mjesta čak i u to doba dana, ali to ovaj put nisu bili učenici, već 
seljačke žene iz okolnih mjesta koje su jele kolače; Hallova nije 
nikamo izlazila i uopće je rijetko napuštala kuću te je bila iznenađena 
što neizmijenjen sreta isti onaj težak soj ljudi, njoj tako dobro poznat 
sa seoskih veselica i crkvenih pohoda. Slijedila je Hermesa koji ju je 
pridržavao za nadlakticu, zbunjeno naručila čokoladnu kremu dok je 
iz svoje torbice vadila skice za oporuku. Hallovoj je Hermes govorio 
»tetka« i nervozno je slušao, jer je u pauzi namjeravao u glavnim 
crtama pripremiti svoju završnu riječ, usput je razmišljao nije li to 
jedanaesti ili čak već dvanaesti put što mu dolazi s izmjenama 
oporuke. 


Bergnolte je odlučio da se malo prošeta, sprva je zagrabio 
velikim koracima jer se bojao da za pola sata neće stići obići »staru 
gradsku jezgru« Birglara kako je planirao, ali je onda usporio korake 
pošto se uvjerio da je za ciglih dvanaest minuta obišao odnosno 
razgledao stari dio grada: crkvu, mjesno groblje, oboja gradska vrata 
na istočnoj i zapadnoj strani i srednjovjekovnu gradsku vijećnicu u 
kojoj se izgleda nalazi nekakav ured Bundeswehra; bio je tu naravno 
osim toga i vrlo lijep mostić. preko _Duhra s renoviranim 
Nepomukovim kipom i - kako mu se učinilo - neobičnim mosnim 
ukrasima za ovaj kraj; nije dopustio da ga zavedu crne strelice koje 
su upućivale na rimske terme, ali kako mu je na raspolaganju ostalo 
još petnaest minuta, a nije htio pasti u iskušenje da zapodjene 
razgovor sa Stolllussom ili Kugl-Eggerom, nije mogao odoljeti 
napasti crvenih strelica koje su nagoviještale »bolničku kapelu iz 17. 


stoljeća«, bez po muke je našao crkvicu, stupio u nju i na svoje 
veliko iznenađenje otkrio da su mu pokreti gotovo automatski, iako je 
tome dva desetljeća kako se svega odučio: ruka u krstionici, znak 
križa, nagoviješten poklek pred oltarom, obilazak »na prstima«, 
budući da je spazio dvije žene kako se mole pred Žalobnom 
gospom; od vrednijih stvari nije tu bilo ničeg osim škrabice za 
milodare optočene kovanim željezom i modernog oltara koji se 
doimao dosta pusto. Vraćajući se sporim korakom u sudnicu - 
preostalo mu je gotovo punih sedam minuta, hodajući iznova preko 
mosta, iznova pokraj Nepomukova kipa, koji mu je, na način koji sebi 
nije mogao objasniti, izgledao nepodesan na tom mjestu, stvorio je 
odluku da se odlučnije nego što je to dosad radio usprotivi svojoj 
ženi, koja je tog jutra pri doručku bila izrazila želju za premještajem u 
»neko gnijezdo otprilike kao što je taj Birglar«. Posebno ga je 
odbijalo kako su prljave, »povrh toga nepopločane« bivale ulice, čim 
bi čovjek ostavio glavnu ulicu »u starom dijelu grada«. Naravno da je 
tu bilo nekoliko lijepih patricijskih kuća, a postojali su i konkretni 
izgledi da kao Stollfussov nasljednik postane odmah predsjednik, 
ako bi se zaista odlučio na premještaj, međutim ..., nije mu se 
osobito sviđalo. Pošto je još jednom kratko ušao u jedan od sudu 
dobro poznatih brojnih nužnika te iza toga stupio na školsko dvorište, 
gotovo se sudario s poručnikom Heimillerom koji je u očito 
bezvoljnom raspoloženju sam šetkao između starih stabala. 
Bergnolte mu se predstavio: naveo svoje ime te dodao da je »sudski 
pravnik u promatračkoj ulozi«, sveo nato razgovor na Kutikea i pri 
tom stao odmahivati glavom pokušavajući doznati čemu se valja 
nadati u narednikovu iskazu. Poručnik je osjetio da Bergnolteova 
naklonjenost prema njemu nije hinjena te ju je sa zahvalnošću 
prihvatio. S uzdahom je objasnio kako stoji stvar s »čudnom širinom 
Kuttkeova kolebljivog karaktera«, kimnuo je glavom i složio se da je 
»gotovo nemoguć«, te se u tih nekoliko preostalih minuta upustio u 
svoju omiljenu teoriju o »eliti ispravnih«, što je Bergnoltea nagnalo 
da skupi obrve. Heimlilleru je ostalo još toliko vremena da upita 
Bergnoltea koliko će još potrajati do njegovog saslušanja, on je 
doduše navikao čekati poput svih vojnika, ali - Bergnolte ga je umirio 
i rekao da iza pauze neće proći ni dvadeset minuta dok ga pozovu. 


Stollfiussu je nakon prekida uspjelo privoljeti Hermesa da 
odustane od svjedoka Motrika, trgovca umjetninama iz obližnjeg 
velegrada. lonako je, rekao je Stollfuss, dovoljno dokazano kako stoji 
stvar s Gruhlovim sposobnostima pa prema tome - dodao je tiho i uz 
bolećiv osmijeh, prije nego što je stupio u sudnicu - uzaludno mu je 
gajiti i »tračak nade« da će mu poći za rukom produžiti trajanje 
rasprave makar i za dan. Podmetanje požara i sabotaže, rekao je 
Stollfuss, sad već na vratima, to za njegove, Hermesove štićenike 
znači da se neće izvući ispod četiri ili pet godina zatvora, a zar mu je 
to »malo publiciteta« toliko važno. Hermes je rezignirano odustao od 
svjedoka Motrika koji je bio odbio da stupi u tu »pljesnivu sobu za 
svjedoke« te čekao na hodniku; kad mu je Hermes sa žaljenjem 
saopćio da je uzalud naručen, rekao je Motrik, dugokos i ne više 
mlad čovjek u kaputu od devine dlake i s rukavicama od stavljene 
kože, »sranje«, ali na takav način da se vidjelo kako ta riječ inače ne 
spada u njegov uobičajni rječnik. Pa i dok se vraćao svojim kolima, 
zelenom citroenu, nije mu uspijevalo da koracima izrazi onaj 
»beskrajni prezir« što ga je htio pretočiti u onako tešku riječ. Umjesto 
toga ličio je prije na čovjeka koji se uzalud trsi da ostavi dojam 
tvrdoće. 


Saslušanje preostalih obaju svjedoka, poručnika Heimillera i 
narednika Behlaua, koje je obavljeno odvojeno, proteklo je mimo 
svako očekivanje glatko i posve bez senzacije. Prvi je iza pauze bio 
pozvan Behlau, koji je nastupio s korektnim držanjem i korektno 
odjeven, naveo da mu je dvadeset sedam godina, da je po 
zanimanju vojnik a po činu narednik, potvrdio preciznim iskazom ono 
što je već Kuttke bio izjavio: da je on, Behlau zadužen za održavanje 
autoparka u okviru jedinice a da je Kuttke njegov neposredni 
potčinjeni čiji je zadatak da se također stara o stanju autoparka; 
Stollfuss je uljudno otklonio opširno obrazlaganje razlike između čina 
i funkcije, što se Behlauu učinilo potrebnim s obzirom na činjenicu da 
se Kuttke kao vodnik stara o stanju autoparka, objasnio je da je to 
slučaj i s ostalim službama. Na braniočev upit, potvrdio je Behlau 
priču o gutanju kilometara što je on nazvao »vožnjom radi 
naravnavanja kilometraže na brojaču«, a neupitan je dodao da je 
Kutike možda »ostavio ponešto neobičan dojam«, ali u službi je 


ispravan; u velikoj je mjeri baš Kutikeova zasluga da njegova 
jedinica kao što je poznato, izvrsno održava vozila, pa je tako bila i 
pohvaljena u nekoliko navrata. Bergnolte i Aussem, odobravajući 
kimanjem glave, odali su priznanje toj Behlauovoj neočekivanoj 
objektivnosti. Na pitanje koliko se puta godišnje mora obaviti takva 
»vožnja radi naravnavanja kilometraže na brojaču«, procijenio je 
Behlau da to može biti dva do tri puta godišnje. Na tužiočevo pitanje 
O Gruhlu jun. rekao je Behlau da Gruhl baš nije bio poletan vojnik, 
uostalom samo rijetki su takvi, ali da opet nije bio ni jogunast, već 
prije mrzovoljno-ravnodušan; u nekoliko navrata bio je pozvan na 
odgovornost zbog prekoračenja odsustva i na odgovarajući način bio 
kažnjen - ali to naposljetku nije nikakav zločin, nego je gotovo 
normalna stvar. Behlau je sada djelovao sasvim drukčije nego u sobi 
za svjedoke i nego što je znao djelovati u krčmama, te je ostavio vrlo 
dobar utisak. Bio je odmjeren, korektan, ne suviše vojnički sapet; od 
njega je zatraženo da bude pri ruci radi eventualnog daljnjeg 
svjedočenja. Pošto je Behlau već bio otišao te pozvan poručnik 
Heimuiller, uložio je branilac dr Hermes na uljudan način prosvjed 
zbog isključenja javnosti; naglasio je kako mu je dobro poznato da je 
to isključivanje pogodilo jedino njegovu ženu ionako, jer je i pravnik 
po struci i njegova desna ruka - ima uvid u sva zbivanja i podliježe 
obavezi da šuti. Osim toga tu je i mladi poljoprivrednik Huppenach, 
koji je tačno upoznat sa svim što se dogodilo jer je istovremeno s 
Gruhlom odslužio svoj vojni rok u istoj jedinici; i sad se - s ironijom je 
mahnuo prema praznim stolcima u dvorani - ovdje vodi rasprava o 
stvarima koje zapravo i nisu vojne već prije upravne tajne, a baš to je 
ono što zanima javnost, ne radi se ni o strateškoj ni o taktičkoj tajni, 
već o nečemu što otkriva svu apsurdnost jednog takvog ispraznog 
upravljanja. Premda je Heimuiller već stajao u dvorani i čekao da 
bude pozvan, odgovorio je Stollfuss vrlo odmjereno braniocu da 
upravo ono što on, branilac zove apsurdnošću jednog takvog 
ispraznog upravljanja, upravo to nije za javnost: država ima pravo, a 
on, Stollfuss koristi se tim pravom na poticaj javnog tužioca da ne 
pruži svakom uvid u tu neumitnu ispraznost koja nije imanenini 
smisao stvari, nego do nje dolazi neminovno. Prema tome, ne može 
udovoljiti traženju gospodina branioca da se ponovo pripusti javnost. 
Nakon toga zamolio je poručnika Heimiillera da priđe, ispričao mu se 


zbog odugovlačenja, do čega je došlo kad je on već bio pozvan. 
Heimuller je izjavio da su mu dvadeset tri godine, da je po zanimanju 
vojnik a po činu poručnik-vezist, neupitan još je dometnuo da je po 
vjeroispovijesti rimokatolik; to dodatno obavještenje izrečeno 
energičnim glasom izazvalo je među prisutnim pravnicima malu 
zbunjenost; pogledali su se međusobno, nastalo je kratko 
došaptavanje između  zapisničara  Aussema i predsjednika 
Stollfussa, koji je zapisničaru savjetovao da iz zapisnika izbaci taj 
dodatni podatak. Aussem je iste večeri pričao da je Heimullerov glas 
prilikom navođenja vjeroispovijesti zazvučao poput »zastave što 
praska na vjetru«. U toku svog iskaza Heimiller se u više navrata 
obraćao Gruhlu gotovo bolnim gestama; što se tiče sadržaja, 
potvrdio je ono što je Behlau izjavio o osobinama Gruhla vojnika, 
izražavao se međutim drukčije. Nazvao ga je »izrazito nadarenim«, a 
na braniočevo pitanje na kom području nadaren, odvratio je 
Heimuller »kao vojnik«, našto se Gruhl jun. nasmijao. Iza toga nije 
došao ukor, već poručnikovo opširno objašnjenje o kome ga je 
podsjetio kako je on, Gruhl pomagao njemu, poručniku u toku vojnih 
vježbi pri određivanju i ucrtavanju borbenih položaja. Gruhl se 
nepozvan umiješao u Heimullerovo izlaganje, zbog čega ga je ovaj 
put stigao ukor, izjavivši da su to bile apstraktne igrarije ne bez 
izvjesnog, štaviše umjetničkog čara u sebi. Umjetnost se naposljetku 
sastoji u tome - a to je njegov vlastiti nazor o umjetnosti - da se 
ništavilo rasporedi po svojim različitim vidovima ispraznosti, a 
ucrtavanje i nizanje borbenih položaja sadrži naravno izvjestan 
grafički čar. Stollfuss je slušao s puno strpljenja i prekinuo je mladog 
Gruhla tek kad je ovaj već bio na kraju sa svojim objašnjenjem. 
Ustanovio je, naime, da još nije sedam sati, da će rasprava biti 
zaključena najkasnije do osam, a bio je osim toga pomalo i ponosan 
na sebe što se rasprava usprkos svim, djelomično i mučnim 
arabeskama odvijala onako kako je bio zamislio. Poručnik je 
produžio s ocjenjivanjem mladog Gruhla, nazvao ga »inteligentnim, 
nimalo jogunastim, ali s crtom gotovo opake ravnodušnosti«; no sve 
u svemu ponašao se dobro, nekoliko puta - »ili bolje rečeno zapravo 
često, ili još tačnije pet puta« - prekoračio je odsustvo«, od čega u tri 
navrata znatno«, te je bio kažnjen. Na braniočevo pitanje da li je 
Gruhl tog dana za vrijeme »događaja« bio vojnik ili civil, odvratio je 


Heimtiller da je Gruhl za »vrijeme tog čina« de facto bio vojnik, de 
jure civil, Bundeswehr - o čemu se još jednom osvjedočio kod svojih 
pretpostavljenih - ne pojavljuje se u ulozi materijalno oštećenog 
drugog tužioca te neće o Gruhlovu činu suditi sa sanovišta vojnog 
prava. Tek nakon čina ispostavilo se da je Gruhlu na osnovi greške u 
računanju, kakve se dešavaju neminovno, posjet ocu teško 
oboljelom od bronhitisa trebao biti uračunat kao izvanredan dopust 
od četiri dana - a to su mu zabunom zaveli pod redovni dopust, i tako 
je Gruhl, koji je otprilike u to doba trebao biti otpušten iz vojske, »za 
vrijeme čina« de facto već bio civil. Branilac je upitao da li se 
razmatra mogućnost da se Gruhl optuži zbog nedopuštenog nošenja 
uniforme, zbog nedopuštene vožnje džipa Bundeswehra - jer de jure 
je Gruhl kriv za te prijestupe, te bi radi razjašnjavanja pravnog 
položaja zapravo bio potreban postupak te vrste, pa bio on i sasvim 
formalan - da li će dakle Gruhl, iako samo formalno, biti optužen za 
ta dva prijestupa? Poručnik nije shvatio braniočevu ironiju, odgovorio 
je stoga razvučeno, ozbiljno i korektno, da Gruhl nije kriv za ta dva 
uistinu postojeća prijestupa, u svakom slučaju nije ih osobno skrivio; 
njemu, Heimulleru nije poznato da bi se razmatrala mogućnost 
takvog jednog postupka protiv Gruhla. Branilac ga je dalje zapitao za 
okolnosti o kojima su Kutike i Behlau dali uglavnom istovjetan iskaz, 
zatim za ona tajanstvena službena putovanja i za ono gutanje 
kilometara, a Heimiller je potvrdio i Kuttkeove i Behlauove navode; 
da, produžio je, do takvih je službenih vožnji znalo dolaziti jer je 
daleko nezgodnije odgoditi tu neophodnu smotru nego postići 
»propisan broj prijeđenih kilometara«. Branilac: vrlo je sporno da li je 
za takvu provjeru dopustiv izraz »potreban«; on je i sam vozač i čini 
mu se da je provjera potrebna tek onda ako je brojač na prirodan 
način odnosno normalnom upotrebom dosegao brojku što je 
propisana za provjeru; njemu se ta metoda čini, s dopuštenjem, 
»apsolutno besmislena«. Predsjednik se ogradio od uplitanja 
filozofskih i ostalih aspekata stranih vojnoj struci i od cjepidlačenja 
oko riječi kao što je »potreban«, u orgnizaciji poput Bundeswehra 
mora se poštivati aspekt mobilnosti i borbene gotovosti, pa je tu 
prividna besmislenost - za čiju procjenu nije mjerodavan nitko sa 
strane - često puta smislenija nego što se misli. Tako nešto dešava 
se u svakom pogonu - pa i u »sudskom«. Upitan za pojedinosti 


spornog službenog puta izjavio je Heimiiller da, Kutike i Behlau 
predložili su mu Gruhla te ga je poslao na petodnevnu službenu 
vožnju, što međutim nije baš bilo po propisima, ali ne samo da se 
toleriralo već je bilo i dopušteno. Gruhl je, kao što se to kasnije 
ispostavilo, vozio autoputom samo od Durena do Limburga, zatim je 
skrenuo prema Rajni, vozio duž Rajne kući i još je istog dana uveče 
oko šest sati bio kod svog oca, gdje je ostao do navedenog čina. 
Javni tužilac pozvao je Gruhla jun. da se izjasni povodom iskaza 
udovice Leuffen, svoje bake i udovice Wermelskirchen, svoje 
susjede, o čijim izjavama postoji zapisnik, a koje su potvrdile da je 
džip utjerao u neki prazan ambar, tamo ga ostavio četiri dana, za 
koje je vrijeme stanovao kod kuće i radio sa svojim ocem. Gruhl je 
potvrdio da iskazi Leuffenove i Wermelskirchenove odgovaraju do u 
tančine, to isto izjavio je i njegov otac; na braniočevo pitanje da li se 
Gruhl ogriješio o propise tim odstupanjem od propisanog službenog 
puta, odvratio je Heimiiller da su takva odstupanja doduše kažnjiva, 
ali da se toleriraju, uostalom Gruhlu je samo naloženo da postigne 
potreban broj prijeđenih kilometara, ali mu je, iako ne izričito a ono 
praktično, potpuno ostavljeno na volju kuda će voziti, naknadno se 
ispostavilo — kriminološkim — pregledom  olupine, da je brojač 
kilometraže pokazivao 4992 km. Gruhl je taj broj postigao na taj 
način što je kola nakrenuo na stranu i ostavio ih s uključenim 
motorom; nastali ispušni plinovi otjecali su gumenom cijevi; i 
Leuffenova i Wermelskirchenova, koja je stanovala tik do Gruhlovih, 
potvrdile su da su čule šum uključenog motora, iako je zbog bale 
slame i sijena došlo do izmijenjenih zvučnih uvjeta. Činjenicu da te 
pojedinosti tek sada izlaze na vidjelo objasnio je predsjednik 
okolnošću što je to spadalo u službene tajne. Zamisao da se kola 
nakrenu na stranu potječe od Gruhla sen., koji je slične stvari vidio 
za vrijeme gradnje takozvanog zapadnog bedema u godinama 1938. 
i 1939, a dijelom i sudjelovao u tome; ta metoda ne razlikuje se od 
dovitljivosti _prijevoznika-prevaranta koji su na spomenuti način 
nabijali cijenu po kilometru. | to su sve potvrdili Gruhl sen. i Gruhl 
jun., koji je tom prilikom izjavio da je brojku 4992 na brojaču svjesno 
postigao, ona je kompozicijski element; značenje tog pojma objasnit 
će se u zavšnoj riječe njegova branioca. Zapitan o pouzdanosti i 
karakteru vodnika Kuttkea, odgovorio je poručnik da će možda 


izgledati nevjerojatno, ali da Kuttke obavlja svoju dužnost i izvršava 
dodijeljene mu zadatke s krajnjom — korektnošću, = gotovo 
pedanterijom, njegova jedinica pohvaljena je već u više navrata zbog 
besprijekornog održavanja svojih vozila, a to je Kuttkeova zasluga; u 
pivatnom pogledu - tja, što se s Kutikeom privatno dešava, to su 
gospoda valjda opazila. Heimuillere je slegnuo ramenima ne toliko 
rezigniran koliko iskreno ožalošćen te dodao da mu je pred očima 
sasvim drukčiji postupak pri odabiranju profesionalnih vojnika, no 
Kuttke je pravno, bolje reći zakonski vojnik, pa se tu ne da ništa 
učiniti. Njemu, poručniku pred očima je armija suštog reda i 
ispravnosti - ali to sigurno nije mjesto za iznošenje vlastite filozofije o 
vojsci. Predsjednik je to potvrdio kimnuvši, upitno pogledao branioca 
i javnog tužioca - obojica su kratkom kretnjom dala naslutiti da im 
svjedok poručnik Heimtiller nije više potreban. Predsjednik je zhvalio 
mladom oficiru i zamolio ga da saopći svojim potčinjenim da su i oni 
otpušteni. 

Stollfuss je zamolio Kugl-Eggera i Hermesa da priđu stolu radi 
kratkog dogovora, nije ni stišavao glasa dok ih je pitao da li im je 
zgodnije ako se sada napravi kraća pauza ili bi voljeli da bez pauze 
počnu sa saslušanjem svjedoka profesora Burena, te da onda ubace 
veliku pauzu od trideset do četrdeset minuta, prije početka završnog 
čina sa zaključnim saslušavanjem optuženih, završnom riječi i 
izricanjem presuda. Hermes je upozorio da će Burenov iskaz 
potrajati vjerojatno malo duže, dok je Kugl-Egger mrzovoljno izjavio 
da je saslušanje jednog profesora umjetnosti suvišno. Nakon kratkog 
dogovora sa svojim štićenicima (Gruhl sen. spomenuo je da će 
ionako dobiti hladnu večeru, a ni crno vino se ne može pokvariti) 
saopćio je Hermes svoju suglasnost da se odmah počne s 
Burenovim iskazom. Stolltuss je još prije toga pozvao k sebi 
Schroera i zapitao ga da li je njegova žena, kao već češće u takvim 
slučajevima, spremila možda malu zakusku i kakvo okrepljujuće 
piće. Schroer je odgovorio je njegova žena slutila za danas 
»naporan marš« te je u svako doba spremna da spravi kavu, isto 
tako ima i piva u dovoljnim količinama, »dapače i kobasice, posve 
sigurno i sendviča, bujona i nešto salate od krumpira, ako se ne 
varam, a i gulaša, doduše iz konzervi, te tvrdo kuhana jaja«. On je 
zapitao Stollfussa, koji je na to obavještenje kimnuo, da li smije 


ponovo pustiti javnost, odnosno opet otvoriti vrata. Čeka li javnost, 
upitao je Stollfuss, a Schroer je odgovorio potvrdno: gosopđica Hall 
»vrlo je zainteresirana za tok stvari«. Ni Kugl-Egger ni Hermes nisu 
imali ništa protiv otvaranja vrata, čak je sad i Bergnolte po prvi put 
dao do znanja da njegovo prisustvovanje nije sasvim bez službene 
osnove: potvrdno je kimnuo Stollfussu. Schroer je otišao do vrata; 
otključao ih; ušla je Agnes Hall i smjerno sjela u školsku klupu u 
četvrtom posljednjem redu. Presvukla se, imala je na sebi 
tamnozelenu suknju od tvida i uz to isto tako zelen ali nešto svjetiliji 
širok haljetak s tankim porubom od chinchilla-krzna na rukavima i 
ovrtniku. Bilo je kasnije nagađanja o tome da Ili joj je Stolltuss kimnuo 
ili je kretnja protumačena kao kimanje glavom bila samo znak 
»zadubljivanja« u spise. Zapisničar Aussem držao je da je u toj 
kretnji bilo sadržano oboje: kao znak da se zadubio u spise nije mu 
se učinilo dovoljno rutinska niti automatska, a za prosto kimanje 
glavom izgledala mu je preslaba, u svakom slučaju ujedno je 
siguran, jer je počesto promatrao Stollfussa dok se zadubljivao u 
spise: to nije bilo samo obično zadubijivanje u spise. Schroer je 
kasnije izjavio da je to bilo samo kimanje glavom, jer da on to 
micanje dobro poznaje, dok je Hermes tvrdio da je »isključena svaka 
pomisao o kimanju glavom«. Jedina osoba koja je osim njih bila 
zainteresirana u pogledu tog micanja glave bila je Agnes Hall, a ona 
je sporno micanje glavom protumačila kao nedvojbeno klimanje, u 
sebi je štaviše zaključila da je bilo »prijazno«. 

Nastup svjedoka profesora Biurena u dosta slabo osvijetljenoj 
dvorani suda zavrijedio je ne samo veći nego jednom riječju velik 
auditorij; kasnije su se razvile i kontroverze oko jedne pojedinosti u 
opisu Biurenova nastupa, i to između literarno vrlo zainteresiranog 
Aaussema i Hermesa, koga su takve podrobnosti manje zanimale i 
koji je pobijao Aussemov opis Burenova nastupa kao »pregnantno 
nehajnog«. Podsjetio je da pojam nehajnosti isključuje svaku 
primjesu pojma pregnantnosti, čemu se Aussem usprotivio i naglasio 
da je baš za nehaj potrebna pregnantnost a za pregnantnost nehaj, 
što je najbolje vidljivo na primjeru pojma kao što je odrješitost - biti 
odrješit uključuje nehaj i pregnantnost, te ako on Burenov nastup ne 
označava kao odrješit, onda je to jedino zato što mu taj pojam 
izgleda suviše otrcan, zato ostaje pri svome: Burenov nastup 


sadržavao je pregnatni nehaj. U trenutku dok je sud pozivao jednog 
profesora za svjedoka, nije očigledno nitko od prisutnih mogao 
očekivati - osim Hermesa koji je u više navrata raspravljao s 
Biurenom o predmetu spora - da će ugledati pojavu kao što je bila 
Birenova; čak su izgleda i Gruhlovi po prvi put postali radoznali. 
Buren je na sebi imao kratak kaput od prugaste pamučne tkanine 
žute boje poput graška, a kako mu je Hermes savjetovao neka se 
svakako pojavi s kravatom, nosio je uz košulju iste takve boje 
prilično debelu zlatnu vrpcu svezanu u čvor, sličnu vrpcama kakve 
upotrebljavaju za pakovanje božičnih poklona; hlače su mu bile 
zelene boje špinata, cipele od vrlo rijetko spletenog kožnog remenja, 
gotovo sandale, dok mu je tamna kosa bila naprotiv izrazito uredno 
začešljana; bio je isto tako pomno izbrijan i bez brade; opaljeno mu 
zdravo lice s »dragim psećim očima«, kako ih je kasnije prozvala 
Agnes Hall, sjajilo se od ljubaznosti dok je ponešto promuklim 
glasom davao osobne podatike: trideset četiri godine, oženjen, 
sedmoro djece, s optuženim ni u kakvu srodstvu. Na kratak 
Hermesov upit izjavio je Buren da je tačno proučio »događaj« što je 
ovdje predmet spora, upoznao se sa svim iskazima u vezi s tim, 
uključujući tu najvažniji iskaz za nj, onaj trgovačkog putnika Erbela, o 
kome je upravo čuo od gospodina odvjetnika Hermesa da sadrži 
neobično važne pojedinosti što ih je ponovio i jedan policijski 
službenik u toku današnje rasprave, pošto ih je Erbel izjavio u 
protokol. Vrlo se zanimljive stvari tu opisuju, smije li optuženima 
postaviti jedno pitanje. Kad je Stollfluss rekao da smije, zapitao je 
Biren, s čijeg lica nikako nije silazio izraz vedrine, mladog Gruhla 
kako je postigao spomenuti šum što ga je trgovački putnik Erbel 
opisao dijelom kao praskanje a dijelom kao sličan bubnjanju, a inače 
kao »gotovo lijep«. Gruhl jun. nešto se došaptavao s Hermesom 
prije nego što je ustao i rekao da tajnu ne može odati, jer da je to 
jedna od rijetkih stilskih Značajki koje namjerava usavršiti, razvit će ih 
još sličnih; već se ogledao za kotlovima starog željeza, »velikim 
poput lokomotivskih kotlova«, da bi upriličio koncert čim nađe 
vremena i zgodnu priliku. Opisani događaj za koji ga terete zbog 
materijalne štete bio je tek »prvi, doduše uspjeli pokus«, što ga želi 
dalje razviti. Na Stollfussov poziv da se slobodno pouzda u to da će 
svi sudionici sačuvat tajnu, uključivši i prisutnu Agnes Hall, te da 


»gospodinu profesoru« ne uskrati obavještenje, odvratio je Gruhl 
kako je siguran da »svjedok Biuren« ima plagijatorske namjere, kao 
što je to uobičajeno među umjetnicima; Buren je i nakon toga 
zadržao nepomućenu vedrinu, priznao da njegova radoznalost nije 
posve altruistička, ali je podsjetio Gruhla da on, Buren pripada 
jednom sasvim drugom umjetničkom pravcu te mu svečano obećava 
da će o toj stvari šutjeti izvan sudske dvorane. Nato se Gruhl jun. 
iznova posavjetovao s braniocem koji je zamolio predsjednika da 
Gruhlov iskaz unese u zapisnik i da »na taj način zavede neke vrste 
opasku o autorskom pravu. Stollfuss, koji je bio vrlo dobro 
raspoložen, zatražio je od Aussema da Gruhlov iskaz unese u 
zapisnik. Nato je nestalo Gruhlova nepovjerenja, umjesto toga 
povratilo mu se dobro raspoloženje. Izjavio je da je te šumove 
postigao dijelom pomoću karamela a dijelom pomoću mliječnih 
bombona, to jest niže tonove pomoću karamela a više pomoću 
mliječnih bombona i to na taj način što je obje kante za gorivo 
prethodno ispraznio u vozilu a zatim ih probušio, sasuo u njih 
karamele odnosno mliječne bombone, nanovo ih začepio i onda je 
vatra, jaka vatra proizvela željeni učinak; raniji pokušaji, što ih je 
izveo pomoću kiselih i takozvanih svilenih bombona u nekoj velikoj 
limenki od konzerve, nisu uspjeli jer se sirovina istopila i kašasto 
razlila, umjesto da »pravi muziku«. Vršio je pokuse i s kozjim 
izmetom i s običnim usitnjenim komadićima šećera - ali bezuspješno. 
Javni tužilac ne samo da je bio počeo gubiti strpljenje nego se stao i 
ljutiti, jer se, kako je kasnije priznao, »počinjao kajati što je pristao da 
ga ti prepredenjaci s Rajne uvale u taj proces«. Upitao je Biirena da 
li je on redovni ili izvanredni profesor. Burenu se oteo gotovo luckast 
hihot dok je uzvraćao da nije ni jedno ni drugo već da je profesor na 
Akademiji obližnjeg velegrada, ukaz o njegovom imenovanju 
potpisao je predsjednik pokrajinske vlade, on tu povelju doduše ne 
nosi sobom ni na sebi, ali sigurno »mora da je negdje kod kuće«; 
svojim poslom stječe štaviše pravo i na mirovinu, kod posljednjih 
izbora za direktora »mimoišli« su ga doduše - izjavio je uz isti hihot 
kao maloprije, no siguran je da će mu se slijedećeg puta »pružiti 
prava šansa«. Naveo je da su njegove plastike izložene u - 
»čekajte«, rekao je i stao brojiti na prste do sedam, mrmljajući nešto 
sebi u bradu, »u sedam muzeja, od toga tri u inozemstvu«. Ja sam, 


znate, uistinu činovnik, dodao je svejednako se veselo smiješeći 
javnom tužiocu. Taj je nato upitao predsjednika, a da nije suspregao 
svoju ljutnju, smije li znati - ili možda može saznati od svog 
cijenjenog kolege Hermesa - zbog čega se saslušava svjedok 
profesor Buren. Nato Hermes: profesor je tu kako bi potvrdio da je 
»čin« - navodne znake upleo je spretno - koji se ovdje već označava 
kao »događaj«, bio umjetničko djelo. U tom trenutku bio je Kugl- 
Egger nacistu, kako je kasnije rekao svojoj ženi, »tek u tom trenutku 
bio sam nacistu s tim da su me izdali i prodali«, budući da je i 
Stollluss kimnuo na tu Hermesovu izjavu, a Bergnolte preklinjući 
značajno pogledao Kugl-Eggera, digao ruke u nijemoj molbi, oborio 
pogled i stao unositi fiktivne zabilješke u svoj notes. 

Na Hermesovo traženje da dade definiciju tog novog smjera 
umjetnosti, ili bolje rečeno te vrste umjetnosti što je općenito poznata 
pod imenom hepening, rekao je Buren da želi naglasiti kako je on 
osobno još uvijek ostao vjeran staroj dobroj tradiciji nepredmetne 
plastike, te se u toj vrsti umjetnosti i okušava; dodijeljene su mu dvije 
državne nagrade, rekao je obraćajući se javnom tužiocu, zastupniku 
države jasnim premda ljubazno-ironičkim tonom, on dakle nije 
poklonik hepeninga iako se pozabavio tom umjetnošću koja je 
deklarirana anti-umjetnost. To je, ako se ne vara - a iko bi tu već bio 
nacistu? - pokušaj stvaranja spasonosnog nereda, ne oblikovanja 
već razobličavanja, štaviše nagrađivanja ali na određen način 
usmjerenog od strane umjetnika odnosno onoga tko se time bavi, 
tako da iz razobličavanja opet nastaje oblik. U tom je smislu događaj 
koji je ovdje predmet spora, »bez sumnje umjetničko djelo«, štaviše 
to je izvanredan čin jer ispoljava pet dimenzija: dimenziju arhitekture, 
plastike, literature, muzike - jer je sadržavao izrazito koncertantne 
elemente - i naposljetku plesne elemente, koji su po njegovu 
mišljenju došli do izražaja u uzajamnom kucanju lulama. Zasmetala 
mu je samo jedna stvar, i tu je Buren prijekorno skupio obrve: izraz 
»ugrijati«, što ga je upotrijebio jedan od optuženih. To je zamjetno 
iako ne znatno sužavanje karaktera umjetničkog djela, jer 
naposljetku umjetničko djelo nije tu zato da nekog ugrije; za osudu je 
nadalje i činjenica što se radilo o novom vozilu netom izašlom iz 
tvornice, no potpuno mu je jasno da je to morao biti auto i to još 
upotrebljiv: benzin, auto požar, eksplozija - elementi moderne 


tehnike tu su umjetnički usklađeni na gotovo genijalan način. Na tom 
mjestu upitao je javni tužilac glasom u kome više nije bilo srdžbe, 
kojim se još jedino rezignirano provlačila zloba, da li se Burenov 
iskaz može prihvatiti kao pouzdan ili kao pomalo pristran, našto je 
Biiren sa smiješkom odvratio da su riječi pouzdan ili pomalo pristran 
karakteristične za umjetničku kritiku koja više nije primjerena toj vrsti 
umjetnosti. Zar nije bilo moguće, pitao je javni tužilac, odabrati drugi 
neki instrument, zašto je to baš morao biti auto - nato se Buren 
tajanstveno nasmiješio. Svaki umjetnik odlučuje sam o izboru 
materijala, tu ne može biti nagovora ili uplitanja sa strane, te ako drži 
da mu je potreban nov auto, onda to prosto mora biti nov auto. Da li 
je uobičajeno, pitao je dalje javni tužilac, čija je duboka ogorčenost 
ponovo zvučala gotovo vedro, da li je uobičajeno da umjetnik krade 
materijal za umjetničko djelo? - izgovorio je to s neskrivenom 
porugom. Buren je taj udarac dočekao s pregnantnim nehajem, za 
koji je Aussem kasnije izjavio da je bio fantastičan: odvratio je naime 
da je umjetničko htijenje takva neodoljiva strast da je umjetnik bez 
daljnjeg u svakom trenutku spreman ukrasti potreban materijal; 
naveo je da je Picasso često znao prebirati po ledinama gdje je 
ležao otpad, u potrazi za materijalom za svoja umjetnička djela, a 
jednom su čak i mlazni motori lovaca Bundeswehra sudjelovali 
nekoliko minuta u takvom jednom umjetničkom djelu. Nema više 
ništa posebno reći: jedno je sigurno, a to je da se kod tog događaja 
radilo o nastajanju umjetničkog djela visoke vrijednosti koje nije, 
kako je spomenuo, petdimenzionalno već petmuzalno; naravno da 
se teži da djelo zadovolji svih devet muza, ali sjedinjenje i pet muza 
u nekom umjetničkom djelu predstavlja već »sasvim lijep broj«; a 
kako je religiozna literatura bila zastupljena u vidu litanije, malo se, 
tek malčice koleba da li da štaviše djelo shvati i kao kršćansko, jer 
naposljetku u njemu su zazvani sveci. Smije li sada ići, zapitao je 
Buren s prijatnom skromnošću u glasu, dogovorio se s gospodinom 
predsjednikom pokrajinske vlade, nezgodno mu je, uistinu »vrlo 
nezgodno« da to mora reći, doduše saopćio je tom gospodinu da je 
spriječen vrlo važnim poslom, ali svejedno, ne smije ga pustiti da 
suviše dugo čeka. Javni tužilac je izjavio da više nema pitanja; neke 
će stvari zadržati za sebe koje bi vrlo rado bio kazao, umjesto toga 
namjerava zatražiti još jednog vještaka, jer on Burena drži za 


vještaka a ne za svjedoka. Hermes je zamolio da mu dopuste 
postaviti još jedno pitanje: na brzinu je opisao Burenu kako je Gruhil 
jun. zamolio trgovačkog putnika Erbela za probni uzorak bočice 
spreja za kupanje čime trguje dotično poduzeće; njegov štićenik 
priznao je da mu je nedostajao sprej za kupanje kao dodatno 
umjetničko sredstvo - stoga njegovo pitanje gospodinu svjedoku 
glasi: zar ne bi »pristojan dometak« zatraženog spreja za kupanje 
koji se, kao što je poznato, pjeni žutozeleno ili modro, bio unio 
dodatni element slikarstva, drugim riječima šestu dimenziju ili šestu 
muzalnost; Buren je to potvrdio i izjavio da je dodavanje spreja za 
kupanje po njegovu mišljenju dobar potez i da znači mudro 
usmjeravanje efekta. Predsjednik mu je zahvalio i otpustio ga; te se 
tako Buren mogao uputiti na sastanak s predsjednikom pokrajinske 
vlade. 

Nakon Burenova odlaska došlo je do burnog ispada što ga 
Aussem nije smio unijeti u zapisnik. Javni tužilac ostavio je sve 
obzire po strani i stao vikati, a da se nije izravno obratio Stollfussu ili 
Bergnolteu, da u ovoj stvari namjerava dati ostavku na svoju 
dužnost; osjeća se »nasamaren«, i to ne toliko od strane svog 
kolege Hermesa, koji ima puno pravo da izbavi svoje štićenike iz 
nezavidnog položaja - na tom mjestu zaklinjući je podigao ruke i 
pogled, kao da u pomoć priziva boga ili u najmanju ruku zemaljsku 
pravdu - »koliko s višeg, s drugog mjesta. Dopustio sam da me 
uvuku u položaj koji me sili da budem neodgovoran, što se protivi 
mojoj naravi. Dajem ostavku na svoju službenu dužnost!« Kugl- 
Egger, mlađi čovjek, prilično gojazan, uhvatio se za srce sa 
spontanim strahom, što je Schroera smjesta ponukalo da mu 
priskoči u pomoć, da protivno propisima oslovi zatvorenika u 
istražnom postupku Johanna Gruhla s »ti« i da mu dobaci »trči 
smjesta po Lizu«, da ga pošalje iz sudnice, na što nije imao pravo. 
Kugl-Egger je stvarno pustio da ga Schroer odvede u svoju kuhinju: 
njegovo plavkasto podliveno lice, lice čovjeka koji rado dobro jede i 
koji nema ništa protiv čaše piva, nije štaviše pokazivalo nimalo 
opiranja kad je mladi Gruhl nepozvan pritekao Schroeru u pomoć te - 
protivno propisima kao i njegov otac maločas - napustio sudsku 
dvoranu, da bi Kugl-Eggera odveo u kuhinju Schroerovih. Tamo je 
Schroerova već spremno čekala sa svojom oprobanom kamfornom 
mašću. (Instinktivno je tačno procijenila tužiočevu dermatološku 
dispoziciju; kasnije je o tome pričala Hallovoj: - Taj ima kožu poput 
konja - odrešito mu raskopčala kaput i prsluk, zavratila mu košulju te 
svojim lijepim snažnim rukama stala masirati »predio srca«). 

U međuvremenu je Bergnolte hitro otrčao do Stolltussa koji je 
zaboravio objaviti pauzu, te se s njim popeo u njegovu službenu 
sobu, zgrabio već telefonsku slušalicu kad ga je Stollftuss upozorio 
da je uputno posavjetovati se prethodno s Kugl-Eggerom - kakvo 
god da je njegovo duševno i tjelesno stanje - prije nego što se 
alarmira_Grellber. Bergnolte se šaptom obratio Stollfussu, iako 
šaptanje uopće nije bilo potrebno jer uokolo nije bilo nikoga tko bi 
prisluškivao, dok mu se na licu ogledalo nešto što bi se mirne duše 


moglo opisati kao »goli strah«, i predložio da možda zamole javnog 
tužioca Hermannsa da za silu uskoči, budući da je trenutačno na 
odmoru, a zna se da svoj odmor provodi baš u Birglaru. Stollfuss je 
pripalio cigaru, i moglo bi se reći da taj nemili događaj ne samo što 
ga se nije nezgodno dojmio već je prije uživao u njemu; podsjetio je 
Bergnoltea da bi takva žurba na kraju ipak mogla alarmirati novinare. 
Bergnolte je nervozno pripalio cigaretu i rekao - još uvijek šaptom - 
da ta stvar još večeras mora »sići s pozornice pa makar čekali i do tri 
ujutro«. Nato je Stollfussa ostavio samog, ovaj je iskoristio priliku da 
telefonski pripremi svoju ženu kako po svoj prilici neće biti kod kuće 
prije ponoći, ali da ne treba biti u brizi. Njegova žena obavijestila ga 
je da je Grellber još jednom nazvao i saopćio joj s njemu svojstvenim 
šarmom, da on, Stollftuss može računati s odlikovanjem »i to po svoj 
prilici s onim oko vrata«. U međuvremenu je Kugl-Egger došao k 
sebi, i to zahvaljujući ne samo snažnim i lijepim rukama Schroerove 
nego i konjaku što mu ga je znalački nasuo optuženi Gruhl sen., bio 
je štaviše kadar da se popne stepenicama i da iz svoje službene 
sobe povede poduži telefonski razgovor. 

U sudskoj dvorani razgovarao je Hermes s Agnes Hall, s mladim 
Aussemom i s mlađim Gruhlom, koji se u međuvremenu bio vratio iz 
kuhinje Schroerovih, o predstojećem Gruhlovu vjenčanju s lijepom 
Evom; Gruhl jun. je između ostalog objavio da se namjerava 
osamostaliti, preuzeti očev posao a oca namjestiti kod sebe »s 
mjesečnom zaradom koja će biti ispod granice pljenivosti«. Poljubio 
je Hallovu, pošto mu je u prisustvu njegovog odvjetnika objavila da 
namjerava nadoknaditi svu štetu, pozvao je na svadbu, isto tako 
Hermesa i Aussema, koga je oslovljavao s »ti« još od zajednički 
provedenih dana u nogometnom klubu »Birglarski plavo-žuti«, u 
kome je Gruhl igrao obrambenog igrača dok je Aussem bio lijevo 
krilo. Aussem je Gruhlu, Hermesu i Hallovoj dao do znanja kako mu 
teško pada što je kao zapisničar prisiljen da čuva službenu tajnu; 
osim toga je izjavio kako bi bilo bolje da je Gruhl izbjegao vojnu 
obavezu prema Bundeswehru, nađe se za to vrlo jednostavnih 
načina. 

U kuhinji Schroerovih iskoristili su Gruhl sen. i Schroer trenutak 
»da malo gucnu«, tom prilikom saznali su od uzbuđenja Schroerove 
da nije Eva bila ta koja je donijela hladnu večeru za Gruhlove, nego 


stari Schmitz osobno, koji se tom prilikom nije naročito ljubazno 
izrazio o »sramoti pričinjenoj njegovoj kćeri« i zaprijetio da će sudske 
vlasti optužiti zbog svodništva; s kakvom je radošću primio tu stvar, 
moglo se prosuditi po kakvoći večere koja se sastojala od kruha 
namazanog margarinom i seljačkom jetrenom paštetom te boce 
mineralne vode. Muškarci su se nasmijali uzbuđenju Schroerove i 
izrazili uvjerenje da će sa Schmitzom već izaći na kraj; nijedan 
roditelj ne uzima »tako nešto« olako; prirodno je pri tom izvjesno 
uzrujavanje, a što se ostalog tiče, »to« se uopće nije dogodilo unutar 
ovih zidova, već nakon pokopa starog Leuffena, što se može 
dokazati. Ne treba joj se uopće uzbuđivati; Schmitz nema ni 
najmanje razloga da »igra pravednika i čistunca u poreznim 
stvarima«. Nezgodno je jedino zbog njegove žene Gertrud, njoj je 
čovjek dužan objašnjenje pa i molbu za oproštenje, a što se Pittera 
tiče, on je debelokožac pa sutra može doći po svoj kruh s 
margarinom. Na tom je mjestu Bergnolte prekinuo Schroera i 
saopćio mu po ovlaštenju sStolltussa da je objavljena polusatna 
pauza, gospodin predsjednik okružnog suda očekuje gore zakusku, i 
to bujon, tvrdo kuhano jaje i malo salate od krumpira. To je 
Schroerovu navelo na primjedbu da jaja, a posebno tvrdo kuhana 
jaja »nisu dobra« za muškarce preko pedeset, pri čemu je ispitivački 
pogledala Bergnoltea, po svoj prilici došla do zaključka da je taj u 
godinama kad »još nekako« smije jesti tvrdo kuhana jaja a da mu ne 
naškode. Bergnolteu je »čitava ta atmosfera izgledala vrlo čudna«, 
kako je kasno te iste noći priznao Grellberu. Za sebe je također 
zatražio tvrdo kuhano jaje, šalicu bujona i krišku kruha s maslacem. 
Uputili su ga u dnevnu sobu Schroerovih, gdje je bio prostrt stol za 
njega, Hallovu, mladog Aussema i Hermesa. Gruhl sen. i jun. 
Propisno su odvedeni u svoje ćelije; a Bergnolte je čak i po bodrim 
koracima sudskog redara Schroera - po svoj prilici ponešto 
naglašenim - po zveckanju svežnja ključeva naslutio »onu vrstu 
korumpiranosti koju mi uzaludno nastojimo suzbiti, gospodine 
predsjedniče«. Izgledalo je da je preostalu trojku: Hermesa, Hallovu i 
Aussema u Bergnolteovoj prisutnosti na trenutak ostavila njihova 
rajnska glagoljivost, što je posebno neprirodno djelovalo na Hermesa 
koji je bio veseo i razgovorljiv mlad čovjek. Konačno se ipak izlanuo 
raspitavši se kod svoje tetke Agnes Hall o njenim puranima: da li su i 


ove godine tako dobri kao prošlih godina te da li će za tombolu 
prigodom plesa katoličkog udruženja akademičara ponovo staviti na 
raspolaganje dva posebno lijepa primjerka; tu se umiješao Aussem i 
zamolio s hinjenom poniznošću da »nikako ne zaboravite na 
liberale« koji svoj ples održavaju na dan svete Barbare, našto je 
Hallova odvratila da bi dva posebno lijepa primjerka poklonila i 
komunistima - u slučaju da joj se obrate ako priređuju svoj ples, 
recimo na dan svetog Tome. Ta šala, kojom je konačno popustila 
napetost za ponešto tijesnim stolom u dnevnoj sobi Schroerovih, 
izazvala je vedar smijeh u koji se na svoj kiseo način uključio i 
Bergnolte, opisavši je kasnije »kao ipak malo presmionu«. 

U međuvremenu je gospođa Schroer prepržila u kuhinji krišku 
bijelog kruha za Kugl-Eggera, spravila mu »omlet lagan poput 
daška«, odvratila svog muža od nakane da mu odnese pivo ili 
možda bujon, a savjetovala da mu radije dade čašu vode, u koju 
neka uspe »dobru mjeru konjaka«. Da je Aussem bio ovlašten da u 
svom službenom zapisniku opiše raspoloženje u kojem je rasprava 
nastavljena i privedena kraju, ne bi mogao naći pridjevak do mlako a 
možda čak i umorno. Osobito je Kugl-Egger djelovao začudo 
pomirljivo. Pošto ga je Stolltuss pozvao kretnjom ruke, ustao je i 
izjavio neočekivano tihim, gotovo skrušenim glasom da opoziva ono 
što je kazao prije pauze, priznaje da je podlegao raspoloženju koje 
nije dostojno službenika na njegovu položaju, ali je zato možda 
shvatljivo. U suglasnosti s gospodinom predsjednikom laća se 
ponovo svoje dužnosti, preuzima ponovo punu odgovornost za nju. 
Svi prisutni, uključivši tu čak i Bergnoltea, bili su dirnuti tom 
skrušenošću, što je dalo pečat daljnjem toku rasprave. Osobito 
obzirni bili su obojica optuženih koje je predsjednik odmah zatim 
pozvao da dadu svoje zaključno objašnjenje. Gruhl sen., koji je kao 
prvi uzeo riječ, obraćao se u toku svog izlaganja štaviše isključivo 
javnom tužiocu, i to tako očito da ga je Stollftuss očinskim kimanjem 
glave i odgovarajućim pokretom ruke morao uputiti na pravu adresu i 
upozoriti da se obraća njemu, predsjedniku. Gruhl sen. je rekao da 
mora još jednom ponoviti ono što je izjavio u početku, da ne bi 
nikoga od prisutnih dama i gospode ostavio u zabludi: ravnodušan je 
prema svakoj mogućoj osudi, dao je svoj iskaz iz sasvim osobnih 
razloga: jer je u tu stvar bilo umiješano tako puno ljudi koje on sve 


osobno poznaje i cijeni. O samoj stvari može reći još jedino 
sljedeće: on nije umjetnik niti u sebi osjeća umjetničkog poriva, 
može se tek uživljavati a ništa vlastito stvarati, no u svog je sina 
ustanovio pravu nadarenost i zato je pristao da sudjeluje u toj stvari; 
bio je sudionik u pravom smislu riječi, međutim riječ sudionik odnosi 
se samo na njegov udio u nastojanju umjetničkog djela, a ne i kod 
samog čina, ukoliko on kao takav postoji. Kod samog čina snosi 
veću odgovornost, on je i stariji, također je on bio taj koji je u to upleo 
ekonomski aspekt izloživši svom sinu, koji je s njim tačno skovao 
plan i »dramaturgiju događanja«, da vrijednost jednog takvog auta 
ne odgovara ni izdaleka četvrtini svote što ju je u toku posljednjih 
godina uplatio u ime poreza, a samo petini svote što je još duguje; 
uostalom, govorio je Gruhl sen., troškovi mogu biti i oslobođeni 
poreza i to kao izdaci za materijal umjetničkog djela, kao što slikar 
oslobađa poreza platno, boju i okvir. Osjeća se kriv utoliko što je 
svog sina sklonuo na »taj, moram priznati, nasilan zajam od 
Bundeswehra«. Moli za razumijevanje što zbog svog stanovišta 
prema pravosuđu i osudi ne traži ni oslobađajuću presudu niti 
pravednu kaznu, te ono »što god dođe« prima »kao kišu ili kao 
sunce«. Ni branilac niti javni tužilac nisu imali nikakvih pitanja za 
optuženog Gruhla sen. 

I Gruhl jun. ostao je miran i uljudan, na način koji mu je Agnes 
Hall naknadno predbacila kao »gotovo pomalo snobistički«. Rekao je 
da je njegova ravnodušnost drukčija od očeve mu; njegova 
ravnodušnost odnosi se prije na vrijednost auta. On je u toku jedne 
godine obavio svega četiri službena puta kao što je bio ovaj, o čijoj 
se prirodi dosta toga navelo i potvrdilo, na taj je način ukupno 
»prevalio gotovo dvadeset tisuća kilometara, napravio je znači pola 
puta oko zemlje«. Tako mora da je »spiskao gotovo tri tisuće litara 
benzina i odgovarajuću količinu ulja« - najvećim dijelom na autoputu 
između Durena i Frankfurta - »vozeći se amo tamo«; isto tako bio je 
svjedok besmislenog rasipanja materijala, snage i strpljenja i 
traćenja vremena u drugim oblastima vojničkog života. Konačno, on 
je više od dvadeset pet dana vozio auto »samo da bi pokrenuo 
brojač kilometraže«, da bi prevalio tih dvadest tisuća kilometara. Kao 
stolaru namjenjivali su mu poslove koji su mu bili »izričito odvratni«; 
mjesecima je radio na opremanju nekog bara, najprije za oficirski pa 


onda za podoficirski kasino, u biti je to bila samo »loše naplaćena 
uvreda«. Na tom mjestu ga je Stolltuss prekinuo i neočekivano 
pozvao da ne razvija nikakovu neumjesnu vojnu filozofiju, već da 
ostane kod stvari. 

Gruhl jun. se ispričao i nastavio, rekavši da je on umjetnik te da 
umjetničko djelo, za koje je potrebno dopuštenje države ili vlasti, kao 
što je to dosad bio slučaj kod svih hepeninga, za njega nije nikakvo 
umjetničko djelo. Nabavljanje materijala i pronalaženja mjesta rizik je 
kome se podvrgava svaki umjetnik; on je isplanirao taj događaj a isto 
tako je nabavio i materijal. Htio bi još naglasiti samo toliko: utrošeni 
benzin, otprilike osamdeset litara, platio je sam iz vlastitog džepa, 
bilo mu je »preglupo« da vozi zbog toga u kasarnu te da se opskrbi 
gorivom na benzinskoj pumpi svoje jedinice, na što je imao pravo. 
Priznaje da je auto kao »objekt« možda bio prevelik; željeni učinak 
mogao je vjerojatno postići i nešto manjim objektom; bavi se mišlju 
da ubuduće koristi samo kante za gorivo, u čijoj bi sredini složio 
piramidu od pušaka - kod jednog prijatelja, odnosno posrednika, već 
se raspitao za puške koje bi uz praskanje bombona spalio, čije bi 
preostale metalne dijelove htio zatim svariti u umjetničku plastiku. Tu 
ga je predsjednik ponovo prekinuo i naglasio kako to ovdje ne 
spada; zatim upitao mladog Gruhla da li je načistu s tim da je u 
prisvajanju tako skupog materijala po srijedi povreda prava i zakona, 
s čim je njegov otac izgleda načistu. Da, rekao je Gruhl jun., s tim je i 
on načistu, ali - to valjda smije objaviti u ovom trenutku - materijal će 
biti nadomješten, smjesta ako je potrebno, a ubuduće će se - 
razumije se - okušavati samo u onim djelima za koje će sam 
osigurati, pribaviti i platiti materijal. Kako ni optuženom Gruhlu jun. 
nisu ni branilac ni javni tužilac postavljali više nikakvih pitanja, 
zamoljen je Kugl-Egger da počne sa svojom završnom riječju; na 
pitanje želi li malu pauzu za pripremu, odvratio je da ne želi, ustao, 
stavio baretu na glavu i počeo govoriti. Njemu, Kugl-Eggeru vratio se 
ne samo njegov mir nego | pribranost; govorio je spokojno, gotovo s 
izvjesnom vedrinom, bez pripremljenog teksta, nije gledao ni u 
optužene niti u predsjednika, nego više njihovih glava prema mjestu 
na zidu koje ga je zanimalo već čitav dan: ondje se još uvijek preko 
odavno izblijedjele boje ličenja, za koje se u odgovarajućim 
predlošcima stalno ponavljalo da je urađeno »neoprostivo loše«, 


moglo razaznati mjesto - ako se samo dobro pogledalo - gdje je 
nekoć visilo raspelo dok je zgrada još služila za školu, mogla se 
štaviše raspoznati »ona greda nalik željezničkom signalu, koja se 
završavala ukoso prema gornjem desnom kraju i koja mora da je bila 
od šimširova drva,« uvjeravao je kasnije Kugl-Egger. Govorio je tiho, 
ne baš skrušeno ali zato blago, rekao je: čini mu se da je 
prenaglašeno i glorificiranje optuženog Gruhla sen. kao »vrlo 
traženog stručnjaka«, a isto tako i njegovog ekonomskog položaja; 
obrana je sve to prikazala kao životni put nekakvog mučenika 
ljudskog društva; pa i ono pravo defiliranje svjedoka koji su govorili 
njemu u prilog, sve je to kod njega, Kugl-Eggera proizvelo dojam 
suprotan očekivanom; čovjeka tako simpatičnih osobina treba, bar 
po njegovom mišljenju, još mnogo strože pozvati na odgovornost od 
bilo koga drugog, koji se nije ničim zadužio. Njemu, Kugl-Eggeru pri 
duši je isto tako kao i policijskom redaru Kirffelu: zgražava se nad 
golim priznanjem. Smatra da su dokazane tačke optužbe: 
materijalna šteta i grub prijestup. Obadvije tačke optužnice potpuno 
su potvrđene, štaviše priznate. Isto je tako previše istaknuta 
ispraznost kod Bundeswehra, to se podjednako odnosi i na sva 
druga područja života i privrede. U međuvremenu je, svejedno zureći 
u raspelo, o čemu je u toku iste noći pričao svojoj ženi, otkrio štaviše 
različite tragove šimširova drva - što ga je sve potaklo na smiješak, a 
taj smiješak su svi prisutni krivo protumačili, jer s tim je blagim, 
gotovo lijepim osmijehom na usnama produžio svoje izlaganje, 
rekavši da je tu bilo mnogo govora o umjetnosti, o oblikovanju i 
razobličavanju, ali on je siguran da će moći ukazati na mnoge 
protivurječnosti u iskazu svjedoka Biirena koga drži za vještaka, kad 
ovaj slučaj doživi svoju reviziju što je neminovno. On ne može uzeti 
u obzir tu navodnu temeljnu oprečnost između umjetnosti i društva, a 
ni tobožnju provokaciju sadržanu u svojoj završnoj riječi, jer 
umjetnost je za njega suviše subjektivan, suviše slučajan pojam. O 
tome valja suditi »s višeg, s drugog mjesta«. On zahtijeva kao 
zastupnik države, koja je činom optuženih takoreći pogođena u 
korijenu - još uvijek se smješkao put onog mjesta gdje je nekoć 
visjelo raspelo - on zahtijeva dvije godine zatvora za Johanna 
Heinricha Georga Gruhla, dvije i po godine za Georga Gruhla, uz 
punu naknadu štete, bez uračunavanja istražnog zatvora, što je 


ionako bila vrlo prozirna farsa. Sjeo je uz smiješak, tek sada ponovo 
pogledao put optuženih koji od sebe nisu davali nikakva znaka, dok 
se Bergnolte zamjetno trgnuo u klupi iza njih kad je Kugl-Egger 
postavio svoj kazneni zahtjev. 

Stollfuss je taj zahtjev dočekao smješkajući se, nato zamolio 
Hermesa da dade završnu riječ obrane, pri čemu je sa sebi 
svojstvenom uljudnošću istakao »ali, molim vas, cijenjeni kolega, 
razumjet ćete me, ne suviše razvučeno«. 

Hermes, čija je završna riječ po sudu prisutnih pravnika, naročito 
po ocjeni Bergnoltea, bila »savršeno korektna« i kratka, ustao je sa 
smiješkom, pogledao uokrug, pri čemu mu se pogled posebno dugo 
zadržao na licu njegove tetke Agnes Hall, čiji je izraz lica Schroer 
kasnije označio kao »miran, ozaren iznutra«, zatim istakao da je i on 
svjestan jedinstvenosti slučaja, to jest predmeta ove rasprave, te 
utoliko više žali što je javnost tako malo saznala, gotovo ništa, o 
događajima koji su danas ovdje bili predmet rasprave, a zahvaljujući 
»međusobnim spretnim manipulacijama ljudi od pera«. No, bit će 
kratak: njegovi štićenici priznali su djelo, nisu pravili nikakvih 
poteškoća u toku dokaznog postupka, priznali su da su »otišli malo 
predaleko«, i ne samo da su voljni nadoknaditi pričinjenu štetu, nego 
je šteta već i nadoknađena zahvaljujući velikodušnosti »jedne svima 
nama dobro poznate, bliske i drage sugrađanke« koja mu je već 
uručila bjanko-mjenicu. Za njega, branioca čitava je stvar tako jasna 
da mu to gotovo smeta, jer on, Hermes voli komplicirane slučajeve; a 
ovaj pred njima tako je jasan da se to gotovo kosi s njegovom 
profesionalnom čašću; teoretičar ekonomije dr. Grahn, dodao je 
Hermes, istakao je ovdje da je moderni privredni proces nesmiljen i 
nemilosrdan - to je dakle potvrdio jedan naučni radnik i to 
neposredno povezao s ekonomskom situacijom optuženog Gruhla. 
Da li su gospoda - zapitao je Hermes i pri tom pogledao svog kolegu 
Kugl-Eggera s pravom ljubaznošću a predsjednika dr Stollfussa s 
ljubaznošću punom poštovanja - da li su gospoda na trenutak došla 
na pomisao da je umjetničko djelo što su ga proizvela obojica 
Gruhla, kako je to službeno potvrdio jedan profesor, imalo za svrhu 
da možda izrazi baš tu nesmiljenost i nemilosrdnost? Vrlo mu je 
dobro poznato da je interpretacija umjetničkih djela stvar sreće, pa 
ipak će se odvažiti na takvu interpretaciju. Nemilosrdnost tog novog 


smjera umjetnosti zvanog hepening već su uostalom javno priznale i 
jedne nadregionalne novine velikog ugleda, novine kojima se mirne 
duše može povjerovati; štaviše i u debati u parlamentu spomenuta je 
čak i uloga Bundeswehra u vezi s jednom priredbom takve vrste. Pa 
dobro, on, Hermes ne želi vrdati te zaobići obadvije tačke optužbe: 
grub prijestup, materijalna šteta. - No zar nisu u svakoj umjetnosti, 
svakom umjetničkom očitovanju po prirodi stvari nužno sadržana 
oba ta elementa, jer materijalna je šteta u očima teorije nesklone 
umjetnosti napokon sva umjetnost, budući da materijal mijenja, 
pretvara - a može ga štaviše i neposredno razarati. Dobro mu je 
poznato, produžio je Hermes i pogledom dao Stollftussu do znanja da 
je na kraju, vrlo mu je dobro poznato da država sve to ne može 
olako prihvatiti, ali zar ne bi ova današnja rasprava mogla bar malo 
pridonijeti da se odnos države i javnosti prema umjetnosti, koja, što 
se mora priznati, već po svojoj prirodi sadržava obje tačke optužbe - 
da se taj odnos na taj način rasvijetli što će optuženi biti oslobođeni 
krivnje? Da, on zahtijeva oslobađajuću presudu i zahtijeva povrh 
toga da troškovi rasprave padnu na teret državne blagajne. Još 
jednu stvar mora spomenuti, nadometnuo je Hermes, koji je ponovo 
ustao pošto je već bio sjeo: u vezi sa zahtjevom Bunderwehra za 
naknadu štete postavlja se pitanje čije bi rješenje želio da se ovdje 
dade: nije li Bundeswehr nakon namirenih potraživanja u ime 
naknade štete dužan vratiti instrument umjetničkog djela, olupinu 
auta; napokon njegovi štićenici polažu pravo na taj instrument pošto 
su nadoknadili štetu. On će u toj stvari poduzeti daljnje korake. 

Za vrijeme kratke pauze, koju je Stollfuss objavio tek radi reda, 
jer mu se učinilo da je bolje ako se poštuju sudska čast i pravila, time 
što će ubaciti makar i simboličku pauzu pred obrazloženje i izricanje 
presude; za vrijeme pauze ostali su u sudnici svi osim Bergnoltea; 
obojica Gruhla došaptavali su se bez ustručavanja s Hallovom a 
Hermes s Kugl-Eggerom, potonji je smješkajući se pričao kako je 
Schroerova uistinu »silna osoba«, on tek sad osjeća na jeziku da mu 
je u vodu usula ne samo konjaka nego prikriveno, takoreći 
upakovano, i valerijane, te kako će u toku nekoliko dana potanko 
razmisliti o toj stvari, neće li naime uložiti prigovor i opozvati taktiku 
koju su mu - kao što je Hermesu zacijelo poznato - preporučili »s 
drugog, s višeg mjesta«; jedino je Aussem ostao na svom mjestu i 


nastojao da svoj protokol, kao što je kasnije priznao, ponešto dotjera 
u literarnom pogledu; Bergnolte je nakratko napustio dvoranu da bi 
Schroerovoj položio račun u njenoj kuhinji, jer je namjeravao uhvatiti 
posljednji vlak koji je oko 0.30 odlazio iz Birglara u obližnji velegrad. 
Na svoje iznenađenje zatekao je u kuhinji Schroerovih gospođe 
Hermes i Kugll-Egger, prva je stavila prst na usta, s užitkom pila iz 
šalice juhu od mesa, druga je sprva uznemireno a zatim smireno 
slušala prikaz Schroerove u vezi s napadajem svog muža i 
poduzetih mjera, pri čemu je Schroerova naglasila da »ta priča s 
Gruhlovima« mora »predstavljati iskušenje za svakog tko ne smije 
postaviti stvar. kako _ bi  trebalo«. Iznenadno — Bergnolteovo 
pojavljivanje nije ni jedna od triju gospođa dočekala osobito ljubazno: 
Hermesova ne samo što je stavila prst na usta, nego je i namrštila 
čelo te ne baš tiho upitala Schroerovu da li je čula »kucanje na 
vratima«, što je ova zanijekala. Kugl-Eggerovoj, koja je imala 
okapanja s ličiocem, jer joj je svojim samodopadnim navaljivanjem 
htio nametnuti izvjesne boje, što joj se učinilo »u stilu večernje škole 
u odabiranju boja«, kojoj je osim toga bilo poznato - i to naravno 
preko Hermesove, svog i njenog muža - da je Bergnolte tu prisutan 
kao njuškalo, Kugl-Eggerovoj otelo se jedno »a joj«, kakvo bi po svoj 
prilici lanula i na prizor s nekom neugodnom životinjom. A 
Schroerova se opet zadovoljila priično osornim upitom  »da, 
molim?«, premda je dobro znala za Bergnolteov položaj i njegov 
zadatak, na što je Bergnolte, koji se »nije dao smesti od strane tih 
ženskih«, kako je kasnije tvrdio, postavio pitanje cijene za 
»prethodno konzumiranu zakusku«. Schroerova je iskoristila tu 
priliku, jer joj je sudski redar Schroer saopćio kako je »taj gospodin 
po svoj prilici« Stollflussov nasljednik, »da odmah na samom početku 
bude jasno tko je gospodar u kući«, stoga je ne baš ljubazno 
odvratila da je račun namiren ako plati sedamdeset pfeniga. To je 
Bergnolteu, »kao i gotovo sve u Birglaru izgledalo sumnjivo«; a kako 
nije bio kadar da pravo odgonetne što znače drsko uzvijene usne u 
gospođe — Schroer, kojoj nipošto nije nedostajalo erotske 
eksplozivnosti, naslućujući »izvjesni, iako jedva primjetni nagovještaj 
podmićivanja«, ne pomišljajući da se takva uslužna čašćenja ne 
plaćaju već uzvraćaju, i to najzgodnije kutijom pralinea ili naknadnim 
stručkom cvijeća, inzistirao je prilično oštrim glasom da »plati pravu i 


stvarnu cijenu zakuske«. Schroerova je pri tom ne bez poze i smisla 
za pozu pogledala obje prisutne gospođe koje su se morale 
ustegnuti da se ne bi izlanule, predočila Bergnolteu da je dvadeset 
pet pfeniga sasvim dovoljno za jedno kuhano jaje, da bujon, koji 
spravlja u velikim količinama, po njenom mišljenju vrijedi također 
dvadeset pet pfeniga, a da joj se, ako pravo promisli, dvadeset 
pfeniga za krišku kruha s maslacem čini malo previše pa »moli 
gospodina savjetnika okružnog suda« da ostanu kod šezdeset 
pfeniga; ona tu, kako izričito naglašava, ne drži nikakvu gostionicu, 
nego »zalogajnicu uslužnog tipa«; za vrijeme podnošenja svog 
računa svraćala je smjernim glasom, nato pojačanom smjernošću a 
naposljetku gorkom smjernošću poglede Hermesovoj pa Kugl- 
Eggerovoj, od ove Bergnolteu i još jednom istim redom, pri čemu je 
svakog od prisutnih drukčije pogledala. Ovaj potonji »kolebao se 
između pokornosti i pobune«, kako je to kasnije opisivao, odlučio se 
ipak za pokornost; u posljednjem trenu palo mu je na pamet da bi 
napojnica koju je čak i u toj fazi pogađanja stvarno mislio dati, bila 
»posve, ama baš posve suvišna«; izbrojio je svoj sitniš iz novčanika 
s izrazom lica što ga je Schroerova poslije opisala pred obojicom 
Gruhla i svojim mužem kao »izrazito usran«, i ostavio ga na 
kuhinjskom stolu, bio je, kako je sam kasnije priznao, »sav sretan što 
sam to prebrodio«. Pošto je smućeno napustio kuhinju i pri tom zbog 
smetenosti još i zaboravio pozdraviti supruge svojih kolega, zastao 
je osluškujući jer je bio siguran da će iza njegovih leđa žene prasnuti 
u smijeh. Uzalud je čekao i osluškivao, a kad je u dvorani čuo 
struganje nogama i pomicanje stolaca, hitro je ušao ni ne sluteći da 
je Hermesova, koja je nakon njegova odlaska ponovo stavila prst na 
usta, upravo u tom trenutku »dala znak« objema ostalim gospođama 
da smijanje može početi. 


Nekoliko dana iza toga, dok je iz svojih stenografskih bilježaka 
diktirao Stollfussovoj sekretarici u mašinu izricanje i obrazloženje 
presude, morao je Aussem, po vlastitom priznanju, još jednom otrti 
»nenadani trag vlažnosti« iz oka, ne baš suzu nego - »pa znate i 
sami«. Kad je Stollluss ponovo ušao, bila je skoro već ponoć. 
Bergnolte je samog sebe u kasnijem razgovoru sa svojom ženom 
nazvao »odvratnim nepopravljivim pedantom«, jer je stalno morao 


pogledavati na sat i »misliti na taj nesretni posljednji vlak« s 
»neiskorijenjenom tjeskobom u srcu zbog eventualnih troškova za 
taksi što ću ih naprtiti državi - u duši sam, znaš, uvijek bio i ostao 
pravi činovnik, a povrh svega još se i ponosim time«. Naposljetku je 
čak i Bergnolte zaboravio na sat, a Agnes Hall je tvrdila da se već 
nakon prvih Stollfussovih riječi potpuno zadubila u sebe. U početku 
je Stollluss govorio bez barete, pogledao Agnes, Gruhlove, 
Hermesa, Aussema, Kugl-Eggera te ponovo Agnes, kojoj je sad 
otvoreno kimnuo da se to nije moglo poreći, nato se nasmiješio jer 
su ulazile gospode Hermes i Kugl-Eggerova, tiho, poput ljudi koji 
kasne na misu te ne žele omesti propovjednika. Dok je govorio bez 
barete, kazivao je samo osobne stvari; ubrzo će objesiti o kuku svoju 
sudačku odoru, ovo mu je posljednja rasprava, i to ne vjerojatno već 
sigurno, tako mu je saopćeno. Žali što nisu na okupu svi oni građani 
Birglara koje je bio prisiljen osuđivati i oslobađati, popriličan je to 
broj, »oveća pastva«; iako ne svi, ipak su to u najvećem broju bili 
zapravo vrlo dragi ljudi, uhvaćeni ponekad na djelu, pokadšto opaki, 
no uglvnom »uprvao dragi«, a tu uključuje i onog Hepperlea, 
prijestupnika protiv ćudoređa. Ali ovaj proces ovdje - aon gleda na nj 
kao na nešto što se zgodno slučilo - najdraži mu je od svih: optuženi, 
svi svjedoci, da, svi, čime je po mišljenju Hallove ciljao na 
Seiffertovu, tužilac, branilac, prisutni u dvorani, a povrh svih vrlo 
poštovana gospođa tamo među publikom, koja je učestvovala ne u 
gotovo svim javnim raspravama što ih je vodio, nego doslovno u 
svim. Žalosti ga ispad s višim financijskim inspektorom Kirffelom te 
izjavljuje da je on tome kriv, Kirffelu će se još jednom ispričati; zbog 
zamršenosti slučaja - a tu mora na žalost protivuriječiti gospodinu 
kolegi Hermesu - popustili su mu živci. Što se samog slučaja tiče, 
govorio je a da još uvijek nije stavio baretu, pa sad, jasno mu je da 
njegova presuda ne može biti konačna: taj slučaj ne prelazi samo 
njegovu nadležnost kao predsjednika okružnog suda, već on štaviše 
prelazi nadležnost i najviših susudova, jer stoji na »pravoj razmeđi, 
štaviše na prekretnici«, a on nipošto nije čovjek koji bi u takvom 
jednom slučaju mogao izreći pravovaljan sud. Izreći će presudu koja 
će za njega biti konačna, no da li će se na višem, na drugom mjestu 
složiti s tom presudom? To ne zna, gotovo se usuđuje reći da se ne 
nada, jer ono čemu je kao sudac uvijek težio, a što je zacijelo rijetko 


postizavao: pravednost, to je postigao u najmanjoj mjeri u ovom 
procesu, uzevši zajedno sve rasprave što ih je vodio: prema jednom 
takvom činu, takvom događaju, prema takvom djelu, poduhvatu biti 
pravedan - gospodina referenta Aussema moli da nijednu od tih riječi 
ne stavi u navodnike - prema »takvoj stvari« ne može se postaviti 
pravedno. Uvjerili su ga - i tek sad je stavio baretu na glavu - uvjerili 
su ga i branilac i tužilac: no on smatra da je doduše dokazan grub 
prijestup ali ne i materijalna šteta. No s druge strane uvjerili su ga i 
optuženi: otvoreno su izjavili u zapisnik ono što može potvrditi i on 
kao sudac: da u takvoj jednoj stvari ne može biti pravednosti, pa 
nešto takvo optuženi nisu ni očekivali. To što ovaj put kao sudac 
mora priznati da je nemoćan, to što mu je kao posljednji slučaj 
dodijeljen takav, u kome se tako očigledno ispoljava sva 
bespomoćnost ljudskog pravosuđa: to je za njega najljepši poklon 
one božice zastrtih očiju koja je za njega, Stollftussa imala toliko lica: 
čas lice bludnice, tu i tamo lice žene uhvaćene na djelu, nikad lice 
svetice, a najčešće lice izmučenog, zajecanog nekog stvora koji se 
oglašavao njegovim, sučevim posredovanjem i bio i zvijer i čovjek i 
sitnim svojim djelom božica. On osuđuje optužene na potpunu 
naknadu štete, a Bendeswehr obavezuje da vrati instrument 
umjetničkog djela, jer da se radilo o umjetničkom djelu, u to ga nije 
uvjerila samo izjava svjedoka profesora Burena. Međutim, ako se 
rasprostrani takav način »stvaranja umjetničkih djela ili trenutaka 
nadahnutih umjetnošću«, moglo bi to imati razornih posljedica, 
pogotovo što bi se taj oblik umjetnosti po svoj prilici - kao i sve odveć 
popularizirano - srozao do kiča i degradirao umjenički obrt. | zbog 
toga mora - a to čini bez kajanja i krzmanja - osuditi optužene na 
šest sedmica zatvora, što su ih već okajali u istražnom zatvoru. 
Optuženi im zacijelo neće uzeti za zlo ako im on, koji bi im mogao 
biti otac odnosno djed, dade jedan savjet - na tom mjestu skinuo je 
baretu -: neka gledaju da budu neovisni od države i to na taj način 
da joj u pogledu poreznog duga optuženog Gruhla sen. ne pruže 
nikakvu priliku da ih ograniči u njihovoj slobodi, a kad budu odvajali 
danak za nju, neka budu lukavi kao lije, jer ovdje je jedan naučni 
radnik koji važi kao priznati stručnjak, izričito potvrdio nemilosrdnost i 
nesmiljenost privrednog procesa, a takvom nemilosrdnom i 
nesmiljenom društvu čovjek može odoljeti jedino ako nije 


nenaoružan. Bilo je dvadeset pet minuta iza ponoći - što je kasnije 
na Stollfussovu želju pretvoreno u zapisniku u 23.46 sati, jer nije htio 
da mu »ta stvar zastre« novi dan - kad je, zauzevši ponovo 
energično držanje, zamolio optužene da pristupe i da izjave 
prihvaćaju li presudu. Obojica su se posavjetovali vrlo kratko, gotovo 
šutke, pogledavši upitno Hermesa koji im je kimnuo, nato su skupa 
sa svojim braniocem prišli bliže i izjavili da prihvaćaju presudu. 
Stollftuss je odmah zatim napustio sudsku dvoranu. On sam bio je 
daleko manje, bolje reći, uopće nije bio ganut kad je gore u oskudno 
osvijetljenom predsoblju objesio svoju odoru o kuku, prešao rukom 
preko ćelavog tjemena, protrljao umorne oči, a kad se sagnuo da s 
kuke dohvati svoj šešir, ugledao je dolje Bergnoltea kako trči preko 
mračnog dvorišta i nasmiješio se. 


< 


Dolje u dvorani umor i ushit naravnali su se poput jezičaka na 
vagi, jedno je nekoliko minuta priječilo izljev drugog, dok na kraju nije 
prevladao umor, suze radosnice ostale neisplakane, a uzdahe 
zatomilo zijevanje. Sad su čak i Gruhlovi bili iscrpljeni, postalo im je 
jasno koliko je tempa utrošeno u proceduru koja im se sprva učinila 
poput tromog, razvučenog ponavljanja poznatih izjava. Pa ako im se 
sud Schroerove da je to bio »naporan marš do iznemoglosti« i činio 
čitavog dana neprimjeren stvari, sad su shvatili kako je brzo sve išlo. 
Odjednom im se i kratko vrijeme provedeno u zatvoru učinilo kao 
beskrajno dugo, a nenadano zadobivena sloboda pogodila ih je - 
kako se to izrazio Gruhl sen. - »poput udarca čekićem«. Nije im se 
nikako dalo još iste noći natrag u njihov nepospremljen hladni 
huskirchenski stan, a nije im izgledalo uputno ni da zamole za 
prenoćište Schmitzove u Duhr-Terrassen, i to s obzirom na kasni sat 
i na rat što im ga je Schmitz navijestio kakvoćom večere. Schroer je 
neočekivano energično odbacio njihovu želju da ih odmah odvede u 
njihove zatvorske ćelije, izjavio je da je to »na kraju krajeva državno 
prenoćište, prokletstvo, Hannchen, nismo mi nikakav hotel«, a osim 
toga on, Gruhl dobro znade da nije zgodno svraćati pozornost 
javnosti na birglarski zatvorski raj, a na koncu ni njemu, Schroeru 
nije do toga da od njega naprave »šaljivu figuru humorističkih 
novina«. Kako je Stolliluss već bio otišao, nisu ga htjeli zvati 
telefonom kod kuće, a Kugl-Egger izjavio da je tako iscrpljen da nije 
kadar ništa odlučiti a pogotovo ne u jednoj takvoj škakljivoj stvari; 
jedino za čim Žudi jesu dvije litre piva i četrdesetosam sati sna: a 
budući da je Hermes držao da je nerazborito koristiti se 
gostoprimstvom sudskih vlasti nakon jedne takve osude, prihvatili su 
Gruhlovi bojažljivo iznesenu ponudu Agnes Hall da onda prenoće u 
njenoj kući, privoljela ih je nagovijestivši da će im ponuditi juhu od 
goveđeg repa, šparoge, »na žalost iz konzerve«, talijansku salatu 
koju zna ukusno spraviti; međutim ne može im ponuditi pivo, ali će 
zato biti boca dobrog vina, a povrh svega možda je baš dobro da se 
»već sad dogovore« o slijedećem hepeningu u kojem je spremna 
muzički sudjelovati. Čitala je da su stari klaviri vrlo traženi 
instrumenti u takvim priredbama, a ona ima dva takva u podrumu, pa 


se možda može novi auto i stari klavir - ali tu je Hermes na zgodan 
način prekinuo, jer mu se kovanje takvih planova »u prisutnosti 
javnog tužioca učinilo na neki način sablasno«. Uhvatio je svoju 
tetku za rame, učtivo je izgurao iz sudnice a potom i Gruhlove. Liza 
Schroer, kojoj je sad već - otprilike u jedan sat noću - »pomalo 
ponestalo strpljenja«, najavila je dolazak taksija za Kugl-Eggerove 
koji su skupa s Hermesovima napuštali sudsku zgradu u kojoj je 
ostao još jedino Aussem i svojim rukopisom, za koji je Schroerova 
tvrdila da je cjepidlački, dotjerivao svoj zapisnik. 


Moglo bi se reći da je još jedina svježa osoba bila Hermesova 
koja je sa svojom prijateljicom provela ugodno popodne uz kavu, 
razgovarala s njom o temi koja je opravdala njen nadimak »Elza- 
pilula«, zatim odspavala nekoliko sati, pošla zatim pješke u 
Huskirchen putem koji je vodio kraj »Kupperova stabla«, stigla baš u 
pravi čas da bi pomogla Marlies koja je vodila borbu s ličiocem o 
kome su se kasnije složile da je bio »obrazovan i neobrazovan«; i 
uspjela je pomoći, jer je razumjela nerazgovjetno promrmljane 
primjedbe u dijalektu tog kraja, ocijenila da su proste i uzvratila ih 
istom mjerom - prosto i u dijalektu. Hermes je izgledao umorno i 
blijedo, stariji za nekoliko godina, ruku pod ruku sa svojom ženom 
gotovo je teturao tihim, zaspalim Birglarom na putu kući, žestoko se 
usprotivio kad je ona »poput muhe što nasrće na svjetlo« htjela 
okrenuti prema jedinom osvijetljenom prozoru u Birglaru, tiskari 
novina »Dunhrtalbote«, htjela silom ući da bi »onima tamo nasadila 
glave kako spada«. lako je u njemu ostalo malo snage za opiranje, 
uspjelo mu je da pobudi sažaljenje svoje energične žene koju je 
izgleda ipak mnogo stajalo da odustane od noćnog raspravljanja s 
Hollwegom. 

Bergnolte je prispio na kolodvor jednog od predgrađa obližnjeg 
velegrada i prije nego što je Schroerova konačno zatvorila vrata za 
Aussemom i sjela sa svojim mužem da na kraju nešto pregrizu. Bez 
ikakvog sustezanja ili okolišanja stavila je preda nj kriške kruha s 
margarinom, namazane seljačkom jetrenom paštetom, što su ih 
Gruhlovi ostavili netaknute. Bila je »previše umorna a da bi dohvatila 
i nož«. Tačno po Grellberovom uputstvu koje je glasilo »pa makar 
bilo i u tri sata« pohitao je Bergnolte do prve taksi-stanice i odvezao 


se do tihog predgrađa gdje je na svoje umirenje ugledao svijetlo u 
Bergnolteovoj vili; tokom čitavog dana proganjala ga je predodžba 
da bi intenzivnim zvonjenjem mogao predsjednika probuditi iz sna, 
što bi mu vrlo teško palo, iako bi bilo po uputstvu. Međutim kod 
Grellbera ne samo da je gorjelo svjetlo već se činilo da je očekivao 
šum auta koji se približavao; tek što je Bergnolte isplatio vozača, koji 
je izgleda bio ljutit te promrmljao nešto kao »u jedna sat noću obično 
su i napojnice _veće«, s neskrivenom = zlovoljom udovoljio 
Bergnolteovoj želji da mu ispuni priznanicu, otkinuvši je napokon od 
bloka iako »s upravo otvorenim nećkanjem«, kako je Bergnolte 
kasnije pričao; tek što je prebrodio sva ta neophodna zadržavanja, a 
Grellber ne samo da se pojavio na kućnim vratima, ne samo da ih je 
već bio otvorio nego je i sišao niz stepenice, u susret Bergnolteu, 
položio mu očinski ruku na rame i upitao dok su ulazili u kuću: - Pa, 
zar jelo nije bilo izvrsno? U takvim se zabitnim gnijezdima nađe još 
pokoja kuharica, što? - Bergnolte je odgovorio mimo svog uvjerenja, 
počinivši izdaju protiv vlastitog nepca: - Izvrsno, rekao bih gotovo da 
je bilo jedinstveno! U svojoj radnoj sobi, kojom je svježi miris cigare 
širio ugođaj trenutno prisutne, a stari miris cigare ugođaj trajno 
prisutne muževnosti, u svojoj sobi kojom je, kako se Bergnolte 
kasnije izrazio, »ogromna stara lampa sa stalkom i zelenim svilenim 
zaslonom rasprostirala prigušeno dostojanstvo«, a nakrcane police s 
knjigama svjedočile o uspjesima u nauci, u svojoj radnoj sobi 
dopustio je Grellber, čija dobrota ne samo da se mogla pročitati na 
licu nego su je mogli zajamčiti gotovo svi njegovi studenti i potčinjeni 
(s izuzetkom par ništavnih tipova) - »u svojoj posvećenoj prostoriji 
dopustio je Grellber iznimno da se puši cigareta«, ali nije ponudio 
Bergnolteu da skine ogrtač. Grellber se nasmijao kad je čuo o 
tužiočevu živčanom napadu, o zatraženoj kazni, osmjehnuo se kad 
je saznao za objavljenu presudu, zapisao imena Kolb, Buren i 
Kutike. Već i sam način kako je od vremena do vremena prekidao 
Bergnolteov izvještaj, kad bi se ovaj, umjesto da kratko ocrta 
spomenute osobe, znao gubiti u manje više pravnim ili državno- 
filozofskim spekulacijama, čak je i to bilo isto tako ljubazno kao i 
odsječna kretnja ruke kojom je dao na znanje da je razgovor 
završen, te »bez mnogo okolišanja«, kako je to Bergnolte bio 
navikao od njega, vlastoručno bio dohvatio slušalicu, odabrao traženi 


broj, svojim vlastitim glasom naručio taksi za Bergnoltea kome je 
poželio »zaslužen i lak počinak«. Osobito je delikatno izgledalo 
Bergnolteu što Grellber tog dana nije svrnuo razgovor na mjesto 
predsjednika okružnog suda koje Bergnolteu ne samo da je bilo 
obećano nego ga je po pravu i spadalo. Znajući da neće morati 
nikoga probuditi, već da se stvar povjeriti automatski uključenom 
magnetofonu, odabrao je Grellber, pošto je vidio kako Bergnolte 
odlazi taksijem, broj onog poslanika u čijem je društvu prošle večeri 
nakon kazališne predstave sreo Hollwega. Izdiktirao je u magnetofon 
visinu kazne, imena Kuttke, major Troeger i pukovnik von Greblothe, 
nakon toga izgovorio je nekoliko artikuliranih rečenica kojima je 
zamolio poslanika da svakako zamoli pokrajinskog ministra kulture, 
koji doduše nije bio njihov partijski istomišljenik ali zato poslanikov 
prijatelj, neka dade po mogućnosti podroban izvještaj o izvjesnom 
profesoru Biirenu. Spustio je slušalicu, oklijevao jedan trenutak 
razmišljajući o tome da li je uputno i dovoljno važno da u to doba 
nazove još prelata s kojim je bio toliko sprijateljen da ga je u važnijim 
slučajevima smio probuditi i usred noći. No kad je već bio držao 
slušalicu u ruci, palo mu je na pamet da su prema Bergnolteovu 
izvještaju za vrijeme Kolbova iskaza bila samo dvojica od izvanredno 
prisutnih, tako da je razgovor odložio za sutrašnje prijepodne (kad je 
oko jedanaest uistinu i nazvao prelata, ovaj ga kao prvo zapitao, 
koliko je bilo prisutnih, a kad je Grellber naveo brojku dva, prasnuo je 
prelat u glasan smijeh, malo previše glasan o obzirom na svoje 
godine, zagrcnuo se tako da ga je spopao napad gušenja, morao 
prekinuti razgovor a da nije stigao reći Grellberu kako Kolb svoje 
»čudne nazore« svake nedjelje javno izlaže pred oko dvije do tri 
stotine župljana). 

Referent Aussem posljednji je napustio sudsku zgradu. Odbio je 
poziv Schroerove, koja ga je voljela, po njegovoj majci bila s njim u 
srodstvu te inzistirala da je »izvan službe« zove »tetka«, odbio je 
poziv da skupa s njima pojede Schmitzov kruh sa seljačkom 
jetrenom paštetom i polako je uputio preko nekadašnjeg školskog 
dvorišta prema duhrskom mostu. Pošto je hladnom vodom svladao 
svoj umor, ovladalo je njime gotovo euforičko raspoloženje, 
pomiješano s ushićenjem za starog Stollfussa; žudio je za ljudskim 
društvom, pošto putem desno od Nepomukova spomenika prema 


Hallovoj vili, jer je računao da će u taj sat najprije tamo nekog naći. 
Na njegovo čuđenje kuća je bila u potpunom mraku, na svoje manje 
čuđenje zatekao je na ulaznim vratima mladog Gruhla i Evu Schmitz 
u zagrljaju što ga je kasnije opisao kao »gotovo nalik dvjema 
statuama«. Udario je drugim smjerom gubeći pomalo dobro 
raspoloženje, jer osim što ga je hvatala ljubomora, morao je otpisati i 
lokal Seiffertove, jer mu je zaprijetila da će mu, ako ne plati svoje 
dugove, obavijestiti oca o njegovom  »razmetljivom  čašćenju 
šampanjcem«; u sebi nije osjećao dovoljno snage da u svom gotovo 
lirskom raspoloženju nagovori jezičavu Seiffertovu da mu produži 
kredit, bio »kratko pred rezignacijom«, u svakom slučaju pomiren sa 
sudbinom da će morati poći kući gdje mu vonj stavljene kože 
»ponekad, doduše ne uvijek, zadaje više brige« od sanjarske sjete 
njegovog oca koji je prerano postao udovac; odjednom je sad otkrio 
svjetlo u tiskari novina Duhrtalbote, pohitao tamo, našao otvorena 
vrata, ušao, prekinuo svog partijskog istomišljenika Hollwega i toj 
istoj partiji »bliskog« Brehsela u žestokoj prepirci, pri čemu mu je, 
kao što je također kasnije pričao, po prvi put postalo jasno »kako je 
Hellwegovo drago i lijepo lice znalo ponekad izgledati izrazito 
bedasto«. Razvezanog čvora kravate, zasukanih rukava košulje, 
»Vitlajući pivskom bocom kao nekakav seljak«, sjedio je Hollweg po 
tko zna koji put za slagarskim strojem (njegov je posao, usput 
rečeno, slagar novina Duhrtalbote smatrao potpuno »besmislenim i 
suvišnim«, jer je on sam kao slagar obično ionako morao presložiti 
čitavu rabotu, ali nije mogao naračunati svoje prekovremene sate, jer 
naravno nitko ne zna, a najmanje bi Hollweg smio saznati da 
njegove »noćne ili jutarnje igrarije ne vrijede ni pišljiva boba«), i 
upravo se svađao s mrzovoljnim Brehselom oko rječce »zadebljan«, 
jer je zamijetio da nedostaje u njegovom opisu Schewenova lica; on, 
Hollweg našao je da su u dvjema nadregionalnim dnevnim novinama 
i u jednim nadregionalnim tjednim novinama tri različita dopisnika 
upotrijebili pridjevak »zadebljan« u odnosu na usne djecoubice 
Schewena, kako to da ta riječ nedostaje upravo kod njega, 
Brehsela? Naprosto zato, odgovorio je Brehsel, koji više nije ni krio 
svoje nestrpljenje i svoj prezir prema Hollwegovoj bedastoći, što 
Schewenove usne jednostavno nisu zadebljane; nisu štaviše ni 
»napućene« nego su prosto »u svakom pogledu bez posebnih 


znakova«; nazvao bi ih »obične usne«, kad mu izraz obične usne ne 
bi izgledao prilično smiješan; da li su onda, pitao je Hollweg koji se 
unatoč svojoj »pozi fizičkog radnika«, koja je Aussemu ionako 
izgledala »prilično izvještačena«, sad odjednom bio počeo igrati 
pretpostavljenog, da li su onda svi, baš svi ostali izvjestioci glupi ili 
pristrani a jedini je on, gospodin Wolgang Brehsel »taj vidovnjak koji 
je uzeo u zakup istinu o Schewenovim usnama«, ne, odvratio je 
Brehsel, on nije jedini vidovnjak i nije uzeo u zakup nikakvu istinu, 
usput rečeno, istina se i ne može uzeti u zakup, ali Schewenove 
usne jednostavno nisu zadebljane, barem nisu bile čitavog tog dana 
- a on je Schewena gledao osam sati netremice - nikako nisu bile 
zadebljane tog dana! Aha, otpovrnuo je Hollweg nešto kolegi jalnije i 
pozvao Aussema da se posluži pivom iz jednog sanduka s bocama, 
sad se Brehsel već ograđuje na »bile«. Brehsel je odbio da kao 
dokaz o zadebljanosti Schewenovih usana prihvati jednu sliku iz 
arhiva koja ga je prikazivala neobrijanog i s cigaretom u ustima; turio 
je umjesto toga i sam cigaretu u usta, i to tako da je stršila uvis i time 
pokazao kako njegove, Brehselove usne, koje nisu nimalo 
zadebljane, stezanjem cigarete pokazuju »izvjesnu zadebljanost«; 
upravo je ta slika, jedina koja je objavljena do početka procesa, 
navela izvjestioce ostalih novina na primjedbu o »zadebljanosti«; on, 
Brehsel protivi se da u svom _ izvještaju preuzme opasku 
»zadebljan«, usput budi rečeno, proces Schewenu je »primjetno 
nezanimljiv« pa on predlaže da od sutrašnjeg, ne, od današnjeg 
dana, jer već je pola dva a on umoran kao pseto, preuzme tuđe 
agencijske izvještaje, »što se mene tiče sa zadebljanim usnama, ali 
ja neću napisati da su bile takve«. Holhveg je pozvao Aussema da 
presudi: ovaj još nikad nije bio tako nacistu u pogledu Hollwegove 
bedastoće, a potajno se nadao da će ga Holhveg pozvati u lokal 
Seiffertove koji je bio otvoren do četiri ujutro; kratko se kolebao u 
iskušenju da mu dade za pravo pa da time zaradi dva sigurna viskija 
sa sodom, znao je to iz iskustva; kasnije, dok je još jednom prebirao 
sve po sjećanju i svojim smislom za tačnost pokušao ocijeniti, da li je 
u njega prevagnulo to što mu se odjednom učinilo »nevjerojatno 
dosadno i zamorno« da ostatak noći provede u Hollwegovom 
društvu, odlučio je da dade sebi za pravo i da zaključi da se nije 
rukovodio trenutačnim raspoloženjem, već istinom, potkrijepivši to 


svojim znatnim iskustvom s navodima raznih svjedoka, »često i vrlo 
inteligentnih«, koji su se uglavnom povodili ne za svojim sudom, ne 
za svojim osjetilima, već za bilo kakvom predrasudom; jedini koji bi 
tu - po njegovu mišljenju - mogao zaista nepristrano i tačno prosuditi 
jest baš stari policijski redar Kirffel, koji se sigurno ne bi ustručavao 
da kaže kako Schewenove usne nisu zadebljane, ako mu se ne bi 
učinile zadebljane, pa sve da je i čitao u pola tuceta regionalnih ili 
nadregionalnih novina da su zadebljane. Kirffel je općenito uzevši - 
no tu ga je Holhveg prekinuo istom onom razdražljivošću koja je 
Aussema već povrijedila tog podneva u Duhr-Terrassen, i rekao da 
mu je nos pun »vonjanja birglarskog provincijskog zraka«, on ima 
posla; u redu, odustaje od riječce »zadebljan« jer respektira slobodu, 
čak i onda kad je upravljena protiv njegovog uvjerenja, ali imena 
Kirffela, Hall, Kirffel i opet Hall, tih imena mu je sad već pomalo 
dosta. Kad je Aussem zapitao je li mu dosta imena Gruhl, postao je 
Hollweg upravo neuljudan, što se rijetko dešavalo, i odvratio da on, 
Hollweg nije neki činovnik i da njegova plaća ne leži svakog prvog u 
banci, on ima posla. Berhsel se ubrzo oprostio, ostavio je Aussema 
da još neko vrijeme posluša Hollwegovu »staru pjesmu«: kako je 
nužno da novine poptu Duhrtalbote ostanu slobodne i neovisne, 
nužno za slobodu i demokraciju, i da nipošto nije ni sport ni 
zadovoljstvo što ga tjera da osobno sjedne za slagarski stroj. 
Aussem je više zbog umora, što se u njemu širio nakon boce 
popijenog piva, nego od pristojnosti slušao još neko vrijeme 
iznenađujuće oštre Hollwegove riječi, nato se i sam oprostio i pošao 
kući. Sad se više nije plašio kućnog vonja štavljene kože, gotovo je 
Žudio za njim. 


Igra riječi - Strippe = uzica, kabel (Prev.) 
2 
LZ] To često citirano mjesto kod Goethea glasi: »Poljubi me u stražnjicu.« (Prev.) 
Igrom riječi 'Hasselbande' (Hasselova družina) prema 'Rasselbande' (družina 
bukača) aludira se na kabinet bivšeg njemačkog ministra obrane. (Prev.) 


